**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 9 Δεκεμβρίου 2020, ημέρα Τετάρτη και ώρα 10.20΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την «Ενημέρωση των μελών της Επιτροπής από τον Υπουργό Περιβάλλοντος και Ενέργειας, κ. Κωνσταντίνο Χατζηδάκη, σύμφωνα με το άρθρο 36 παρ. 5 του Κανονισμού της Βουλής, για το Σχέδιο Δίκαιης Αναπτυξιακής Μετάβασης των λιγνιτικών περιοχών».

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Χατζηδάκης, o Πρόεδρος της Συντονιστικής Επιτροπής του Σχεδίου Δίκαιης Αναπτυξιακής Μετάβασης των λιγνιτικών περιοχών, κ. Κωνσταντίνος Μουσουρούλης, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Βέττα Καλλιόπη, Γιαννούλης Χρήστος, Μαμουλάκης Χαράλαμπος (Χάρης), Παπαηλιού Γεώργιος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλημέρα, κυρίες και κύριοι συνάδελφοι. Αρχίζει η συνεδρίαση της Διαρκούς Επιτροπής Παραγωγής και Εμπορίου, όπου σήμερα θα συζητήσουμε για το Σχέδιο Δίκαιης Αναπτυξιακής Μετάβασης των λιγνιτικών περιοχών. Η συνεδρίαση γίνεται, σύμφωνα με το άρθρο 36 παρ. 5 του Κανονισμού της Βουλής και την ενημέρωση θα κάνει ο Υπουργός Περιβάλλοντος και Ενέργειας, ο κ. Χατζηδάκης. Μαζί με τον Υπουργό παρευρίσκεται ο παλιός συνάδελφος και φίλος, ο Κωνσταντίνος Μουσουρούλης, ο Πρόεδρος της Συντονιστικής Επιτροπής του Σχεδίου Δίκαιης Αναπτυξιακής Μετάβασης των λιγνιτικών περιοχών.

Σε ότι αφορά στα διαδικαστικά, θα μιλήσει, αρχικά, ο κ. Υπουργός για να κάνει την ενημέρωση. Στη συνέχεια, θα δώσουμε τον λόγο σε έναν συνάδελφο από κάθε Κόμμα και έπειτα θα ακολουθήσουν, με τη σειρά που θα εγγραφούν, όσοι άλλοι συνάδελφοι ζητήσουν τον λόγο. Για όλα αυτά που θα ακουστούν ή για τις ερωτήσεις που θα γίνουν, θα δευτερολογήσει ο κ. Χατζηδάκης, για να κλείσουμε έτσι τη συνεδρίαση.

Τον λόγο έχει ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε. Κύριοι συνάδελφοι, το θέμα της Δίκαιης Αναπτυξιακής Μετάβασης στις λιγνιτικές περιοχές είναι ένα θέμα εξαιρετικά σοβαρό, όχι μόνο για τη Δυτική Μακεδονία και τη Μεγαλόπολη που, πραγματικά, θα αλλάξει ο τρόπος της ζωής των ανθρώπων, διότι, εδώ και αρκετές δεκαετίες, η παραγωγή ενέργειας μέσω του λιγνίτη ήταν, περίπου, θα έλεγε κανείς «μονοκαλλιέργεια», αλλά είναι σημαντικό θέμα για όλη την Ελλάδα, διότι είναι μία «πράσινη» πολιτική, μία ευρωπαϊκή πολιτική. Δεν υπάρχει καμία αμφιβολία, διότι είναι τάση σε όλη την Ευρώπη η απεξάρτηση από καύσιμα, όπως είναι ο λιγνίτης, από τον άνθρακα, γενικότερα. Είναι μία πολιτική σύγχρονη, με οικολογικό πρόσημο, που, σίγουρα, ενδιαφέρει όλους τους Έλληνες πολίτες.

Προκαταβολικά, θέλω να πω, ότι είναι χαρά μου που συνεργάζομαι, όπως είπε και ο κ. Βλάχος, με τον παλιό μου συνεργάτη, έτσι κι αλλιώς και φίλο, τον Κωστή Μουσουρούλη, ο οποίος δέχτηκε την πρότασή μας να αναλάβει Συντονιστής της αρμόδιας Επιτροπής. Χαίρομαι, όχι μόνο γιατί έχουμε από παλιά μία πολύ καλή συνεργασία, αλλά γιατί ξέρει πολύ καλά, τόσο τα ενεργειακά θέματα, όσο και τα επενδυτικά. Αυτή είναι η διαδρομή του και, επομένως, η παρουσία του έχει πολύ μεγάλη προστιθέμενη αξία.

Η πολιτική για την απολιγνιτοποίηση ανακοινώθηκε πέρυσι από το βήμα των Ηνωμένων Εθνών από τον ίδιο τον Πρωθυπουργό, τον Κυριάκο Μητσοτάκη, για να υπογραμμιστεί και με αυτόν τον συμβολικό τρόπο το «βάρος», το οποίο αποδίδει η Κυβέρνηση. Θέλω να σας πω, κυρίες και κύριοι συνάδελφοι, όχι στο πλαίσιο κάποιας κομματικής αντιπαράθεσης, διότι αυτό που θα πω θα γίνει αμέσως αντιληπτό, ότι δεν είναι ενταγμένο σε ένα τέτοιο πλαίσιο, ότι η πολιτική απολιγνιτοποίησης υπήρχε και προηγουμένως. Στην προηγούμενη δεκαετία, από το 2010 έως το 2019, η παρουσία του λιγνίτη στο ενεργειακό μείγμα της χώρας περιορίστηκε, σε ένα πολύ μεγάλο ποσοστό, κατά τα 2/3, από τριάντα τεραβατώρες ετήσια παραγωγή ηλεκτρικής ενέργειας στηριγμένη σε λιγνίτη, έχουμε κατέβει στις δέκα τεραβατώρες. Αυτό, όμως, έγινε όλη την περασμένη δεκαετία, χωρίς κάποιο συγκεκριμένο σχέδιο και χωρίς κάποιο αντιστάθμισμα γι’ αυτές τις περιοχές.

Αυτήν την ώρα, λοιπόν, αυτό που αλλάζει είναι, ότι συνεχίζεται μεν η πολιτική της απολιγνιτοποίησης και επιταχύνεται, διότι το επιβάλλουν, τόσο περιβαλλοντικοί, όσο και οικονομικοί λόγοι, αλλά αυτό γίνεται με ένα συγκεκριμένο και συγκροτημένο σχέδιο. Οι περιβαλλοντικοί λόγοι είναι περιττό να αναλυθούν από μένα, διότι είναι προφανείς, ενώ υπάρχει και δυσμενής επίπτωση στην υγεία των κατοίκων των περιοχών αυτών. Οι οικονομικοί λόγοι, γι’ αυτούς που δεν γνωρίζουν, έχουν καταστεί, επίσης, προφανείς, διότι, ενώ, το 2010, ο λιγνίτης ήταν «πολύφερνη νύφη» και διαπληκτίζονταν με τη ΔΕΗ οι ανταγωνιστές της για το ό,τι είχε προνομιακή πρόσβαση στον λιγνίτη, ο λιγνίτης, τελικά, κατάντησε πανάκριβο καύσιμο, λόγω των επιβαρύνσεων που υπάρχουν διεθνώς στο διοξείδιο του άνθρακα. Έτσι, η παραγωγή ηλεκτρικής ενέργειας από λιγνίτη είναι ακριβότερη από ό,τι είναι από άλλα καύσιμα. Αυτό συμβαίνει και στις άλλες ευρωπαϊκές χώρες, διότι όλοι ακολουθούμε μία ενιαία πολιτική.

Μετά τις ανακοινώσεις του Πρωθυπουργού, η Κυβέρνηση δεν έμεινε άπρακτη. Αμέσως υπήρξαν πρωτοβουλίες. Την επόμενη, κιόλας, εβδομάδα, ο τότε Υφυπουργός, αρμόδιος για τα ενεργειακά, ο κ. Θωμάς, επισκέφθηκε τη Δυτική Μακεδονία, όπου είχε συνάντηση με τις τοπικές και περιφερειακές αρχές. Υπάρχει μία συνεχής επαφή με την τοπική κοινωνία. Τον χειμώνα μαζί με τον συνάδελφό μου, τον κ. Γεωργιάδη, είχαμε επισκεφθεί την περιοχή. Είχε οργανωθεί, μάλιστα, μία ημερίδα, μαζί με την Περιφέρεια στην Πτολεμαΐδα, για να υπάρξει μία διαβούλευση. Άλλοι συμμετείχαν, άλλοι δεν συμμετείχαν. Καθένας είχε δικαίωμα να τοποθετηθεί απέναντι σε αυτή την πρωτοβουλία, όπως νόμιζε. Έγινε συζήτηση στη Βουλή, κατόπιν πρωτοβουλίας του ΣΥΡΙΖΑ, καθώς υπήρξε σχετική κοινοβουλευτική ερώτηση στις αρχές Μαρτίου.

Στη συνέχεια, οι επαφές προχώρησαν. Λειτουργεί Διυπουργική Επιτροπή που συντονίζει το όλο θέμα, Συντονιστική Επιτροπή, υπό τη Διυπουργική Επιτροπή, που ασχολείται λεπτομερέστερα με το ζήτημα της απολιγνιτοποίησης. Έχουν γίνει, κατ’ επανάληψη, συσκέψεις με τον Πρωθυπουργό. Στο πλαίσιο αυτής της διαδικασίας, θέλω να σταθώ στο ότι, ήδη, από τον Φεβρουάριο του 2020, δηλαδή, φέτος, είχαν εξαγγελθεί δώδεκα επιμέρους μέτρα άμεσης δράσης για τη μετάβαση στη μεταλιγνιτική εποχή, που τα έχω μπροστά μου και τα οποία έχουν ξεκινήσει να εφαρμόζονται. Έχουν δοθεί, κατ’ επανάληψη, και στα μέσα ενημέρωσης. Ορισμένα έχουν πλήρως, εφαρμοστεί. Ενδεικτικά λέω, ότι δεν θα αναφερθώ και στα δώδεκα μέτρα.

Μιλούσαμε, τότε, για εγκατάσταση φωτοβολταϊκών, ισχύος 2,3 γιγαβάτ στη Δυτική Μακεδονία, σύμπραξη της ΔΕΗ με τη γερμανική RWE. Το πράγμα προχωρεί και είμαστε στο τελικό στάδιο για τη συμφωνία μεταξύ των δύο εταιρειών. Είχαμε πει τότε για τη συμφωνία των ΕΛΠΕ με τη γερμανική JUWI για κατασκευή φωτοβολταϊκού πάρκου, ισχύος 206 μεγαβάτ στην Κοζάνη. Επίσης, το πράγμα προχωρεί. Έχουν ξεκινήσει οι διαδικασίες, επί του πεδίου, δηλαδή, οι εργασίες για την εγκατάσταση του φωτοβολταϊκού πάρκου. Είχαμε μιλήσει για την αυτοχρηματοδοτούμενη εθελούσια έξοδο υπαλλήλων της ΔΕΗ στις λιγνιτικές περιοχές. Είχαμε μιλήσει για την αυτοχρηματοδοτούμενη εθελούσια έξοδο υπαλλήλων της ΔΕΗ στις λιγνιτικές περιοχές. Έχει οργανώσει η επιχείρηση, ήδη, την εθελούσια έξοδο και προχωρεί η εθελούσια έξοδος των υπαλλήλων της ΔΕΗ.

Είχαμε πει από τότε, γιατί υπήρχαν αμφισβητήσεις, για τη διατήρηση του εκπτωτικού τιμολογίου της ΔΕΗ, για τις λιγνιτικές περιοχές. Προφανώς, διατηρήθηκε το εκπτωτικό τιμολόγιο για τις περιοχές αυτές. Είχαμε μιλήσει για την απόδοση λιγνιτικού πόρου της τάξεως των 130 εκατομμυρίων ευρώ. Υπογράφηκε η σχετική απόφαση. Είχαμε πει, ότι το «Πράσινο» Ταμείο πιάνει δουλειά σε αυτές τις περιοχές. Ήδη, έχουν υπογραφεί οι πρώτες συμβάσεις με τους Δήμους της περιοχής για «πράσινα» έργα, κ.λπ..

Ήδη, λοιπόν, έχουν ενεργοποιηθεί οι δώδεκα πρωτοβουλίες, για τις οποίες είχαμε μιλήσει προ δέκα μηνών. Εντωμεταξύ, ο κ. Μουσουρούλης και η ομάδα του, προχώρησε στη σύνταξη του Σχεδίου Δίκαιης Μετάβασης, σε διαβούλευση πάντοτε με τους φορείς και όλους τους εμπλεκόμενους. Ο ίδιος είχε επισκεφθεί τη Δυτική Μακεδονία κάποια στιγμή, αν θυμάμαι καλά, γύρω στον Ιούνιο, για αρκετές ημέρες, ενώ έκανε αντίστοιχες επισκέψεις και στη Μεγαλόπολη.

Ήμασταν, δηλαδή, σε συνεχή επαφή με την τοπική κοινωνία και στις 10 Σεπτεμβρίου παρουσιάστηκε προς διαβούλευση το λεγόμενο master plan, το ολιστικό σχέδιο της Δίκαιης Μετάβασης που προδιαγράφει ένα ξεκάθαρο όραμα για την επόμενη μέρα. Αναφέρεται σε επενδύσεις που δημιουργούν θέσεις εργασίας, προβλέπει ολοκληρωμένη δέσμη κινήτρων, κινητοποιεί ιδιωτικά, εθνικά και κοινοτικά κεφάλαια και μεριμνά για την επανακατάρτιση του εργατικού δυναμικού. Η παρουσίαση ακολουθήθηκε, στη συνέχεια, από μία διαβούλευση που διήρκεσε σαράντα μέρες. Σε αυτή τη διαβούλευση, κατατέθηκαν ογδόντα πέντε σχόλια και δώδεκα σχόλια μέσω email. Για να είμαι ειλικρινής, περίμενα περισσότερα, αλλά αυτό μπορεί να έχει και μία εξήγηση, λόγω του ότι είχε γίνει, προηγουμένως, μία πολύμηνη διαβούλευση, επί του πεδίου, με τους αρμόδιους φορείς.

Στη διαβούλευση συμμετείχαν διάφοροι δημόσιοι φορείς και ιδιώτες, ενώ και οι Περιφέρειες κατέθεσαν τις δικές τους προτάσεις. Κάποιες από τις προτάσεις ήταν, ήδη, ενσωματωμένες με κάποιον τρόπο στο Σχέδιο Δίκαιης Μετάβασης, κάποιες άλλες έχουν ληφθεί υπόψη και άλλες, για λόγους που μπορούμε να εξηγήσουμε στη συνέχεια, δεν μπορούν να γίνουν αποδεκτές.

Για παράδειγμα, γίνεται μία πρόταση από την Περιφέρεια Δυτικής Μακεδονίας, οι παραγωγοί ΑΠΕ να καταβάλουν το 15% των κερδών τους στην Περιφέρεια, ως αντιστάθμισμα για το ότι γίνονται επενδύσεις εκεί. Το αντιστάθμισμα σήμερα από τον νόμο για τις Ανανεώσιμες Πηγές Ενέργειας είναι 3%. Αντιλαμβάνεστε ότι, όσο κι αν κανείς μπορεί να συζητήσει μία ειδική πολιτική για τις λιγνιτικές περιοχές, αν πάμε σε ένα ποσοστό 15%, φοβάμαι, ότι δεν θα γίνει καμία επένδυση στις Ανανεώσιμες Πηγές Ενέργειας σε αυτές τις περιοχές. Αυτό πρέπει να το πω με ειλικρίνεια και στη Βουλή και στους κατοίκους των περιοχών αυτών, διότι πρέπει να έχουμε μία προσέγγιση που να οδηγεί σε κάποια αποτελέσματα. Όπως έχω ξαναπεί, το περίσσιο χαλάει το ίσιο. Ως εκ τούτου, αυτή την προσέγγιση έχουμε, προκειμένου να υπάρχουν αποτελέσματα άμεσα, διότι, όπως σημείωσα, αλλάζει το μοντέλο της ζωής στις περιοχές αυτές. Δεν έχουμε περιθώρια για «παιχνίδια» και αυτοσχεδιασμούς. Πρέπει να είμαστε πολύ σοβαροί και προσεκτικοί σε ό,τι κάνουμε.

Ο στόχος, λοιπόν, είναι η απόσυρση όλων των λιγνιτικών μονάδων έως το 2023, με την εξαίρεση της Πτολεμαΐδας 5, της καινούργιας μονάδας που δεν έχει λειτουργήσει ακόμη και η οποία θα λειτουργήσει μέχρι το 2028, ενώ μετά θα συνεχίσει με άλλο καύσιμο, με βάση τις μελέτες που θα κάνει, εντωμεταξύ, η ΔΕΗ. Στόχος είναι η Δίκαιη Αναπτυξιακή Μετάβαση των επηρεαζόμενων περιοχών, η στήριξη της απασχόλησης και η αντιμετώπιση των κοινωνικοοικονομικών επιπτώσεων που συνεπάγεται αυτή η αλλαγή.

Κυρίες και κύριοι συνάδελφοι, το μοντέλο, όπως είπα πριν, ήταν μία ενεργειακή «μονοκαλλιέργεια» μέχρι στιγμής. Δεν θα συνεχίσουμε έτσι. Προφανώς, η ενέργεια θα είναι ένας από τους «πυλώνες», αλλά η καθαρή ενέργεια, είτε είναι Ανανεώσιμες Πηγές Ενέργειας με την κλασική τους μορφή, είτε είναι το υδρογόνο, στον βαθμό που μπορούμε να το εκμεταλλευτούμε, με βάση τις εξελίξεις της τεχνολογίας. Θα υπάρχουν, όμως, άλλοι τέσσερις «πυλώνες». Ο δεύτερος «πυλώνας» θα είναι βιομηχανία, η βιοτεχνία και το εμπόριο. Ο τρίτος «πυλώνας» θα είναι η «έξυπνη» αγροτική παραγωγή, τα βιολογικά προϊόντα, προϊόντα, δηλαδή, που είναι προσαρμοσμένα και στις ανάγκες των καταναλωτών. Ο τέταρτος «πυλώνας» είναι ο βιώσιμος τουρισμός και ο πέμπτος «πυλώνας» είναι η τεχνολογία και η εκπαίδευση, στηριζόμενη και στην παρουσία του Πανεπιστημίου της Δυτικής Μακεδονίας, με το οποίο πρέπει να υπογραμμίσω, διότι ήταν μία ευχάριστη έκπληξη, ότι έχουμε πολύ καλή συνεργασία. Είναι ένα καινούργιο Πανεπιστήμιο που, όμως, στηρίζει την προσπάθεια και συμμετέχει ενεργά στα της τοπικής κοινωνίας.

Όλη αυτή η προσπάθεια θα συνδυαστεί, προφανώς, με την προώθηση των έργων υποδομών, την επανακατάρτιση του ανθρώπινου δυναμικού, την εκπόνηση των χωροταξικών σχεδίων για τις χρήσεις γης και τα κατάλληλα επενδυτικά κίνητρα, γιατί πρέπει, προφανώς, να υπάρχουν ενισχυμένα επενδυτικά κίνητρα, πράγμα που είναι, σε μεγάλο βαθμό, σε συμφωνία και με την ίδια τη φιλοσοφία της Ευρωπαϊκής Ένωσης.

Ήδη, από τον Σεπτέμβριο, παρουσιάσαμε δεκαέξι «εμβληματικές» επενδύσεις που έχουν υποβληθεί στην Επιτροπή υπό τον κ. Μουσουρούλη. Έχει ανοίξει μία ηλεκτρονική πλατφόρμα, στην οποία υποβάλλουν οι ενδιαφερόμενοι τις προτάσεις τους. Έχουμε ξεχωρίσει τις δεκαέξι μεγαλύτερες από τις προτάσεις αυτές. Οι έντεκα είναι στη Δυτική Μακεδονία και οι πέντε στη Μεγαλόπολη. Έχουμε περιγράψει ή έχουμε πει ποιες είναι ακριβώς, εκεί που είχαμε την εξουσιοδότηση να μιλήσουμε με διευθύνσεις και ονόματα. Έχουμε μιλήσει, δηλαδή, για την επένδυση, που σας είπα και προηγουμένως, της ΔΕΗ, την επένδυση των ΕΛΠΕ στα φωτοβολταϊκά, πάντα, μιλώντας για τη Δυτική Μακεδονία. Υπάρχουν, επίσης και άλλες προτάσεις, όπως Βιομηχανικό Πάρκο, με έμφαση στην κατασκευή προϊόντων ηλεκτροκίνησης, μπαταρίες λιθίου, κ.λπ. από μεγάλο όμιλο, «έξυπνες» αγροτικές μονάδες παραγωγής τελευταίας τεχνολογίας, υδροπονία, από διεθνή εταιρεία στον κλάδο των τροφίμων, οικοσύστημα οινικού τουρισμού στα πρότυπα της Βόρειας Ιταλίας, από εταιρεία ελληνική και υπερσύγχρονη κλινική φυσικής αποκατάστασης με ΣΔΙΤ, στο Αμύνταιο. Στη Μεγαλόπολη, υπάρχουν τα φωτοβολταϊκά πάρκα που σχεδιάζει η ΔΕΗ, πρότυπη βιομηχανία φαρμάκων, από μεγάλη ελληνική φαρμακοβιομηχανία, μονάδα «ευφυούς» κτηνοτροφίας και ζωοτροφών και «έξυπνες» αγροτικές μονάδες παραγωγής, θεματικό πάρκο ψυχαγωγίας και εκπαίδευσης, με ενδιαφέρον από διεθνή εταιρεία ψυχαγωγίας και άλλες δημόσιες επενδύσεις.

Ο στόχος είναι μόνο οι «εμβληματικές» επενδύσεις που προωθούνται, να καλύψουν και να ισοσταθμίσουν τις όποιες απώλειες θέσεων εργασίας υπάρξουν, εντωμεταξύ. Βεβαίως, εκτός από αυτές τις μεγάλες επενδύσεις, υπάρχουν και δεκάδες άλλες μικρότερες επενδύσεις, δηλαδή, ιδέες για επενδύσεις, τις οποίες επεξεργάζεται μία Υποεπιτροπή, υπό τον κ. Μουσουρούλη.

Την περασμένη εβδομάδα, αν θυμάστε, περάσαμε μία νομοθετική διάταξη, σε σχέση με τον καθορισμό των χρήσεων γης, που είναι κρίσιμες, προκειμένου να προχωρήσουν οι επενδύσεις, αλλά πριν από τις επενδύσεις να προχωρήσει και η αποκατάσταση των γαιών εκεί. Είναι κάτι που μας ενδιαφέρει, όχι μόνο για να υπάρξει το υπόστρωμα για να γίνουν επενδύσεις, αλλά γιατί θέλουμε, αυτοί που σήμερα σκάβουν στα ορυχεία, αύριο να σκεπάζουν για την αποκατάσταση των ορυχείων, για να μην υπάρξει κενό στη μετάβαση από τη μία φάση στην άλλη φάση.

Επομένως, δίνουμε μεγάλη προτεραιότητα, μέσω των ζωνών απολιγνιτοποίησης, στα ειδικά πολεοδομικά σχέδια και σε άλλες ρυθμίσεις για τις Ανανεώσιμες Πηγές Ενέργειας και τη ΣΗΘΥΑ, δηλαδή, τη συμπαραγωγή Ηλεκτρισμού Θερμότητας Υψηλής Απόδοσης.

Σε αυτό το πλαίσιο, επίσης, να πω, ότι έχει αντιμετωπιστεί, ήδη, από το καλοκαίρι το θέμα της τηλεθέρμανσης, σε συμφωνία με την Περιφέρεια και με τους Δήμους, έτσι ώστε να μην υπάρξει ζήτημα στο νέο μοντέλο που προωθούμε, ως προς την κάλυψη των αναγκών θέρμανσης των νοικοκυριών στην Κοζάνη και τη Φλώρινα.

Όλο αυτό το εγχείρημα θα στηρίζεται σε εθνικούς και κοινοτικούς πόρους, αλλά και σε ιδιωτικούς πόρους. Έχουμε παρουσιάσει το πλάνο χρηματοδότησης και έχει δημοσιοποιηθεί. Μαζί με τη «μόχλευση», είναι λίγο πάνω από πέντε δισεκατομμύρια ευρώ. Το «ζεστό» χρήμα είναι δύο δισεκατομμύρια ευρώ και για να υπάρχουν συγκρίσεις, σας λέω, ότι το πρόγραμμα της Περιφέρειας Δυτικής Μακεδονίας, το οποίο, ειρήσθω εν παρόδω, θα εξακολουθήσει να υπάρχει, ανεξάρτητα από τα δικά μας προγράμματα, είναι, περίπου, της τάξεως των πεντακοσίων εκατομμυρίων ευρώ. Άρα, μιλάμε για χρηματοδοτική στήριξη, πολύ ευρύτερη και μεγαλύτερη, από τη μέχρι τώρα στήριξη της περιοχής. Μακράν μεγαλύτερη. Βεβαίως, αυτό το πρόγραμμα που θα στηρίζεται, σε μεγάλο βαθμό, σε κοινοτικούς πόρους μέσω διαφόρων ταμείων και στο λεγόμενο «πακέτο Γιούνκερ», θα συμπληρώνεται από ειδικά επενδυτικά κίνητρα.

Από τον Σεπτέμβριο, ήδη, έχει συγκροτηθεί μία ομάδα εργασίας που επεξεργάζεται, σε διυπουργικό επίπεδο, τη θέσπιση αυτών των κινήτρων. Μπορώ να σας πω, σήμερα, ότι έχουν ξεκινήσει και οι επαφές με την Ευρωπαϊκή Επιτροπή, προκειμένου σε συμφωνία με την Ευρωπαϊκή Επιτροπή, να καθοριστούν τα επενδυτικά κίνητρα. Ήδη, από τις Βρυξέλλες, υπάρχουν, θα έλεγε κανείς σε γενικές γραμμές και όσο μπορεί να προεξοφλήσει τις εξελίξεις, θετικές ειδήσεις. Με την έννοια, ότι η Ευρωπαϊκή Επιτροπή, στα προσχέδια του χάρτη περιφερειακών ενισχύσεων για την επόμενη προγραμματική περίοδο, γι’ αυτές τις περιοχές, γενικώς σε όλη την Ευρώπη, προβλέπει μία αύξηση της «έντασης» των ενισχύσεων, στο πλαίσιο του ΕΣΠΑ ή του επενδυτικού νόμου, εν πάση περιπτώσει. Εμείς, προφανώς, με βάση όσα έχουμε πει, θα «παλέψουμε» για να έχουμε ακόμη μεγαλύτερη ενίσχυση, έτσι ώστε να προσελκύσουμε επενδύσεις από όλη την Ελλάδα και από όλο τον κόσμο στις περιοχές αυτές.

Στο πλαίσιο αυτής της αντίληψης, έχουμε «υιοθετήσει» τη λεγόμενη ρήτρα της Δίκαιης Μετάβασης, που σημαίνει, ότι σε πολιτικές που εφαρμόζουν διάφορα Υπουργεία, επιδιώκουμε να υπάρχει μία θετική «διάκριση» υπέρ των λιγνιτικών περιοχών. Εμείς, στο δικό μας Υπουργείο, για το Πρόγραμμα «Εξοικονομώ» προβλέπουμε μία μεγαλύτερη «ένταση» ενίσχυσης και στις λιγνιτικές περιοχές, όπου η συμμετοχή του Κράτους φτάνει στο 95%. Στον νόμο για την ηλεκτροκίνηση, προβλέψαμε για τις λιγνιτικές περιοχές, να υπάρχουν μόνο γι’ αυτές ειδικά κίνητρα, για να εγκαθίστανται εκεί μονάδες που παράγουν φορτιστές και μπαταρίες για ηλεκτρικά αυτοκίνητα. Όμως, και τα άλλα Υπουργεία, με εντολή του Πρωθυπουργού, θα προωθήσουν αντίστοιχες πολιτικές.

Πρόσφατα, «υιοθετήθηκε» και ένα κοινωνικό πακέτο 107 εκατομμυρίων ευρώ για τους ανέργους της περιοχής, που θα προωθηθεί μέσω του ΟΑΕΔ, και το οποίο αναλύεται σε τέσσερις-πέντε διαφορετικούς άξονες. Μεγάλο στοίχημα για εμάς είναι το πρόγραμμα αυτό να προχωρήσει χωρίς καθυστέρηση.

Παράλληλα, προχωρούν τα προγράμματα, όπως σημείωσα και πριν, του «Πράσινου» Ταμείου. Επίσης, έχει σχεδιαστεί και ένα ειδικό μεταβατικό πρόγραμμα, για την περίοδο 2020-2023, μέσω του ΕΣΠΑ, αξιοποιώντας όλες τις δυνατότητες ευελιξίας του ΕΣΠΑ, του «Πράσινου» Ταμείου, καθώς και άλλων χρηματοδοτικών «πηγών».

Πρέπει να σας πω, επίσης, ότι με βάση τον σχεδιασμό της Κυβέρνησης και ειδικότερα του Υπουργείου Ανάπτυξης, στα καινούργια επιχειρησιακά προγράμματα, όσα προβλέπονται στην επόμενη προγραμματική περίοδο για το ΕΣΠΑ, δηλαδή, την περίοδο 2021-2027, όπως το πρόγραμμα για την επιχειρηματικότητα, το πρόγραμμα για το περιβάλλον, κ.λπ., σε όλα αυτά θα πρέπει να προσθέσει κανείς και ένα ειδικό επιχειρησιακό πρόγραμμα Δίκαιης Αναπτυξιακής Μετάβασης που θα έχει τη δική του διαχειριστική αρχή, τη δική του αυτονομία και τη δική του προστιθέμενη αξία.

Έγινε συζήτηση στο Υπουργικό Συμβούλιο γι’ αυτό το master plan και γίνεται, σήμερα, ενημέρωση της Βουλής. Πρέπει να εξηγήσω, ότι το master plan είναι ένα κείμενο αναφοράς, αλλά, προφανώς, με βάση τις εξελίξεις είναι ένα κείμενο εξελισσόμενο. Η συμβολή της Επιτροπής σας, σήμερα, θα είναι χρήσιμη. Λαμβάνουμε υπόψιν πάντοτε τις προτάσεις που ακούγονται και τις εξελίξεις, οι οποίες, εντωμεταξύ, μεσολαβούν, για να εμπλουτίζουμε και αν χρειάζεται, να τροποποιούμε το πρόγραμμα, με βάση τις όποιες εξελίξεις και τις καλύτερες ευρωπαϊκές πρακτικές. Προχωρούμε, λοιπόν, με το master plan. Προχωρούμε με την ολοκλήρωση επιμέρους εδαφικών σχεδίων που εξειδικεύουν το σχέδιο στη Μεγαλόπολη και στη Δυτική Μακεδονία.

Ένα αντίστοιχο εγχείρημα, μικρότερης κλίμακας και διαφορετικής υφής, θα γίνει και στα νησιά, όπου υπάρχουν σήμερα μονάδες της ΔΕΗ με μαζούτ και ντίζελ. Θα υπάρξουν και εκεί κάποιες «πράσινες» δράσεις αντιστάθμισης. Αν κι’ εκεί, δεν υπάρχει η αλλαγή του μοντέλου ζωής που υπάρχει στη Δυτική Μακεδονία και στη Μεγαλόπολη. Γενικότερα, θα επιχειρήσουμε όλη αυτή η αλλαγή του μοντέλου ζωής, που γίνεται σε αυτές τις περιοχές, να γίνει, επί το θετικότερο. Αναντίρρητα, γίνεται. Δεν υπάρχει καμία αμφιβολία, είτε συμφωνούμε, είτε διαφωνούμε με το πρόγραμμα της Κυβέρνησης, ότι γίνεται μία αλλαγή του μοντέλου ζωής. Το κρίσιμο είναι να ανταποκριθούμε στις περιβαλλοντικές προκλήσεις, να ακολουθήσουμε τον ευρωπαϊκό δρόμο, να μην αγνοήσουμε τη ζημιά που υφίσταται, δυστυχώς, η ΔΕΗ από τη λειτουργία των λιγνιτικών εργοστασίων, αλλά αυτή η πολιτική να γίνει, τελικά, επ’ ωφελεία των κατοίκων της Δυτικής Μακεδονίας και της Μεγαλόπολης.

Αυτό είναι ένα μεγάλο στοίχημα για την Κυβέρνηση και τον Πρωθυπουργό προσωπικά. Ασχολούμαστε, συνεχώς, με αυτό το τοπικής εμβέλειας, αλλά πανεθνικής σημασίας, πρόγραμμα. Κυρίες και κύριοι συνάδελφοι, περιμένουμε τις θέσεις και τις προτάσεις σας, ώστε το πρόγραμμα αυτό να γίνει ακόμη καλύτερο και αποτελεσματικότερο.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε. Θα χρειαστώ λίγο χρόνο παραπάνω και νομίζω ότι δικαιολογείται, γιατί είμαι και Βουλευτής της περιοχής, μαζί με τον κ. Αντωνιάδη, βεβαίως.

Λοιπόν, θα αρχίσω κάνοντας τα παράπονά μου. Το πρώτο είναι ότι πήραμε, χθες στις 22.00, ένα κείμενο, στο οποίο θα έπρεπε να ψάξουμε να δούμε, τι έχει ενσωματωθεί από τις πολλές παρατηρήσεις της διαβούλευσης. Προφανώς, δεν έχουμε καταφέρει να το δούμε και πολύ καλά. Το δεύτερο είναι, ότι όταν συζητούσαμε το master plan στο Περιφερειακό Συμβούλιο, όπου ήταν και ο κ. Μουσουρούλης, την ίδια ώρα, αυτό εγκρινόταν από την Κυβερνητική Επιτροπή.

Τέλος πάντων, παρ’ όλο που φοβάμαι, ότι είναι ένας προσχηματικός διάλογος, εγώ θα τον κάνω κανονικά, διότι διαπιστώνω, ότι κάποια πράγματα του αντιπολιτευτικού μας λόγου έχουν συμπεριληφθεί, έστω και σε κείμενο. Μιλάω για τα εδαφικά σχέδια, τα οποία ήταν ένα κρίσιμο σημείο για το Ταμείο της Δίκαιης Μετάβασης και βλέπουμε, ότι έχει συμπεριληφθεί και με ποιους κοινωνικούς εταίρους θα μιλήσουμε. Ελπίζω, λοιπόν όλα αυτά να γίνουν.

Εγώ θα σας πω κάτι που λέει η Ευρωπαϊκή Επιτροπή. Δηλαδή, ότι «στην πορεία προς την κλιματική ουδετερότητα, το σημείο εκκίνησης δεν ίδιο για όλα τα κράτη και όλες τις Περιφέρειες. Η κλίμακα της πρόκλησης δεν είναι ίδια. Ορισμένες Περιφέρειες θα υποστούν «βαθύ» οικονομικό και κοινωνικό μετασχηματισμό. Ο μετασχηματισμός που επίκειται δεν έχει προηγούμενο και θα λειτουργήσει μόνο αν είναι δίκαιος». Φοβόμαστε -και καταθέτω την ειλικρινή αγωνία μου- ότι για την περιοχή είναι ορατός ο κίνδυνος, να υποστεί ερημοποίηση και καταστροφή. Γιατί; Δεν είμαστε κατά της απολιγνιτοποίησης. Το έχουμε ξαναπεί και γι’ αυτό και ως Κυβέρνηση είχαμε ξεκινήσει κάποιες πολύ σοβαρές διαδικασίες. Όμως, αυτή η εξαγγελία του Πρωθυπουργού τα θέλει όλα μπροστά. Ήδη, προχθές, κύριε Υπουργέ, ήρθε στη Βουλή το θεσμικό κομμάτι για τις ζώνες απολιγνιτοποίησης. Είναι αργά. Που είναι οι δημόσιες επενδύσεις για τις αποκαταστάσεις; Είναι αργά. Το 2023 δεν είναι μακριά, είναι εδώ.

Το πρώτο πράγμα που θέλω να τονίσω, είναι, ότι για εμάς είναι σημαντική η συμμετοχή της τοπικής κοινωνίας και των παραγωγικών φορέων. Δεν έγινε αυτό στην κατάρτιση. Δεν έγινε ουσιαστική διαβούλευση. Δεν μιλάω για την τυπική διαβούλευση που κράτησε κάποιες μέρες, ενώ θα ήθελα, μάλλον, από τον κ. Μουσουρούλη, να μου πει, τι ακριβώς είχε γίνει αποδεκτό από αυτή τη διαβούλευση, δεδομένου, ότι οι θεσμικοί φορείς δεν δέχονται αυτό το σχέδιο. Θα μιλήσω μόνο για τις Περιφέρειες. Δεν θα πω καν, τι έχουμε πει εμείς οι πολίτες, οι αγροτικοί συνεταιρισμοί και οι λοιποί. Η μία Περιφέρεια της Πελοποννήσου απέρριψε το σχέδιο, η δε Περιφέρεια Δυτικής Μακεδονίας έχει θέσει δεκαέξι σημεία που είναι πάρα πολύ κρίσιμα. Από αυτά έχει ενσωματωθεί κάτι; Γιατί αλλιώς, η Περιφέρεια λέει, ότι δεν το δέχεται το master plan και αυτό είναι πολύ σοβαρό. Άρα, η συμμετοχή είναι πολύ σημαντική.

Τα εδαφικά σχέδια, όπως είπαμε, είναι ουσιαστικό «εργαλείο» και με αυτό γίνεται η έγκριση από την Ευρωπαϊκή Επιτροπή και η χρηματοδότηση. Βεβαίως, έχει αστικές και άλλες δημόσιες αρχές, έχει σχετικούς φορείς που εκπροσωπούν την κοινωνία των πολιτών, περιβαλλοντικούς εταίρους και φορείς που είναι υπεύθυνοι για την προώθηση της κοινωνικής ένταξης, κ.λπ.. Αυτά, όμως, έπρεπε να έχουν, ήδη, γίνει. Είναι στη φάση της κατάρτισης των σχεδίων. Δεν μπορείτε να ξεμπερδέψετε έξω από την κοινωνία και είναι αδύνατον να γίνει η Δίκαιη Μετάβαση με κλειστές πόρτες. Πολλοί καλοί οι σύμβουλοι, πολύ ωραία τα γράφουν, αλλά δεν έχουν επίγνωση του τι γίνεται στην περιοχή και μπορώ να πω πολλά γι’ αυτό.

Το μοντέλο διακυβέρνησης είναι, επίσης, πολύ σοβαρό στοιχείο. Δεν μπορεί το μοντέλο διακυβέρνησης, να μην περιγράφεται και να μην μπαίνει στη διαβούλευση και να αναφέρεται, εκ των υστέρων. Εδώ έχουμε συμφωνία σύμπραξης, σχεδιαζόμενα μέτρα παρακολούθησης και αξιολόγησης στους αρμόδιους φορείς. Θα έπρεπε να έχει καταρτιστεί και αυτό με τους οικείους εταίρους και θα έπρεπε να έχει αποτελέσει αντικείμενο ευρείας διαβούλευσης. Στον σχεδιασμό της Κυβέρνησης διαπιστώνεται, ότι η κατάρτιση στο μοντέλο διακυβέρνησης θα υλοποιηθεί μετά; Πώς; Πότε; Τι θα περιέχει;

Θα ήθελα να πω κάτι για τις συνεδριάσεις των Επιτροπών. Είδαμε τα Πρακτικά και διαπιστώσαμε, ότι τα Πρακτικά της 8ης συνεδρίασης λείπουν. Εκεί συζητήθηκε και η ενσωμάτωση των σχολίων της διαβούλευσης. Πρέπει να το δείτε αυτό. Στο master plan αναφέρει 6η συνεδρίαση, αλλά, στην πραγματικότητα, είναι η 8η συνεδρίαση και τα Πρακτικά αυτά δεν τα βρήκαμε.

Σε ότι αφορά στις ζώνες απολιγνιτοποίησης, αναφέρθηκα. Θέλω να κάνω μία ερώτηση, σχετικά με τη διάταξη που ψηφίστηκε προχθές στον νόμο για τη χωροταξία. Όλη η έκταση προβλέπεται για ΑΠΕ και φωτοβολταϊκά; Δεν είδαμε άλλες χρήσεις.

Επίσης, θα θέλαμε κάποιες διευκρινίσεις για το SPV όχημα, όπως και για την εταιρεία ειδικού σκοπού «Μετάβαση Α.Ε.».

Θα ήθελα, όμως, να πω το εξής. Οι εκτάσεις που έχει απαλλοτριώσει η ΔΕΗ, μετά το 1999, είναι του ελληνικού Δημοσίου. Είναι απαλλοτριώσεις υπέρ του ελληνικού Δημοσίου. Δείτε το κι αυτό το θέμα.

Ο Περιφερειάρχης Δυτικής Μακεδονίας, έστειλε μία τροπολογία που δεν προλάβαμε καν να την καταθέσουμε και κάνει λόγο για επαναπόδοση των εδαφών της ΔΕΗ στην τοπική κοινωνία. Αναφέρει, ότι στην προγραμματική σύμβαση πρέπει να μπαίνει και ο Δήμος και η Περιφέρεια, ως συμβαλλόμενα μέρη. Πολύ λογικό. Δεν θα είναι η τοπική κοινωνία; Επίσης, ξέρουμε ότι η Γενική Διεύθυνση της Ευρωπαϊκής Επιτροπής έχει έναν προβληματισμό για την ολοκλήρωση των απαιτούμενων χωροταξικών και πολεοδομικών ρυθμίσεων, σε ό,τι αφορά στον χρονικό ορίζοντα.

Σχετικά με την αποκατάσταση των εδαφών. Σας άκουσα, κύριε Υπουργέ. Δεν μιλάμε μόνο για χωματουργικές εργασίες. Η αλήθεια είναι, ότι η αποκατάσταση των εδαφών δίνει, άμεσα, θέσεις εργασίας. Θα έπρεπε, ήδη, να έχουν ξεκινήσει και εγώ λέω, ότι θα έπρεπε να έχουν ξεκινήσει με δημόσιες επενδύσεις. Υπάρχει πάντα ο κίνδυνος η γη που θα αποκατασταθεί, αν δεν χωροθετηθεί σωστά με ευρωπαϊκά κονδύλια, να παραχωρηθεί σε μεγάλους επενδυτές και να μην μείνει γη για τους αγρότες και τις δραστηριότητες των κατοίκων αυτών των περιοχών. Η αποκατάσταση, λοιπόν, αποτελεί πολύ μεγάλο έργο και θέλει ειδικές μελέτες. Εμείς μιλάμε για αποκατάσταση ανάλογα με τη χρήση. Αυτά έπρεπε να έχουν, ήδη, ξεκινήσει, να έχουν γίνει μελέτες, αναλύσεις εδαφών, ευστάθειες πρανών. Είναι δύσκολο και πολύ μεγάλο έργο, το οποίο, όμως, εάν είχε ξεκινήσει με δημόσιες επενδύσεις, θα έδινε και θέσεις εργασίας. Αυτή τη στιγμή, μιλάτε για θέσεις εργασίας, αλλά εγώ σας πληροφορώ, ότι υπάρχουν, ήδη, 2.500 άνεργοι στη Δυτική Μακεδονία, εξαιτίας της υπολειτουργίας των μονάδων, ενώ σύμφωνα με το MFF προβλέπεται, ότι θα αυξηθούν στις 6.000. Ακόμη κι’ αν όλες αυτές οι επενδύσεις γίνουν, όπως τις λέτε, αυτό δεν γίνεται ούτε το 2022. Αυτοί που κάνουν τώρα τη δουλειά τους ή κινδυνεύουν άμεσα, δεν έχουν καμία ελπίδα.

Άρα, η αποκατάσταση και όλα αυτά θα έπρεπε να έχουν, ήδη, ξεκινήσει. Επιμένω για τις δημόσιες επενδύσεις, καθώς το International Energy Agency λέει, ότι το 70% των επενδύσεων καθαρής ενέργειας στον κόσμο καθοδηγείται από την Κυβέρνηση. Αυτό είναι το μοντέλο και είναι και λογικό. Δημόσιοι φορείς, δημόσιες επενδύσεις, δεν μπορεί να τα αναθέτουμε όλα σε μία αόριστη πρωτοβουλία του ιδιωτικού τομέα.

Προχθές, έκανα πλάκα προχθές στη Βουλή και είπα αστειευόμενη, «τι περιμένουμε τον εμίρη;» Τώρα διαβάζω, ότι υπάρχει ένας εμίρης που θέλει να έρθει στην Φλώρινα. Να έρθει κι αυτός και να γίνουν μεγάλες επενδύσεις, αλλά πρέπει, σε προτεραιότητα, να γίνουν μικρής κλίμακας έργα. Υπάρχουν οδικά έργα και σιδηροδρομικές συνδέσεις. Αυτά είναι έργα που δικαιούται η περιοχή, ασχέτως, απολιγνιτοποίησης. Αυτά έπρεπε να έχουν ξεκινήσει και να έχουν γίνει, εδώ και καιρό. Μπορούν να ξεκινήσουν και τώρα, όμως, δεν έχει να κάνει, με το ότι οι υποδομές πρέπει να γίνουν και με δημόσιες επενδύσεις.

Πρέπει, δηλαδή, εκτός από την αποκατάσταση των εδαφών να γίνει και αξιοποίηση των λιμνών και η υλοποίηση των αρδευτικών έργων.

Η εξαγγελία του Πρωθυπουργού, εκτός των άλλων, δέσμευσε τη χώρα, αλλά, κυρίως, αποδυνάμωσε τη διαπραγματευτική της θέση για τη διεκδίκηση κονδυλίων ως εταίρος. Ως αποτέλεσμα, είχαμε και την αποτυχία της Κυβέρνησης να διαμορφώσει κατάλληλες συμμαχίες, σε ευρωπαϊκό επίπεδο, για τα κριτήρια κατανομής των πόρων του Ταμείου. Έτσι έχουμε 0,4δις. Οι Ευρωβουλευτές του ΣΥΡΙΖΑ κατέθεσαν, βέβαια, τροπολογία, η οποία δεν πέρασε, ώστε στα κριτήρια κατανομής των πόρων να έπρεπε να προστεθούν και οι ταχύτατες απολιγνιτοποιήσεις, ο βαθμός εξάρτησης των τοπικών κοινωνιών, κ.λπ.. Ήταν λάθος και κάποια στιγμή θα το παραδεχτείτε όλοι μαζί αυτό.

Σε ότι αφορά στις «εμβληματικές» επενδύσεις. Για εμάς είναι κομβικό σημείο η συμμετοχή και οι μικρομεσαίες επιχειρήσεις, όπως είναι οι ενεργειακές κοινότητες και όχι μόνο οι, μεγάλης κλίμακας, επενδύσεις. Υπάρχει μία υπερβολική εμμονή σε τεράστιες επενδύσεις φωτοβολταϊκών. Παρ’ όλο που συμφωνούμε με τους στόχους για τα φωτοβολταϊκά, η εμμονή σε τεράστιες φωτοβολταϊκές επενδύσεις σημαίνει, ότι τέσσερις-πέντε επενδυτές θα πάρουν από τα δημόσια ταμεία όλα τα λεφτά και θα κάνουν όλα τα έργα. Αυτό δεν μπορεί να γίνει ανεκτό. Δεν είναι δίκαιη αυτή η μετάβαση.

Επομένως, επιμένω σε μικρότερης κλίμακας επενδύσεις. Βλέπω ξανά το master plan και δεν υπάρχει η ενεργειακή κοινότητα που είναι ένα «εργαλείο» για να εμπλακεί η τοπική κοινωνία. Δώστε σημασία σε αυτό. Στα διαρθρωτικά μέτρα για το έλλειμμα του ΕΛΑΠΕ, είδαμε, ότι, πάλι, υποβαθμίζετε τις ενεργειακές κοινότητες με δυσμενέστερους χρόνους, σε σχέση με τους ιδιώτες.

Αναφορικά με τα κίνητρα απαιτείται προσοχή και το έχουμε ξαναπεί. Δεν θα δημιουργήσουμε ειδική οικονομική ζώνη στη Δυτική Μακεδονία και στη Μεγαλόπολη. Έχουμε πρόσφατα παραδείγματα, όπως στη Θράκη που πήγαν μεγάλοι επενδυτές, «έφαγαν τις επιδοτήσεις, και έμειναν τα «κουφάρια», γιατί δεν έγινε τίποτα. Είναι τόσο κρίσιμη αυτή η μετάβαση που θέλει τόση μεγάλη εμπλοκή όλων και τόση πολλή προσοχή σε όλα.

Κύριε Υπουργέ, είπατε για τις τηλεθερμάνσεις, που ξέρετε, ότι είναι το «πρόβλημα» μου. Συζητούσαμε στο Περιφερειακό Συμβούλιο για το «white hydrogen» και για καινοτομίες. Θέλω κι εγώ η Δυτική Μακεδονία να γίνει κέντρο καινοτομίας από τη μία, αλλά από την άλλη, φυσικό αέριο για θέρμανση; Γελάνε στην Ευρώπη. Δεν γίνεται αυτό. Υπάρχει έργο και έχουν ξοδευτεί, τουλάχιστον, 20 εκατομμύρια. Έχει φτάσει ο αγωγός έξω από την πόλη και το κόβουμε, για να πάμε στην πιο παλιά μέθοδο. Γιατί; Το ίδιο και στη Μεγαλόπολη, που λειτουργεί κιόλας η τηλεθέρμανση. Το γιατί το απαντώ ως εξής. Δεσμεύετε την ενεργειακή εξάρτηση της χώρας στο φυσικό αέριο και αυτό δεν είναι απανθρακοποίηση. Είναι απολιγνιτοποίηση που είναι ένα μέρος.

Έχετε δεχθεί κριτική και από την Ευρωπαϊκή Επιτροπή γι’ αυτό το θέμα. Δεν μπορείτε να αντικαταστήσετε τον λιγνίτη. Δηλαδή, από τη «μονοκαλλιέργεια» του λιγνίτη, θα περάσουμε στη «μονοκαλλιέργεια» του φυσικού αέριου και θα την πληρώσουν ξανά οι ίδιες περιοχές και θα έχουν ξανά υστέρηση. Αυτά πρέπει να τα πείτε στους συμπολίτες μας, ότι επειδή, συνεχώς, γίνονται πιο αυστηρά τα μέτρα για την κλιματική ουδετερότητα, σε δέκα χρόνια, θα ξανασυζητάμε για το αν θα φύγει το φυσικό αέριο.

Ολοκληρώνω, λέγοντας, ότι υπάρχει και μία εμμονή με τα ΣΔΙΤ και τον ιδιωτικό τομέα. Κατ’ αρχήν, είπατε για τη συνεργασία των Πανεπιστημίων. Να πω, ότι η Κυβέρνησή σας κατάργησε έξι τμήματα του Πανεπιστημίου, όπως το ΚΕΦΙΑΠ. Έρχεται η υγειονομική κρίση και μας αποδεικνύει, ότι χρειάζονται δημόσιες επενδύσεις στην υγεία. Η οικονομική κρίση, λέει, ότι ανακάμπτουμε μόνο με δημόσιες επενδύσεις. Το ΚΕΦΙΑΠ θα το κάνουμε με ΣΔΙΤ; Γιατί; Δεν καταλαβαίνω, γιατί δεν το κάνουμε με δημόσιο χρήμα. Βέβαια, θυμηθήκατε τη βιομηχανική κληρονομιά.

Σε ότι αφορά στον αγροτικό τομέα, έγινε μία έρευνα και στις τρεις λιγνιτικές περιοχές, που έδειξε, ότι το 52,7% των κατοίκων θέλει πρώτα την αγροτική παραγωγή, μετά τον τουρισμό, τη βιομηχανία και την ενασχόληση με ΑΠΕ. Αυτό πρέπει να ληφθεί σοβαρά υπόψιν. Αρά, λοιπόν, «υγιή» κίνητρα.

Θα ήθελα να σας πω και κάτι, που έχει συμβεί τον τελευταίο καιρό, και θα πρέπει να το λάβετε υπόψιν για τις μεγάλες επενδύσεις. Έχουν «εκτοξευθεί» οι τιμές των χωραφιών. Νομίζω ότι στα χωριά που είναι κοντά στα δίκτυα, από εκεί που ήταν 15-30 ευρώ το στρέμμα, ανά έτος, έχουν πάει 300 ευρώ. Άρα, οι αγρότες που νοικιάζουν χάνουν κι αυτοί εδάφη, αλλά χάνουμε και αγρότες, αντί να έχουμε καινούριους. Αυτό πρέπει να ληφθεί πολύ σοβαρά υπόψιν. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Παπαδόπουλος.

**ΜΙΧΑΗΛ ΠΑΠΑΔΟΠΟΥΛΟΣ:** Σας ευχαριστώ, κύριε Πρόεδρε. Πραγματικά, με εντυπωσίασε θετικά η κυρία Πέρκα, διότι άλλαξε τη ρητορική των τελευταίων ημερών του ΣΥΡΙΖΑ, αναφορικά με το θέμα της απολιγνιτοποίησης. Αυτό είναι ένα θετικό στοιχείο, γιατί, πραγματικά, με το που άκουσα για τη σημερινή Επιτροπή, αναρωτιόμουν, όπως και πολλοί συνάδελφοι είχαν τον ίδιο προβληματισμό, ποιος ήταν ο πραγματικός στόχος της σημερινής πρότασης του ΣΥΡΙΖΑ για τη σημερινή συνεδρίαση. Είναι ότι ήθελε να συνειδητοποιήσει τη σοβαρότητα του θέματος και η διάθεσή του να υπερκεράσουν όλοι οι πολίτες της Δυτικής Μακεδονίας, φοβίες, «αγκυλώσεις», ώστε να συμμετέχουν όλοι στην παραγωγή αναδιάρθρωση της περιοχής και να βελτιώσουν τις δεξιότητές τους ή μία ακόμη κορύφωση «φθηνής» αντιπολίτευσης;

Ακούσαμε, λοιπόν, την κυρία Πέρκα, την αγαπητή συντοπίτισσα της Δυτικής Μακεδονίας, να μην αναφέρεται σε πράγματα που μέχρι προχθές αναφερόταν ο ΣΥΡΙΖΑ και οι Βουλευτές του. Δηλαδή, σε απίστευτες αντιφάσεις, ότι, «ναι, συμφωνούμε με την απολιγνιτοποίηση, αλλά να λειτουργούν οι μονάδες» και ότι «κακώς καθυστερείτε τα εδαφικά σχέδια». Δεν μπορούν να καθυστερούν τα εδαφικά σχέδια και να λειτουργούν και οι μονάδες. Δεν γίνεται. Το λέω αυτό, γιατί στην τελευταία παρουσία του στη Δυτική Μακεδονία, ο Αρχηγός της Αξιωματικής Αντιπολίτευσης, ο κ. Τσίπρας, μίλησε για μία «μαύρη τρύπα» στον χάρτη της Ελλάδας, με το σχέδιο της Κυβέρνησης για απολιγνιτοποίηση. Διέλυσαν έτσι, κάθε προσδοκία, την οποία είχαμε, για μία εποικοδομητική στάση, για μία σύνθεση ιδεών και προτάσεων, για μία σοβαρή αντιμετώπιση ενός σοβαρού ζητήματος, όπως είναι αυτό που αφορά στη ζωή μας και το ενεργειακό λεκανοπέδιο της χώρας.

Κύριε Υπουργέ, σας το έχω ξαναπεί και άλλη φορά. Η απολιγνιτοποίηση δεν γίνεται στη Δυτική Μακεδονία. Η απολιγνιτοποίηση γίνεται στο ενεργειακό λεκανοπέδιο της χώρας που είναι ο Νομός Κοζάνης και ο Νομός Φλώρινας. Άλλωστε, αυτό αποδεικνύεται, πολλαπλώς. Ο νομοθέτης, όταν έκανε τον τοπικό πόρο, αναφερόταν στον Νομό Φλώρινας και στον Νομό Κοζάνης. Βέβαια, για να είμαστε ειλικρινείς, και με δική σας πρωτοβουλία, αλλά, κυρίως, του Πρωθυπουργού ωφελείται και όλη η Δυτική Μακεδονία. Το είδαμε αυτό και σε χρήματα και σε προγράμματα που βγαίνουν, αλλά και οι υπόλοιποι δύο Νομοί της Δυτικής Μακεδονίας είναι λίγο παραπάνω σε επίπεδο, απ’ ότι ήταν μέχρι σήμερα. Αυτό είναι ένα όφελος απολιγνιτοποίησης. Η απολιγνιτοποίηση, όμως, γίνεται στο ενεργειακό λεκανοπέδιο και αυτή, κατά τη γνώμη μου, είναι η σωστή έκφραση.

Κυρίες και κύριοι συνάδελφοι, το 2014, η λιγνιτική παραγωγή ήταν στις 22.000 gigawatt. Το 2018, ήταν στις 14.000 gigawatt, στο πλαίσιο της απολιγνιτοποίησης. Οι λειτουργικές δαπάνες των ορυχείων μειώθηκαν, κατά 68%, μέσα μία δεκαετία στο πλαίσιο της απολιγνιτοποίησης, με αποτέλεσμα την επιδείνωση όλων, σχεδόν, των κοινωνικών και οικονομικών δεικτών των εισοδημάτων, της ανεργίας, της μείωσης της κατανάλωσης, της ανασφάλειας. Οι μεγαλύτερες ετήσιες μειώσεις καταγράφηκαν, το 2016, στο 15% για χρήση λιγνίτη και το 2018, στο 11%. Το 2019, το ποσοστό της μείωσης «εκτινάχθηκε» στο 42%. Κύριοι συνάδελφοι του ΣΥΡΙΖΑ, που ήσασταν τότε; Εσείς δεν κυβερνούσατε την περίοδο αυτή; Κανείς δεν μπορεί να κρυφτεί, αγαπητοί φίλοι, από την πραγματικότητα.

Όντως, η απολιγνιτοποίηση κορυφώθηκε την τελευταία δεκαετία και εσείς την τελευταία πενταετία δεν κάνετε, απολύτως, τίποτα, για να αντιμετωπίσετε τις συνέπειες που έρχονται, που ήρθαν, και θα συνεχίσουν να έρχονται. Κρύψατε τις απειλές κάτω από το «χαλί». Μοιράσατε ψευδείς υποσχέσεις στα τοπικά μικροσυμφέροντα, «χαϊδέψατε πλάτες», «κλείσατε το μάτι» σε κάποιους συνδικαλιστές, εγκαταλείψατε τους εργαζόμενους που απειλούνται οι ειδικότητες τους και είναι ανυπεράσπιστοι και στην τύχη τους. Με λίγα λόγια, όμως, επιταχύνετε την απολιγνιτοποίηση, χωρίς να προετοιμάζετε την αλλαγή του παραγωγικού μοντέλου της περιοχής, χωρίς να δημιουργήσετε τις συνθήκες, τόσο για την εργασία, όσο και για την επιχειρηματικότητα την επόμενη μέρα.

Η Κυβέρνηση της Νέας Δημοκρατίας, τι κάνει σήμερα; Ξαναστήνει και ξανασυστήνει τη χώρα, γιατί αυτό χρειάζεται η χώρα. Κι’ αυτό την ώρα που η Κυβέρνηση κατέστησε τη χώρα πρωτοπόρα στην Ευρωπαϊκή Ένωση για την κλιματική αλλαγή. Νομίζω ότι είναι μία εξαιρετική και δύσκολη κίνηση του Κυριάκου Μητσοτάκη, του Πρωθυπουργού. Παράλληλα, οι δυνατότητες χρηματοδοτήσεις είναι σημαντικές. Εσείς μείνατε «προσκολλημένοι» σε μία μικροπολιτική συμπεριφορά και μόνο.

Ποια είναι η ουσία; Η ουσία είναι ότι έχουμε φτάσει στην επόμενη μέρα που είναι μονόδρομος. Φτάσαμε υποχρεωτικά στην επόμενη μέρα και δεν γίνεται, ούτε βιαστικά, ούτε «βίαια». Δεν γίνεται βιαστικά και «βίαια», γιατί δεν έγινε, απολύτως, τίποτα την τελευταία δεκαετία και, κυρίως, την τελευταία πενταετία. Το πρόβλημα που δημιουργείται, ελπίζω, ότι η Κυβέρνηση μπορεί να το λύσει. Εμπιστεύομαι μία Κυβέρνηση που αυτά που λέει σήμερα, αν εφαρμοστούν, η επόμενη μέρα θα είναι, ακόμη, καλύτερη από τη σημερινή. Και λέω, αν εφαρμοστούν, γιατί ευελπιστώ και ελπίζω ότι θα γίνουν. Υπάρχουν ακόμη εκκρεμότητες.

Η αλήθεια είναι -και επειδή αναφερθήκατε κυρία Πέρκα- ότι ο διάλογος που έγινε δεν ήταν προσχηματικός. Δε νομίζω, ότι για κανένα άλλο θέμα στη χώρα έχει ξαναγίνει τόσο μεγάλος διάλογος, ο οποίος φτάνει τους οκτώ μήνες. Ένας διάλογος σε όλα τα επίπεδα και ανοιχτός σε προτάσεις, ενώ συμπεριλήφθηκαν πάρα πολλές προτάσεις του Περιφερειακού Συμβουλίου και στο 99% έχουν συμπεριληφθεί στο master plan. Ένα master plan, που δεν θα κουραστώ να λέω, ότι είναι δυναμικό σχέδιο. Τι σημαίνει αυτό; Δεν σημαίνει, ότι εγκρίθηκε και είναι αυτό και προχωράει. Εγκρίθηκε, αλλά είναι «ανοιχτό» να συμπεριλάβει, ό,τι άλλο μπορεί και είναι χρήσιμο. Βέβαια, υπάρχουν εκκρεμότητες με τις εταιρείες που ασχολούνται «δορυφορικά» με τη ΔΕΗ, των οποίων το έργο έχει μειωθεί τα τελευταία χρόνια, κατά μεγάλο ποσοστό και όχι το 2019 και το 2020. Άρχισε να μειώνεται από το 2015, το 2016, το 2017, το 2018, αφού συνεχιζόταν η απολιγνιτοποίηση. Αυτές οι εταιρείες πρέπει να στηριχθούν, οι εργαζόμενοί τους είναι, περίπου, αντίστοιχο ποσοστό με τους εργαζόμενους της ΔΕΗ. Άρα, η λογική που πάει να κάνει τώρα η Κυβέρνηση και ο Κωστής Χατζηδάκης, δηλαδή, να επιταχύνουμε τη διαδικασία της αποκατάστασης των εδαφών, έχει, ακριβώς, αυτό το νόημα, να μπορέσουμε να μικρύνουμε το κενό που υπάρχει μεταξύ των δύο χρόνων. Οι δορυφορικές εταιρείες, λοιπόν, που είναι μικρές έως πολύ μεγάλες, πρέπει να ενισχυθούν. Ακόμη και το master plan και οι προτάσεις δεν έχουν αναφερθεί, όπως πρέπει, ούτε στις εταιρείες, ούτε στους εργαζόμενους τους. Ευελπιστούμε, ότι σύντομα θα γίνει και αυτό.

Το επόμενο που θέλω να πω, γιατί, πραγματικά, θεωρώ, ότι παίζει πολύ σημαντικό ρόλο στην τοπική κοινωνία, είναι ότι μέσα σε πάρα πολύ λίγο χρονικό διάστημα έγινε μία συνεννόηση και με τη ΔΕΗ και με τους Δήμους. Η παρουσία του κ. Μουσουρούλη, πραγματικά, είναι σημαντική για τον Νομό μας, δηλαδή, ένας πρώην Υπουργός, ένας πρώην Βουλευτής να έχει να αναλάβει αυτό το κομμάτι, γιατί η παρουσία του είναι καθημερινή και η συμμετοχή του είναι αποφασιστική. Αποφασίσαμε, λοιπόν, και προωθήσαμε την εξεύρεση λύσεων για τη θέρμανση των λιγνιτικών περιοχών, ένα από τα πιο σημαντικά προβλήματα. Ξέρετε πολύ καλά, ότι στη Δυτική Μακεδονία, κυρίως, στην Κοζάνη και τη Φλώρινα ο χειμώνας έχει ξεκινήσει, εδώ και πάρα πολύ καιρό. Αποφασίσαμε και αποδώσαμε τον λιγνιτικό πόρο της ΔΕΗ, ύψους 136 εκατομμυρίων ευρώ. Ποιος κυβερνούσε, όταν δεν αποδιδόταν αυτός ο φόρος; Η ΝΔ; Όχι, βέβαια.

Αποφασίσαμε και προωθήσαμε την πλήρη αυτοαπασχολούμενη εθελουσία έξοδο των υπαλλήλων της ΔΕΗ στις λιγνιτικές περιοχές, χωρίς κανένα πρόβλημα και χωρίς να δημιουργεί θέμα, ούτε στην εταιρεία, ούτε στην περιοχή. Αποφασίσαμε και προωθούμε την ταχεία αναβάθμιση στην αλλαγή των χρήσεων γης, των εδαφών σε ορισμό ζωνών απολιγνιτοποίησης και τριακόσια ειδικά πολεοδομικά σχέδια με διαδικασίες fast track. Δεν γίνεται πιο γρήγορα απ’ ότι θα γίνει τώρα.

Κυρίες και κύριοι συνάδελφοι, είναι σαφές, ότι ο στόχος όλων μας πρέπει να είναι, -και πιστεύω ότι είναι- η προάσπιση της απασχόλησης, η εξασφάλιση θέσεων εργασίας και η δημιουργία νέων θέσεων εργασίας. Ακόμη, η αντιστάθμιση των κοινωνικών και οικονομικών επιπτώσεων της απολιγνιτοποίησης, διατηρώντας και ενισχύοντας, όμως, τον κοινωνικό «ιστό» που υπάρχει. Η διασφάλιση της ενεργειακής αυτάρκειας, κυρίως, των περιοχών μετάβασης, αλλά και της χώρας ευρύτερα, αντιμετωπίζονται παράλληλα στην τοπική οικονομία.

Είναι, απολύτως, σαφές, κύριε Πρόεδρε, ότι χρειάζεται δουλειά, «χτίζοντας» πάνω στα ίδια αποφασισμένα και υλοποιούμενα μέτρα, με νέες δράσεις, με καινοτόμα σχέδια, που θα δώσουν ευκαιρίες σε όλους. Είναι, απολύτως, σαφές ότι, ειδικά, για τους απασχολούμενους στα ορυχεία εργάτες συμπολίτες μας, πρέπει να προωθήσουμε, ταχύτατα και άμεσα, με χρηματοδότηση από τις δημόσιες επενδύσεις και τα χρηματοπιστωτικά σχήματα, την αποκατάσταση των εδαφών, ώστε να μην μείνουν ούτε μία ημέρα χωρίς δουλειά και χωρίς μεροκάματο. Είμαστε όλοι σύμφωνοι, ότι είμαστε στην αρχή και χρειάζεται μεγάλη προσπάθεια ακόμη, αλλά, πρωτίστως, απαιτείται η συμμετοχή όλων στη σωστή κατεύθυνση της αλλαγής του παραγωγικού μοντέλου.

Κύριε Υπουργέ, εμείς βάζουμε το «λιθαράκι» μας σε αυτό και αυτό ζητάμε από την Αντιπολίτευση. Να βάλει το δικό της «λιθαράκι», γιατί μπορεί να έχει ευθύνες σημαντικές για την καθυστέρηση μέχρι σήμερα, αλλά η άποψή της δεν είναι διαφορετική απ’ αυτή που υπάρχει στην κοινή λογική και στην Κοζάνη και στη Φλώρινα, αλλά και μέσα στα Κόμματα, μέσα στο Κοινοβούλιο. Γι’ αυτό χρειαζόμαστε τη συμμετοχή της. Ακόμη και αν έχουν γίνει λάθη, αν έχουμε εργαστεί όλοι μαζί γρήγορα και αποτελεσματικά, θα μπορέσουμε να τα διορθώσουμε. Σίγουρα, έχουν γίνει λάθη και από την προηγούμενη Κυβέρνηση και θα γίνουν και από τη σημερινή, γιατί όποιος εργάζεται, κάνει λάθη.

Οι μεγάλες αλλαγές στην οικονομία επιφέρουν καλά αποτελέσματα στην κοινωνία και αυτός είναι ο στόχος μας. Αυτός είναι ο στόχος της σημερινής Κυβέρνησης, ούτως ώστε να επιταχύνουμε όλοι μαζί, να πετύχουμε ό,τι καλύτερο μπορούμε, να προσφέρουμε, πρωτίστως, στους νέους μας ευκαιρίες απασχόλησης, αλλά και μία ζωή γεμάτη ικανοποίηση, μένοντας στον τόπο τους, μένοντας στην Κοζάνη, στη Φλώρινα, στη Δυτική Μακεδονία. Υπάρχει ακόμη μία ευκαιρία και ελπίζω ότι, για το καλό της περιοχής μας, όλοι μαζί θα συνδράμουμε σε αυτό. Ελπίζουμε και πιστεύουμε. Αν μας απογοητεύσετε θα φανεί. Εγώ δεν πιστεύω ότι θα μας απογοητεύσετε, αλλά κινηθείτε, ακόμη πιο γρήγορα, γιατί μπορείτε.

Κλείνοντας θα πω, άλλη μία φορά, ότι η παρουσία του κ. Μουσουρούλη έχει συντελέσει πάρα πολύ σημαντικά στο έργο που γίνεται. Εμένα με εντυπωσίασε η συμμετοχή του σε αυτή την τεράστια διαβούλευση που έγινε, είτε με προσωπική επαφή, είτε διαδικτυακά. Είναι πάρα πολύ σημαντικό για εμάς, ότι το master plan περιλαμβάνει το 99% των προτάσεων που έκανε η Περιφέρεια της Δυτικής Μακεδονίας.

Ευχαριστώ και επιφυλάσσομαι, αν χρειαστεί, να δευτερολογήσω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι, φοβάμαι, ότι σε σχέση με το ζήτημα της απολιγνιτοποίησης βρισκόμαστε στο ίδιο έργο θεατές. Τόσο το σχέδιο της προηγούμενης Κυβέρνησης, με τη δημιουργία θυγατρικών εταιρειών της ΔΕΗ σε Μελίτη και Μεγαλόπολη και την αποτυχημένη απόπειρα πώλησής τους, όσο και με το σχέδιο της παρούσας Κυβέρνησης για κλείσιμο όλων των μονάδων μέχρι το 2023, τον ξαφνικό «θάνατο», και με άγνωστο «χ», ακόμη, τον τρόπο λειτουργίας της Πτολεμαΐδας 5 για το 2028, φαίνεται, ότι και τα δύο σχέδια οδηγούν στο ίδιο αποτέλεσμα και θα παραμείνουν και τα δύο ανεφάρμοστα.

Κι αυτό γιατί οδήγησαν και οδηγούν σε αδιέξοδο τις τοπικές κοινωνίες, οι οποίες απορρίπτουν αυτά που σχεδιάζονται γι’ αυτούς, δυστυχώς, χωρίς αυτούς. Και το λέω αυτό, γιατί το μεν Περιφερειακό Συμβούλιο της Πελοποννήσου καταψήφισε, στις 10 του προηγούμενου μήνα, το master plan της Κυβέρνησης για τη λεγόμενη Δίκαιη Μετάβαση της Μεγαλόπολης και υπερψήφισε την κοινή πρόταση των παρατάξεων της Αντιπολίτευσης που είναι ένα σχέδιο, επίσης, που έγινε από ειδικούς της εταιρείας συμβούλων «Redeplan-, Μπαλτά και Καραβασίλη». Το δε, Περιφερειακό Συμβούλιο της Δυτικής Μακεδονίας ενέκρινε, στις 2/12 του μηνός, με ψήφους 22 υπέρ και 19 κατά, την επανέγκριση του κυβερνητικού Σχεδίου Δίκαιης Μετάβασης, αλλά έθεσε δεκαπέντε προϋποθέσεις, δεκαπέντε σημεία που είναι και υπό αίρεση του σχεδίου. Αφού, δηλαδή, πρώτα «υιοθετηθούν» οι δεκαπέντε διεκδικήσεις της Περιφέρειας Δυτικής Μακεδονίας, ώστε αυτό να καταστεί δίκαιο, ρεαλιστικό, βιώσιμο και υλοποιήσιμο για τη Δυτική Μακεδονία, έτσι χαρακτηριστικά αναφέρει η απόφαση, αυτό το σκηνικό είναι που με κάνει να λέω, ότι είμαστε ξανά, ενώπιον ανεφάρμοστων σχεδίων και στο ίδιο έργο θεατές, με υποτιθέμενες λύσεις, οι οποίες έρχονται έξω από τις τοπικές κοινωνίες και από πάνω προς τα κάτω. Χωρίς την τοπική συνδιαμόρφωση και συναίνεση, δυστυχώς, δεν μπορεί το σχέδιο να είναι αποτελεσματικό τις μέρες που ζούμε.

Σας έχουμε καταθέσει λεπτομερείς προτάσεις. Έχουμε καταθέσει αυτές τις προτάσεις στον δημόσιο διάλογο, από τον περασμένο Μάρτιο, και έχουμε μιλήσει πολύ νωρίς, εδώ και δύο χρόνια, για το κόστος μιας σταδιακής και ισορροπημένης ενεργειακής μετάβασης. Έχουμε πρώτοι μιλήσει για τη «ρήτρα βιώσιμης ανάπτυξης» ή «μετάβασης», σχετικά με την απόσυρση των παλαιών μονάδων. Είμασταν οι πρώτοι και οι μόνοι που, από το 2018, συνθέσαμε «ενεργειακό διαβατήριο» για το μέλλον, όπως το είχαμε ονομάσει τότε το σχέδιό μας, και μιλούσαμε με αριθμούς, εκτιμώντας, ότι θα χρειαστούν, περίπου, 200 με 300 εκατομμύρια ευρώ, σε ετήσια βάση, για τα επόμενα δεκαπέντε χρόνια, με έμφαση σε Πτολεμαΐδα, Κοζάνη και Μεγαλόπολη, ώστε να είναι δυνατή η αλλαγή της οικονομικής δραστηριότητας, με διατήρηση του ενεργειακού χαρακτήρα των περιοχών αυτών, με διαφύλαξη της κοινωνικής συνοχής και με περιβαλλοντική αποκατάσταση των τοπίων και των ορυχείων.

Σήμερα, έχοντας να αντιμετωπίσουμε την ισχυρή τριπλή κρίση, δηλαδή, την οικονομική, την κλιματική και την υγειονομική, αλλά και μετά από την τοποθέτηση των Περιφερειακών Συμβουλίων θα πρέπει, κύριε Υπουργέ, να δείτε με άλλο μάτι τον όλο σχεδιασμό σας. Χρειάζονται αλλαγές και προσαρμογές στα νέα δεδομένα. Χρειάζεται πνεύμα συνεργασίας και όχι επιβολής. Χρειάζεται, κύριε Υπουργέ, να δώσετε σήμερα ξεκάθαρες απαντήσεις στις αγωνίες και τους προβληματισμούς των κατοίκων και των εργαζομένων στις περιοχές αυτές. Γι’ αυτό και σας καλώ να απαντήσετε με σαφήνεια στα επόμενα δέκα ερωτήματα που θα σας θέσω, τα οποία «αγγίζουν» τα βασικά θέματα διαδικασίας, μεθοδολογίας, ουσίας, χρόνου και πόρων, γύρω από το master plan της Δίκαιης Αναπτυξιακής Μετάβασης που μας φέρνετε.

Η πρώτη ερώτηση, αφορά στο γιατί συνεδρίασε η Κυβερνητική Επιτροπή και αποφάσισε για το master plan, αφού ήταν γνωστό, ότι το Περιφερειακό Συμβούλιο της Δυτικής Μακεδονίας δεν είχε ακόμη συνεδριάσει, για να διατυπώσει τις απόψεις του, επί του σχεδίου του master plan. Αυτό δεν είναι κατάφωρη παραβίαση της διαδικασίας διαβούλευσης που απορρέει από την υποχρέωση του κοινοτικού δικαίου;

Δεύτερον, γιατί το Υπουργικό Συμβούλιο δεν έλαβε υπόψιν τις δεκαπέντε προτάσεις που απετέλεσαν απόφαση του Περιφερειακού Συμβουλίου Δυτικής Μακεδονίας, μεταξύ των οποίων σημαίνουσα θέση έχει η πρόταση για την παράταση του χρονοδιαγράμματος για την απολιγνιτοποίηση και η περιφερειακή διάσταση του σχεδίου και πώς θα προχωρήσει με το Περιφερειακό Συμβούλιο Πελοποννήσου απέναντί του, έχοντας, μάλιστα, υπερψηφίσει άλλη πρόταση;

Τρίτον, γιατί ταυτίζετε το Επιχειρησιακό Πρόγραμμα Δίκαιης Αναπτυξιακής Μετάβασης, που είναι το master plan, με τα εδαφικά σχέδια δίκαιης μετάβασης; Στο σημείο 15 της αιτιολογικής έκθεσης του Κανονισμού, αναφέρει, ότι «μόνο οι επενδύσεις που συμφωνούν με τα σχέδια μετάβασης, θα πρέπει να λαμβάνουν χρηματοδοτική στήριξη από το Ταμείο Δίκαιης Μετάβασης». Τα εδαφικά σχέδια δίκαιης μετάβασης θα πρέπει να αποτελούν μέρος των προγραμμάτων, που υποστηρίζονται από το Ευρωπαϊκό Ταμείο Περιφερειακής Ανάπτυξης, το Ευρωπαϊκό Ταμείο και το Ευρωπαϊκό Κοινωνικό Ταμείο Plus, το Ταμείο Συνοχής, το Ταμείο Δίκαιης Μετάβασης, ανάλογα με την περίπτωση, τα οποία εγκρίνονται από την Επιτροπή. Αυτή η λανθασμένη μεθοδολογία σας -και δεν ξέρω, αν είναι σκόπιμη- έχει αποτέλεσμα στο να καταλήγετε να μην περιλαμβάνετε τις μεγάλες υποδομές, επειδή δεν μπορούν να περιληφθούν στα εδαφικά σχέδια που χρηματοδοτούνται, αποκλειστικά, από το Ταμείο Δίκαιης Μετάβασης. Μπορούν, όμως, να περιληφθούν στο επιχειρησιακό σχέδιο και να χρηματοδοτηθούν από το Μηχανισμό Δίκαιης Μετάβασης και αναφέρομαι στο σκέλος του Ευρωπαϊκού Ταμείου Περιφερειακής Ανάπτυξης και του Ταμείου Συνοχής. Επίσης, αφήνετε εκτός τις δύο περιφερειακές ενότητες των Γρεβενών και της Καστοριάς που μπορούν να μετέχουν στο Επιχειρησιακό Πρόγραμμα Δίκαιης Αναπτυξιακής Μετάβασης, λαμβάνοντας στήριξη από τον Μηχανισμό Δίκαιης Μετάβασης, αλλά όχι στα εδαφικά σχέδια δίκαιης μετάβασης.

Το τέταρτο ερώτημα έχει να κάνει με το, γιατί, ενώ είναι, πλέον, δεδομένο, με βάση το master plan, ότι ο χρόνος δεν βγαίνει, επιμένετε να μην αλλάζετε το χρονοδιάγραμμα; Σύμφωνα με το master plan οι διαδικασίες κατάρτισης και εγκρίσεων από την Ευρωπαϊκή Ένωση μάς πάνε για τον Ιανουάριο του 2022 στην καλύτερη περίπτωση. Πώς είναι δυνατόν, να είμαστε έτοιμοι μέσα σε έναν χρόνο και το 2023 να «κατέβει ο διακόπτης;» Όλα τα παραδείγματα επιτυχημένης μετάβασης, διεθνώς, αναφέρουν, ότι η αναδιάρθρωση της οικονομίας των περιοχών με τα ορυχεία απαιτεί χρόνο. Ακόμη και η μελέτη της Παγκόσμιας Τράπεζας αφήνει σαφείς αιχμές για το χρονοδιάγραμμα. Αφού ο χρόνος απορρέει από την εθνική πολιτική και όχι ως υποχρέωση από το Δίκαιο της Ευρωπαϊκής, γιατί δεν αλλάζετε το χρονοδιάγραμμα;

Ο κ. Χατζηδάκης και ο Πρωθυπουργός αναφέρουν, ότι εξασφάλισαν πέντε δισεκατομμύρια για τη Δυτική Μακεδονία και τη Μεγαλόπολη για τη δίκαιη μετάβαση μέχρι το 2023. Όμως, στη σελίδα 200 του master plan, που αναλύει το χρηματοδοτικό σχήμα για τα πέντε δισεκατομμύρια, ξαφνικά, από 5 γίνονται 4,88 εκατομμύρια για τη Δυτική Μακεδονία και τη Μεγαλόπολη, καθώς το 1,503 δις είναι κοινά εμπορικά δάνεια και θα δούμε ποιος θα τα διαθέσει, τα 801 εκατομμύρια είναι ιδιωτικά κεφάλαια, το 1,122 δις είναι δάνεια με ευνοϊκούς όρους και μόλις τα 488 εκατομμύρια είναι επιδοτήσεις. Όλο αυτό μας κάνει 3,9 δισεκατομμύρια. Ενώ, δηλαδή, η χώρα μας από το Ταμείο Ανάκαμψης και το ΕΣΠΑ θα πάρει 72 δισεκατομμύρια και επιπρόσθετα 700 εκατομμύρια από το Ταμείο Δίκαιης Μετάβασης, το πραγματικό «ζεστό» χρήμα για τις ελληνικές περιοχές είναι μόνο 488 εκατομμύρια και φιλοδοξούμε με τη «μόχλευση», να φτάσει τα 3,9 δις ή τα 5 δις που λέει ο Υπουργός.

Το master plan, λοιπόν, που παρουσιάζεται, ως πακέτο χρηματοδότησης της μετάβασης, ουσιαστικά, για εμάς δεν υπάρχει. Αν υπήρχε, θα έπρεπε να αναλύεται στα ποσά, που θα το χρηματοδοτήσουν από τους τρεις «πυλώνες» του Μηχανισμού Δίκαιης Μετάβασης, αναφέρομαι στο ΕΣΠΑ, το Ταμείο Ανάκαμψης, την Ευρωπαϊκή Τράπεζα Επενδύσεων, την Ευρωπαϊκή Τράπεζα Ανασυγκρότησης και Ανάπτυξης, το Ευρωπαϊκό Γεωργικό Ταμείο Αγροτικής Ανάπτυξης. Προκύπτει, λοιπόν, το ερώτημα, γιατί αλλού γίνεται η μετάβαση και αλλού κατευθύνει τη χρηματοδότηση η Κυβέρνηση;

Το επόμενο ερώτημα είναι, γιατί οι αποκαταστάσεις των ορυχείων θα πληρωθούν από το Ταμείο Ανάκαμψης, ενώ αποτελούν υποχρέωση της ΔΕΗ; Αυτό προκύπτει από τα πρακτικά της Συντονιστικής Επιτροπής Δίκαιης Ανάπτυξης και Μετάβασης, που αναφέρεται, ότι «με το Ταμείο Ανάκαμψης η Τεχνική Γραμματεία της ΔΑΜ επεξεργάστηκε και υπέβαλε δύο προτάσεις για τις αποκαταστάσεις γαιών με αλλαγή χρήσης».

Το επόμενο ερώτημα έχει να κάνει με τις κρατικές ενισχύσεις και τον νέο περιφερειακό χάρτη. Τι σχέση έχει αυτό, που ειπώθηκε από εσάς, κύριε Υπουργέ, για ενισχύσεις 60%, 70%, 80%, με την αναφορά στο 9ο πρακτικό της ΔΑΜ που λέει «σύμφωνα με την πρόταση της Επιτροπής τα ποσοστά ενίσχυσης από το 2022 είναι αυξημένα από τα υφιστάμενα 25% και 35% στις Περιφέρειες Δυτικής Μακεδονίας και Πελοποννήσου, αντίστοιχα σε 40% για τις μεγάλες επιχειρήσεις και στις δύο Περιφέρειες προσαυξημένα, κατά 10% για τις μεσαίες και 20% για τις μικρές επιχειρήσεις;» Γιατί το master plan δεν αναφέρει τίποτα για την εμπειρία από άλλες περιοχές; Τι, ακριβώς, πέτυχαν εκείνοι που ξεκίνησαν πιο παλιά στη χώρα μας με τους περιφερειακούς χάρτες ενισχύσεων; Που υπάρχει σήμερα 80% επιδότηση; Ποιος είναι ο οδικός χάρτης για έναν νέο περιφερειακό χάρτη και για ειδικό καθεστώς κρατικών ενισχύσεων;

Το επόμενο ερώτημα που θέλω να θέσω. Πού θα χωροθετηθούν οι ιδιωτικές επενδύσεις, όταν το μερίδιο του «λέοντος» από τη γη των ορυχείων θα αξιοποιηθεί για φωτοβολταϊκά, που είναι και τα μόνα «ώριμα» έργα, ενώ όλα τα άλλα είναι έκθεση ιδεών και δεν αποδίδεται στο Δημόσιο και στην Αυτοδιοίκηση αυτή η έκταση; Ποιο είναι το βραχυπρόθεσμο πρόγραμμα 2021-2022, που θα αντιμετωπίσει τις γρήγορες δράσεις, τις άμεσες επιπτώσεις; Είναι δυνατόν, το μόνο συγκεκριμένο που έχει αποφασιστεί, να είναι τα περίφημα 107 εκατομμύρια από το Ευρωπαϊκό Κοινωνικό Ταμείο;

Κλείνω, κυρίες και κύριοι συνάδελφοι, όπως άρχισα. Το σχέδιο του ΣΥΡΙΖΑ για την πώληση των λιγνιτικών θυγατρικών της ΔΕΗ σε Μελίτη και Μεγαλόπολη απέτυχε. Δυστυχώς, και η Νέα Δημοκρατία αντιμετωπίζει τις λιγνιτοφόρες περιοχές, περίπου, ως παράπλευρες απώλειες. Δεν νοιάζεται για τους πολλούς, νοιάζεται για τους λίγους και «εκλεκτούς».

Αναφέρω επιγραμματικά τις θέσεις του Κινήματος Αλλαγής: Ρήτρα βιώσιμης μετάβασης για ομαλή και σταδιακή απόσυρση των λιγνιτικών μονάδων, διατήρηση του ενεργειακού brand name των περιοχών με νέο περιεχόμενο, διασφάλιση της τηλεθέρμανσης της πόλης, πλήρη ανάπλαση εδαφών και περιβαλλοντική αποκατάσταση των τοπίων, μετεκπαίδευση και αξιοποίηση του ανθρώπινου δυναμικού, ώστε να προσαρμοστεί στα νέα δεδομένα, ολοκληρωμένο αναπτυξιακό σχέδιο και εξειδικευμένο σχέδιο προσαρμογής στην κλιματική αλλαγή για τη Δυτική Μακεδονία και την Πελοπόννησο με συνδιαμόρφωση και συναίνεση των τοπικών κοινωνιών. Μόνο έτσι οι περιοχές αυτές θα μπορέσουν να παραμείνουν κοινωνικά δυναμικές, οικονομικά ενεργές, πληθυσμιακά «ανθηρές» σε ένα καλύτερο βιώσιμο περιβάλλον.

Κύριε Υπουργέ, θα κριθείτε από τα αποτελέσματα. Άκουσα με πολύ προσοχή όλα αυτά που ανακοινώσατε και τα συγκεκριμένα αποτελέσματα είναι θέσεις εργασίας, είναι ΑΕΠ στις περιοχές, είναι νέο παραγωγικό μοντέλο. Ο χρόνος είναι μπροστά μας, παρακολουθούμε τις ενέργειές σας, αλλά θα κρίνουμε πολύ σκληρά τα αποτελέσματά σας.

Κλείνοντας, κύριε Υπουργέ, να σας αναφέρω, ότι στην Περιφέρειά μου, στη Θεσσαλονίκη, στην Περιφέρεια Κεντρικής Μακεδονίας -και αυτό είναι απόρροια της συζήτησης που είχαμε για την ενεργειακή τροπολογία και για τις παρατάσεις που πρέπει να δώσετε, σεβόμενος την πολιτική σας- καταλήξαμε σε ένα νομοθέτημα. Όμως, η Επιτροπή στη Διεύθυνση Αγροτικής Ανάπτυξης στη Δυτική Μακεδονία απαντά, ότι δεν μπορεί να στελεχώσει την επιτροπή που είναι αρμόδια για τη γνωμοδότηση για τη γη υψηλής παραγωγικότητας και μέσης παραγωγικότητας, με αποτέλεσμα το χρονικό όριο που βάζετε στους ανθρώπους να ολοκληρώσουν τους φακέλους μέχρι το τέλος του χρόνου, δεν μπορεί να επιτευχθεί. Είναι ξεκάθαρο αυτό.

Δείτε, σας παρακαλώ, όσα ζητήματα θέσαμε. Δεν τα θέσαμε, απλώς, για να είμαστε αρεστοί ως Αντιπολίτευση σε κάποιους, οι οποίοι, υποθετικά, βλάπτονται με τις νέες ρυθμίσεις σας, αλλά γιατί είναι αντικειμενικά τα προβλήματα. Όπως φέρατε τροπολογία, λόγω Covid, για να παρατείνετε προθεσμίες που αφορούν σε πολεοδομικά θέματα, νομίζω, ότι οφείλετε, με βάση τις θέσεις, την κριτική και την αντικειμενική εικόνα που έχετε για τις περιοχές, να δώσετε και παρατάσεις, αναφορικά με τα θέματα που προέκυψαν μετά τη ρύθμιση των θεμάτων στην αγορά ενέργειας.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε. Η δική μας διαφωνία, κύριε Υπουργέ, είναι, επί της ουσίας και όχι, επί της διαδικασίας, όπως κάνουν οι εκπρόσωποι των άλλων Κομμάτων. Δεν είναι εκθέσεις ιδεών, όπως παρουσίασαν τα άλλα Κόμματα, εκθέσεις ιδεών που δεν αμφισβητούν τις στρατηγικές σας επιλογές και που σε πολλές περιπτώσεις είναι και ουτοπικές και οι οποίες επαναλαμβάνονται πάρα πολλές φορές. Γιατί διαφωνούμε, επί της ουσίας; Διαφωνούμε, επί της ουσίας, γιατί η επιλογή της «πράσινης» ανάπτυξης και της δίκαιης μετάβασης είναι μία ταξική επιλογή της Ευρωπαϊκής Ένωσης που δεν σχετίζεται με την προστασία του περιβάλλοντος. Είναι υποκριτικό το ενδιαφέρον της. Γιατί είναι επιλογή που εξυπηρετεί τα συμφέροντα της Ευρωπαϊκής Ένωσης και των πολυεθνικών της; Γιατί, ακριβώς, θέλει η Ευρωπαϊκή Ένωση να αξιοποιήσει το συγκριτικό πλεονέκτημα που έχει από τους άμεσους ανταγωνιστές, σε σχέση με την τεχνολογία της «πράσινης» οικονομίας και οι άμεσοι ανταγωνιστές είναι, βεβαίως, η Κίνα και Ηνωμένες Πολιτείες.Δεύτερον, γιατί η «πράσινη» ενέργεια, η «πράσινη» ανάπτυξη αποτελεί και απάντηση στον πολύ υψηλό βαθμό εξάρτησης που είχε η Ευρωπαϊκή Ένωση από εισαγόμενες πηγές καυσίμων που την καθιστούσαν λιγότερο ανταγωνιστική και από τη Ρωσία και από τις Ηνωμένες Πολιτείες. Τρίτον, επιβεβαιώνει και την ανησυχία που έχει ο «σκληρός πυρήνας» της Ευρωπαϊκής Ένωσης, ότι η λεγόμενη ανάπτυξη της οικονομίας της Ευρωπαϊκής Ένωσης και της Ευρωζώνης τα επόμενα χρόνια, θα είναι μία ανάπτυξη «αναιμική», η οποία περισσότερο διάστημα θα είναι σε κρίση, παρά σε ανάκαμψη.

Γι’ αυτό, ακριβώς, τον λόγο και προσπαθεί μέσα από αυτή τη διαδικασία να καταστρέψει ένα τμήμα αυτού του υπερσυσσωρευμένου κεφαλαίου που έχει επενδυθεί στη «βρώμικη» ενέργεια, για να αντικατασταθεί από «πράσινη» ανάπτυξη. Άρα, επιβεβαιώνεται ο «παρασιτικός» ρόλος, καταρρίπτονται οι εκτιμήσεις τις οποίες κάνετε, ότι η κρίση είναι κρίση πανδημίας. Είναι πολύ πιο βαθιά, είναι κρίση του συστήματος. Βεβαίως, είναι και εμφανής η υποκρισία της Ευρωπαϊκής Ένωσης για την προστασία του περιβάλλοντος, γιατί κράτη της Ευρωπαϊκής Ένωσης συμμετέχουν σε ιμπεριαλιστικές επεμβάσεις που σκορπούν θάνατο, μολύβι, απεμπλουτισμένο ουράνιο και όλα τα υπόλοιπα στους λαούς και στο περιβάλλον των περιοχών. Άρα, δεν μπορεί να είσαι, επιλεκτικά, υπέρ του περιβάλλοντος ή να είσαι επιλεκτικά υπέρ αυτού που ονομάζεις προστασία του κλίματος, όταν το περιβάλλον δεν είναι μόνο το κλίμα. Όταν, δηλαδή, επιτρέπεις να παραδίδονται ορεινοί όγκοι, ο δασικός «πλούτος», οι ακτές και οι αιγιαλοί.

Απ’ αυτή την άποψη η επιλογή της απολιγνιτοποίησης, που δεν είναι μόνο δική σας, καθώς και η προηγούμενη Κυβέρνηση του ΣΥΡΙΖΑ αυτή την επιλογή είχε, αποτελεί έναν σταθμό σε μία μακροχρόνια πορεία που ξεκίνησε από τα μέσα της δεκαετίας του ΄90. Αυτή η μακροχρόνια πορεία ήταν πολιτική της Ευρωπαϊκής Ένωσης για απελευθέρωση της αγοράς ενέργειας. Ποια ήταν τα χαρακτηριστικά της γνωρίσματα; Πρώτον, σκανδαλώδη κίνητρα στα «αρπακτικά» που θα επενδύσουν στις Ανανεώσιμες Πηγές Ενέργειας. Έχουμε ζητήσει και από εσάς και από τις προηγούμενες Κυβερνήσεις να μάς φέρετε μία τάξη μεγέθους όλων αυτών των κινήτρων που δόθηκαν με διάφορες μορφές στις εταιρείες παραγωγής Ανανεώσιμων Πηγών Ενέργειας, για να δούμε, αν ένα πολύ μικρό τμήμα από αυτές τις σκανδαλώδεις επιδοτήσεις, χρηματοδοτήσεις και στηρίξεις θα έφτανε να εκσυγχρονιστούν οι λιγνιτικές μονάδες και να είναι πολύ μικρό, γιατί υπάρχουν αυτές οι τεχνολογίες, το «αποτύπωμα» στο περιβάλλον από την αξιοποίηση του λιγνίτη για την παραγωγή ηλεκτρικής ενέργειας.

Δεύτερον, ενώ υπήρξαν αυτά τα σκανδαλώδη κίνητρα, από την άλλη μεριά υπήρξε μία τρομακτική εισφοροεπιδρομή στη χρήση του λιγνίτη. Το είπε και ο κ. Υπουργός. Έφτασε να είναι μη συμφέρουσα η παραγωγή ενέργειας από λιγνίτη, λόγω, ακριβώς, των τεράστιων εισφορών, τις οποίες έχουν βάλει στο όνομα της προστασίας του περιβάλλοντος, που αν δεν είναι αυτό υποκρισία, είναι η εμπορία των ρύπων. Μπορώ να αγοράζω, δηλαδή, ρύπους, αν έχω χρήματα και δεν με ενδιαφέρει το περιβάλλον. Το «παίζετε» στο «παζάρι» του χρηματιστηρίου και αυτό.

Τρίτο ζήτημα είναι επιδείνωση της θέσης της λαϊκής οικογένειας. Εκεί οδήγησε η απελευθέρωση της ηλεκτρικής ενέργειας και θα πω μόνο δύο στοιχεία. Ο κ. Υπουργός, τόνισε, ότι την τελευταία δεκαετία μειώθηκε η παραγωγή ενέργειας από λιγνίτη κατά 65%-66%, από τις τριάντα TWh στις δέκα TWh και την ίδια περίοδο αυξήθηκε η τιμή της ηλεκτρικής ενέργειας που πληρώνουν τα λαϊκά νοικοκυριά κατά 150%. Κι’ αυτό δεν είναι ελληνική ιδιομορφία. Σε όλη την Ευρωπαϊκή Ένωση αυτή η πορεία ακολουθήθηκε, δηλαδή, η τεράστια αύξηση της τιμής της ηλεκτρικής ενέργειας, με αποτέλεσμα να έχουμε εκτεταμένα «στρώματα» ενεργειακής φτώχειας, σε μία χώρα που είναι πάρα πολύ πλούσια σε «πηγές» ενέργειας, όπως είναι οι ορυκτές και οι ανανεώσιμες πηγές. Εδώ υπάρχει ενεργειακή φτώχεια και είναι μία μεγάλη αντίφαση.

Τέταρτο ζήτημα, είναι η επιδείνωση της θέσης των εργαζομένων. Εντατικοποίηση, απολύσεις, ανατροπές στις εργασιακές σχέσεις, εργολαβικοί εργαζόμενοι και στην, υπό δημόσιο έλεγχο, ΔΕΗ.

Πέμπτο ζήτημα, εξίσου σημαντικό, είναι, ότι καταστρέφετε τις εγχώριες ορυκτές «πηγές» ενέργειες που είναι βασικές για την ευστάθεια του ενεργειακού συστήματος και τις υποκαθιστάτε από μία εισαγόμενη «πηγή». Βέβαια δεν είναι δική σας πρωτοτυπία, να βάλετε ως καύσιμο μετάβασης το φυσικό αέριο. Και η Κυβέρνηση του ΣΥΡΙΖΑ αυτό είχε στο δικό της πλάνο. Το φυσικό αέριο είχε και η Κυβέρνηση του ΣΥΡΙΖΑ, παρά τα όσα έλεγε η κυρία Πέρκα πριν. Δηλαδή, υποκαθιστάτε ένα εγχώριο ορυκτό καύσιμο με ένα εισαγόμενο ορυκτό καύσιμο, αυξάνοντας έτσι τον βαθμό ενεργειακής εξάρτησης της χώρας μας. Ταυτόχρονα, προχωράτε και σε σπατάλη πόρων. Ξέρετε πάρα πολύ καλά -είσαστε και ειδικοί- ότι υπάρχουν πολύ μεγάλες απώλειες, όταν το φυσικό αέριο χρησιμοποιείται για την παραγωγή ηλεκτρικής ενέργειας. Είναι γνωστό αυτό. Αντίθετα, η αξιοποίηση για οικιακή ή βιομηχανική χρήση δεν έχει τέτοιο βαθμό απώλειας.

Ας δούμε, όμως, τα ποσοστά κατανομής, μέχρι τώρα, του φυσικού αερίου. Περίπου, το 60%, αν δεν κάνω λάθος, είναι για την παραγωγή ηλεκτρικής ενέργειας, ένα 25%-30% είναι για τη βιομηχανική χρήση και ένα 10% είναι για οικιακή χρήση, μετά από μία δεκαπενταετία της εισόδου του φυσικού αερίου. Έτσι, λοιπόν, το αποτέλεσμα αυτής της επιλογής της απολιγνιτοποίησης θα έχει μία πολύ ακριβή ενέργεια για τον λαό και για τα λαϊκά στρώματα, ενώ για τις περιοχές αυτές θα έχει ανεργία και φτώχεια, παρά το, ομολογουμένως, συνεκτικό σχέδιο που έχετε για τις απολιγνιτοποιημένες περιοχές. Έχει μία συνοχή, ταξική συνοχή βέβαια, αλλά έχει μία συνοχή το σχέδιό σας και αυτό οφείλουμε να το αναφέρουμε.

Τι κάνετε, λοιπόν; Δημιουργείτε μία ειδική οικονομική ζώνη σε αυτές τις περιοχές, όπου οι επιχειρηματικοί όμιλοι που θα επενδύσουν εκεί θα έχουν τζάμπα επενδύσεις. Τζάμπα, επί της ουσίας. Όταν δίνετε ποσοστά από 60% έως και 80% για στήριξη των επενδυτικών σχεδίων, με τις υπερτιμολογήσεις που μπορούν να κάνουν, θα είναι και δωρεάν οι επενδύσεις, τα επενδυτικά τους σχέδια. Άρα, λοιπόν, θα τους χρηματοδοτήσετε, σχεδόν, το σύνολο της επένδυσης τους. Δεύτερον, τους διασφαλίζετε φθηνό εργατικό δυναμικό, γιατί μην μου πείτε, ότι θα υπάρχουν στις νέες μονάδες που θα δημιουργηθούν οι μισθοί που είχαν κατακτήσει οι εργαζόμενοι στα ορυχεία της ΔΕΗ ή και στην ίδια τη ΔΕΗ. Άρα, λοιπόν, έχετε διασφαλίσει φθηνούς εργαζόμενους. Ο κατώτερος μισθός είναι 650 ευρώ.

Επίσης, τους έχετε διασφαλίσει φθηνή πρώτη ύλη, το οποίο πάει χέρι-χέρι με την άλλη σας επιλογή για το κλείσιμο ή την ιδιωτικοποίηση της ΛΑΡΚΟ. Και εδώ, απ’ ότι φαίνεται, θα παίξουν σημαντικό ρόλο τα ορυχεία που έχει η ΛΑΡΚΟ και η επεξεργασία που κάνει στα Σέρβια της Κοζάνης, καθώς το νικέλιο αποτελεί έναν από τους βασικούς παράγοντες και για τη μονάδα παραγωγής του υδρογόνου, αλλά και για τη μονάδα-επιχείρηση κατασκευής μπαταριών.

Το νικέλιο είναι πάρα πολύ χρήσιμο. Άρα, εξασφαλίζει και φθηνή πρόσβαση σε μία απαραίτητη πρώτη ύλη. Θέλω να θέσω δύο ερωτήματα, γιατί εμείς δεν το ξέρουμε, εσείς θα μας το πείτε, μιας και έχετε δει και τα επενδυτικά τους σχέδια, πόσο φιλική προς το περιβάλλον είναι η επιχείρηση παραγωγής μπαταρίας; Οι μπαταρίες είναι από τους παράγοντες που μολύνουν, ιδιαίτερα, το περιβάλλον, αν δεν κάνω λάθος. Επίσης, πόσο φιλικά μπορεί να είναι τα σχέδια για μονάδα καύσης απορριμμάτων στη Μεγαλόπολη; Σχέδια που ακούγονται και γράφονται και κάποιες φορές διαψεύδονται.

Κύριε Πρόεδρε, εμείς διαφωνούμε με το σχέδιο, όχι της σημερινής Κυβέρνησης, συνολικά, της αστικής τάξης της χώρας μας για απελευθέρωση της ηλεκτρικής ενέργειας και για απολιγνιτοποίηση, γιατί είναι σε βάρος των παραγωγικών δυνατοτήτων της χώρας μας και των παραγωγικών της αναγκών. Είναι σε βάρος του περιβάλλοντος της χώρας μας, είναι σε βάρος των εργαζομένων και, σε τελική ανάλυση, σε βάρος της λαϊκής οικογένειας συνολικά. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε. Δεν πρόλαβα να μελετήσω το επικυρωμένο Σχέδιο Δίκαιης Αναπτυξιακής Μετάβασης που στάλθηκε χθες το βράδυ, οπότε, ίσως, να έχουν απαντηθεί κάποιες από τις ερωτήσεις που θα θέσω.

Κύριε Υπουργέ, είπατε πολλά προηγουμένως για τους Γερμανούς. Αλήθεια, δεν έχετε καταλάβει ακόμη τον ρόλο τους;. Δεν τον είδατε με την Τουρκία; Δεν σας λέει τίποτα η παραίτηση του κ. Μαΐλη από το Ελληνογερμανικό Επιμελητήριο; Η δήλωση του; «Σήμερα, διακατέχομαι από έντονη απογοήτευση αλλά και θυμό. Αισθάνομαι, προσωπικά, προδομένος, διαπιστώνοντας με έκπληξη ότι η Γερμανία προτάσσει τα στενά δικά της οικονομικά και εμπορικά συμφέροντα πάνω απ’ όλα».

Νομίζω πως ήταν, εξαιρετικά, σημαντική η δήλωση του, ειδικά, επειδή είναι πάρα πολλά χρόνια στο Ελληνογερμανικό Επιμελητήριο και το έχει υπηρετήσει υπεύθυνα και προσεκτικά. Νομίζω ότι είναι καλό να προσέξουμε τα σημεία που αναφέρεται στις επενδύσεις της RV που πάντα ήθελε να εξαγοράσει τη ΔΕΗ.

Στο θέμα μας τώρα, έχουμε, ήδη, εκφράσει τις επιφυλάξεις μας για τη λογική της απολιγνιτοποίησης και της ενεργειακής εξάρτησης που προωθείται στη χώρα μας, ειδικά σε αυτή τη δύσκολη, οικονομικά και εθνικά, χρονική στιγμή. Πόσο μάλλον, όταν αυξάνεται το κόστος της ενέργειας, ενώ «απορροφώνται» κεφάλαια που θα μπορούσαν να επενδυθούν αλλού, όπως για την αύξηση της απασχόλησης και για τη δημιουργία πλούτου, όταν οι επενδύσεις των ΑΠΕ και η απολιγνιτοποίηση μειώνουν τις θέσεις εργασίας, αυξάνοντας την ενεργειακή μας εξάρτηση, ειδικά ότι αφορά στην ενεργειακή μας εξάρτηση.

Εκτός αυτού, μας προβληματίζει η εξάρτησή μας από ξένες τεχνολογίες, από ξένους διαχειριστές των αιολικών και των φωτοβολταϊκών πάρκων, καθώς, επίσης, από την προμήθεια φυσικού αερίου εκ μέρους μη φιλικών χωρών. Για παράδειγμα, από τον αγωγό TAP του Αζερμπαϊτζάν και της Τουρκίας. Δεν πρέπει δε, να υποβαθμίζουμε τις περιβαλλοντικές επιπτώσεις από τις ΑΠΕ σε δάση και χωράφια που δεν έχουν εκτιμηθεί ακόμη, αφού δεν έχει παρέλθει η πρώτη φάση αντικατάστασής τους και εξ’ όσων γνωρίζουμε δεν ανακυκλώνονται.

Έχουμε κάνει προτάσεις για εναλλακτική εξοικονόμηση ενέργειας σε κατοικίες που θα έχει μία αντίστοιχη μείωση του ενεργειακού «αποτυπώματος» με την απολιγνιτοποίηση. Επίσης, αναφερθήκαμε στα κοιτάσματα που διαθέτουμε και στην ανάγκη άμεσης εκμετάλλευσής τους, τόσο αυτών που έχουν δημοπρατηθεί, όπου οφείλει να επιταχυνθεί η έρευνα, όσο και των υπολοίπων, κυρίως, βέβαια, νοτίως της Κρήτης, όπου υποβάλαμε ερώτηση, χωρίς να πάρουμε καμία απάντηση.

Αναφορικά με το σχέδιο ΣΔΑΜ, αναρτήθηκε σε διαβούλευση, όπως είπατε, από τις 2/10/2020 έως τις 10/11/2020, έχοντας, πράγματι, πολύ λίγα σχόλια, μόλις ογδόντα πέντε. Όπως διαπιστώσαμε, όμως, συμμετείχαν πολλοί φορείς της περιοχής, κάτι που είναι, ασφαλώς, λογικό. Διαβάσαμε τη μελέτη των τετρακοσίων τριάντα τεσσάρων σελίδων και τις εξαγγελίες του Υπουργού για τις δεκαέξι επενδύσεις που προτείνει, ενώ από τις εξήντα έξι επενδύσεις που αναφέρονται οι περισσότερες είναι για ΑΠΕ. Η απορία μας είναι πόσες ΑΠΕ, τελικά, χρειαζόμαστε.

Εμείς έχουμε συγκεντρώσει και καταγράψει τις επενδύσεις του ΣΔΑΜ, τις οποίες θα καταθέσω αργότερα στα Πρακτικά, για να μην τις διαβάζω μία προς μία, αναλυτικά με τις θέσεις απασχόλησης και το κόστος τους. Μας έχει προκαλέσει, πάντως, εντύπωση το γεγονός, ότι προδιαγράφονται επενδύσεις από το Υπουργείο ή από ειδικούς, χωρίς να υπάρχουν συγκεκριμένες προσφορές από την αγορά. Από την άλλη πλευρά, οι δράσεις, κατά την άποψή μας, είναι μη ρεαλιστικές, όπως στη σελίδα 31 του σχεδίου, σε μία περιοχή που δεν έχει καλά χαρακτηριστικά για αιολικά, ενώ παρ’ όλα αυτά αναφέρονται. Λογικά, λοιπόν, δεν θεωρούμε καθόλου σίγουρες αυτές τις επενδύσεις, έχοντας την εντύπωση πώς ακόμη και αν διενεργηθούν, θα εγκαταλειφθούν αργότερα, όπως συνέβη στο παρελθόν στη Θράκη.

Σε ότι αφορά στις θέσεις εργασίας, τόσο ως προς τον αριθμό, όσο και ως προς το είδος, πιθανολογούμε, πως ούτε αυτές θα πραγματοποιηθούν. Σύμφωνα με το δημοσίευμα που θα καταθέσουμε αργότερα στα Πρακτικά, θα χαθούν, συνολικά, 25.000 θέσεις εργασίας, άμεσες και έμμεσες, οι οποίες είναι αδύνατον να αντικατασταθούν, ενώ εσείς προβλέπετε μετριασμό της ανεργίας και προτείνετε 6.750 υποθετικές θέσεις, χωρίς, δηλαδή, να υπάρχουν συγκεκριμένες δεσμεύσεις. Υπάρχουν, πάντως, και άλλες χώρες που απέτυχε η απολιγνιτοποίηση, σε ότι αφορά στη μετάβαση του πληθυσμού, όπως η Ισπανία και η Πολωνία, που, επίσης, θα το καταθέσουμε. Εύλογα, λοιπόν, αμφιβάλλουμε για την επιτυχία της στην Ελλάδα, κάνοντας τη σύγκριση με τις δύο άλλες χώρες που αναφέραμε.

Αναφορικά με την «έξυπνη» γεωργία και κτηνοτροφία που προτείνετε, πρόκειται μόνο για θερμοκήπια προηγμένης μορφής, σε σχέση με την υδροπονική, ενώ δεν συμπεριλαμβάνετε την ακριβή και τεχνολογική γεωργία. Ούτε στην κτηνοτροφία, βέβαια, είδαμε κάτι εντυπωσιακό, απλά πράγματα.

Για το πάρκο ηλεκτροκίνησης υπάρχουν προτάσεις με δυνατότητα και εμπειρία; Είναι δυνατόν, να απαιτεί, μόλις, 200 εκατομμύρια ευρώ ως επένδυση και να υπόσχεται τζίρο 400 εκατομμύρια; Μας έκανε ιδιαίτερη εντύπωση. Όσο για το πρότυπο πάρκο ψυχαγωγίας με τις 600 θέσεις εργασίας, τι να πούμε; Ξανά επενδύσεις στον τουρισμό; Τίποτα δεν έχουμε μάθει από την κρίση; Είδαμε πως έχετε μελετήσει, μεταξύ άλλων, την Disneyland στο Χονγκ Κονγκ, στη σελίδα 341. Δεν γνωρίζετε αλήθεια, πώς ακόμη και η Disneyland περικόπτει προσωπικό;

Οι ερωτήσεις μας τώρα είναι οι εξής. Πρώτον, τι δεσμεύσεις έχετε για τις επενδύσεις που αναφέρετε; Δεν θα ήταν καλύτερα να δρομολογηθεί η απολιγνιτοποίηση, αφού προηγουμένως δεσμευθούν επενδυτές; Δεύτερον, τι σχεδιάζετε με τους εργαζόμενους που δεν θα «απορροφηθούν» τελικά, όσο και αν προσπαθήσετε; Τρίτον, έχετε εξετάσει τη δημιουργία ενός σοβαρού «πυρήνα» ηλεκτροκίνησης για την παραγωγή μπαταριών ή οχημάτων, σε σχέση και με τη ΛΑΡΚΟ; Υπάρχει ενδιαφέρον της TESLA για το νικέλιο της ΛΑΡΚΟ, όπως διαβάζουμε; Τέταρτον, ισχύει, ότι το Υπουργείο προσφέρει 85% επιδότηση για επενδύσεις; Θα υπάρξει έλεγχος για να αποφευχθούν οι συνήθεις επιτήδειοι; Ήδη, ακούγονται ανάλογες προσπάθειες και νομίζω, ότι πρέπει να προσεχθεί ιδιαίτερα.

Πέμπτον, οι προτάσεις για επενδύσεις είναι δεσμευτικές ή ενδεικτικές; Τι θα συμβεί με επενδύσεις που δεν έχουν, για παράδειγμα, προβλεφθεί; Παράδειγμα, το εργοστάσιο πλαστικών θα απορριφθεί, εάν, τυχόν, υπάρξει τέτοια πρόταση; Έκτον, μήπως, απλά, με αυτό το σχέδιο μοιράζετε χρήματα, για να μην υπάρξουν αντιδράσεις, όπως έχει γίνει γνωστό, από άλλες χώρες. Ελπίζουμε, βέβαια, πώς όχι, αλλά θεωρήσαμε σωστό να το αναφέρουμε, για να έχουμε τη διαβεβαίωση του Υπουργού.

Έβδομον, πόσο υπολογίζετε, ότι θα είναι το ποσοστό ενεργειακής αυτονομίας της χώρας μας μετά από την απολιγνιτοποίηση, ειδικά σε ότι αφορά εγχώριες πηγές ενέργειας, εγχώρια ελεγχόμενους παραγωγούς και εγχώριες τεχνολογίες παραγωγής;

Αναφορικά με τα δεκαπέντε ερωτήματα της Περιφέρειας Δυτικής Μακεδονίας, που επικροτούμε σε μεγάλο βαθμό, θα θέλαμε να σταθούμε ενδεικτικά στα εξής. Στο αίτημα 5, πώς θα εξασφαλιστεί η τηλεθέρμανση; Οι περιοχές αυτές έχουν δύσκολο κλίμα και πρέπει να δοθεί πολύ μεγάλη προσοχή.

Στο αίτημα 6, θα εξασφαλιστεί η λειτουργία του Πτολεμαΐδα 5 και μετά το 2028, αλλά και η παράταση λειτουργίας των Μελίτης και Αγίου Δημητρίου, εφαρμόζοντας τεχνολογίες δέσμευσης CO2; Οφείλουμε να σημειώσουμε πως αυτή η τεχνολογία εφαρμόζεται, ήδη, στις Ηνωμένες Πολιτείες, ενώ, κάποια στιγμή, εθεωρείτο πως έχει πολύ σημαντικές προοπτικές.

Εμείς έχουμε υποβάλει σχετική ερώτηση και μας δόθηκε απάντηση από τη ΔΕΗ, ότι το έχει μεν εξετάσει, αλλά το κόστος είναι πολύ υψηλό, χωρίς, όμως, να μας δώσει συγκεκριμένα στοιχεία. Εντούτοις, βρήκαμε μία διπλωματική εργασία του Μετσόβιου Πολυτεχνείου -θα καταθέσουμε την πρώτη σελίδα της στα Πρακτικά- για το κόστος δέσμευσης CCS που φαίνεται συγκρίσιμο με των ΑΠΕ. Ισχύει; Έχει λογική η συγκεκριμένη ανάλυση;

Τέλος, θα σταθούμε στο αίτημα 13 και στην αξιοποίηση του λιγνίτη σε εξωηλεκτρικές χρήσεις ως εθνικό στρατηγικό απόθεμα. Συμφωνούμε, αναφορικά με τη στρατηγική σημασία, όμως, θα θέλαμε να ρωτήσουμε, εάν έχει γίνει μελέτη για άλλες χρήσεις. Ευχαριστούμε πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε. Κυρίες και κύριοι Βουλευτές, κύριε Υπουργέ, θα θέσω αυτό που είναι πρώτο και που λείπει από εδώ και είναι η έμφαση στην αποκατάσταση των εδαφών. Η αποκατάσταση των εδαφών είναι αυτή που θα παράγει θέσεις απασχόλησης και που θα μας επιτρέψει να αξιοποιήσουμε το υφιστάμενο εργατικό δυναμικό για αρκετό χρονικό διάστημα. Είναι αυτό που δίνει, δηλαδή, την παράταση σε εργασιακές δομές που υπάρχουν στην περιοχή, στην Περιφέρεια, επιτρέποντας την παράταση χρόνου στην επερχόμενη ανεργία. Είναι πάρα πολύ σημαντικό, γιατί πολλοί άνθρωποι απ’ αυτούς χρειάζονται αυτά τα έξτρα χρόνια, για να έχουν συνταξιοδοτικά δικαιώματα και ούτω καθεξής. Οπότε, η έμφαση και το πρώτο πράγμα που πρέπει να στοχεύσουμε είναι η αποκατάσταση των εδαφών.

Αναρωτιέμαι, όμως, τι αποκατάσταση εδαφών μπορεί να γίνει σε αυτή τη γη που έχει ανοίξει, που έχει έρθει το μέσα έξω και πρέπει, πραγματικά, να γίνει πολύ σοφή και σωστή δουλειά και γι’ αυτό απαιτείται και ένταση εργασίας. Τι αποκατάσταση εδαφών θα κάνουμε, όταν το σχέδιο της Κυβέρνησης, κατά κύριο λόγο, είναι να κάνει την περιοχή μια ζώνη φωτοβολταϊκών. Αναρωτιέμαι, πάρα πολύ απλά, γιατί θα έχουμε την αποκατάσταση των εδαφών και μετά την τσιμεντοποίηση για να εγκατασταθούν τα φωτοβολταϊκά.

Είναι θέματα τα οποία, πραγματικά, δημιουργούν μία αντίφαση. Όμως, αυτό που είναι σαφές είναι, ότι σε περίπτωση που επιλεγεί αυτό το μοντέλο και, προφανώς, πρέπει να γίνουν πολλά έργα, ακόμη και έναντι της γεωργίας, ακόμη και έναντι των υπόλοιπων δραστηριοτήτων, αυτό θα πρέπει να κατευθυνθεί προς τους ενεργειακούς συνεταιρισμούς. Για ποιον λόγο; Θα έχουμε τεράστια απώλεια εισοδήματος από τον μέσο κάτοικο της περιοχής.

Αν αυτός ο κάτοικος δεν μπορεί να αντικαταστήσει το εισόδημά του, μέσα από την ανάπτυξη των ΑΠΕ και αυτές οι ΑΠΕ πάνε πάλι σε δυο-τρεις εταιρίες του εσωτερικού και του εξωτερικού, πάρα πολύ απλά, όλη η μετάβαση πηγαίνει στους δυο-τρεις επιχειρηματίες, με ελάχιστες θέσεις απασχόλησης και τελικά δεν θα έχουμε αποκατάσταση του τεράστιου κοινωνικού ζητήματος που δημιουργείται.

Δίκαιη μετάβαση στην απολιγνιτοποίηση σημαίνει να αντικαταστήσουμε τα εισοδήματα με νέες βιώσιμες δραστηριότητες. Οπότε η αποκατάσταση είναι το ένα. Όμως και τα έργα ΑΠΕ που θα γίνουν θα πρέπει οπωσδήποτε, να ανήκουν σε κάθε κάτοικο της περιοχής και σε κάθε πρώην εργαζόμενο. Αυτή είναι η ουσία, δηλαδή, τα έσοδα να αντικαθιστούν τις απώλειες εισοδήματος.

Προφανώς, και η αγροτική παραγωγή πρέπει να είναι ένα τεράστιο κομμάτι της εξίσωσης για έναν πολύ απλό λόγο. Εφόσον δεν υπάρχουν τα σχέδια συγκέντρωσης που, δυστυχώς, διαβλέπουμε στα σχέδια της Κυβέρνησης, θα μπορούσαμε να έχουμε τη διανομή των αγροτικών εισοδημάτων στους μικρούς, σε αυτούς που θα έχουν την ζημιά. Προφανώς, χρειάζεται τοπική συμμετοχή στον σχεδιασμό, κάτι που λείπει από αυτό το σχέδιο, κάτι που είναι πολύ μακριά από τη λογική αυτής της Κυβέρνησης. Δεν σχεδιάζουμε ένα καινούργιο αναπτυξιακό σχέδιο, ένα, επιπλέον, αναπτυξιακό σχέδιο, κάτι επιπρόσθετο για την περιοχή. Σχεδιάζουμε τη μοναδική ευκαιρία επιβίωσης αυτής της περιοχής. Σχεδιάζουμε αυτό, που αν υλοποιηθεί και πετύχει, θα επιτρέψει στη Δυτική Μακεδονία να έχει αύριο. Θα μας επιτρέψει να μην δημιουργήσουμε μία «κοινωνική τρύπα» στον χάρτη της Ελλάδας.

Μας απασχολεί αρκετά η απουσία των Γρεβενών και της Καστοριάς από αυτό το σχέδιο. Τα Γρεβενά και η Καστοριά μπορεί να μην είχαν εξορύξεις λιγνίτη και λιγνιτικές μονάδες, όμως, επειδή η Δυτική Μακεδονία έχει υψηλό ΑΕΠ, αποκλείονταν, όλα αυτά τα χρόνια, από χρηματοδοτήσεις. Θα πρέπει να υπάρχει μία ορθή αποκατάσταση, μία δίκαιη μετάβαση και γι’ αυτές τις δύο περιοχές και αυτό είναι απαραίτητο.

Μας απασχολεί πάρα πολύ το ανεφάρμοστο του χρονοδιαγράμματος. Ζητάμε να γίνει κάτι πρωτόγνωρο. Έναν χρόνο, στην ουσία, μετά την έγκριση της χρηματοδότησης, να πετύχουμε τον πλήρη παραγωγικό ανασχηματισμό μιας ολόκληρης Περιφέρειας, κάτι που δεν γνωρίζω, παγκοσμίως, να έχει γίνει πουθενά.

Πραγματικά, το σχέδιο που φέρνει η Κυβέρνηση, δεν έχει καμία σχέση και καμία επαφή με την πραγματικότητα. Κι αυτό με απασχολεί πάρα πολύ γιατί, πραγματικά, ο κίνδυνος μπροστά μας, αυτή τη στιγμή, είναι να «νεκρωθεί» μία τεράστια περιοχή της Ελλάδας και αυτό δεν πρέπει να το παίρνει κανένας αψήφιστα. Ο κίνδυνος είναι διπλός, καθώς, αυτή τη στιγμή, στην Καστοριά και τη Σιάτιστα υπάρχει μία καινούργια οικονομική «τρύπα». Η γούνα έχει τελειώσει. Το ξέρουμε όλοι, ότι η γούνα, διεθνώς, έχει τελειώσει, γιατί άλλαξαν οι αρχές και οι αξίες των ανθρώπων, αναφορικά με τον σεβασμό στη ζωή και την ευζωία των ζώων. Αντί η Κυβέρνηση, ακριβώς, επειδή έχουμε τη μετάβαση της Δυτικής Μακεδονίας, να ετοιμάζεται τώρα για τη μετάβαση, καθ΄ ολοκληρία, της πόλης της Καστοριάς, καθ΄ ολοκληρία, της πόλης της Σιάτιστας, γιατί δεν είναι μόνο τα εκτροφεία, είναι όλη η αλυσίδα των επαγγελμάτων που σχετίζονται με τη γούνα και μάλιστα σε βιώσιμες δραστηριότητες, τώρα που μπορούμε, δηλαδή, η Κυβέρνηση, έτσι απλά, κάνει αυτό που έκαναν και οι προηγούμενες Κυβερνήσεις με την Πτολεμαΐδα 5. «Χτυπάει την πλάτη» των ανθρώπων και τους λέει, «μην ανησυχείτε, εμείς θα σώσουμε τη γούνα», όταν ξέρει, ότι δεν υπάρχει καμία ελπίδα για τη γούνα. Όλοι γνωρίζουμε, βεβαίως, ότι οδηγεί, αυτή τη στιγμή, την κατάσταση σε γκρεμό. Ήταν χαρακτηριστικές οι δηλώσεις του κ. Βορίδη, του Υπουργού Αγροτικής Ανάπτυξης, ότι «αν δεν είναι βιώσιμες όλες αυτές οι επιχειρήσεις στην Καστοριά και στη Σιάτιστα, δεν θα είναι βιώσιμες και θα κλείσουν».

Εμείς ζητάμε τώρα τη μετάβαση από τη γούνα σε βιώσιμες δραστηριότητες, όσο είναι έγκαιρα, ώστε να σωθούν αυτές οι περιοχές, οι οποίες εξαρτώνται, αυτή τη στιγμή, καθ΄ ολοκληρία, από αυτή τη δραστηριότητα. Τώρα να γίνει η μετάβαση, όχι όταν θα είναι αργά. Όχι, όταν θα πείτε, αυτό λέτε τώρα στη Δυτική Μακεδονία, στην Κοζάνη, στην Πτολεμαΐδα και την Φλώρινα, πάλι και στην Καστοριά και στη Σιάτιστα, «λυπάμαι κλείσατε».

Είναι, προφανώς, αστεία η ιδέα για πάρκα ψυχαγωγίας. Γενικά, υπάρχει μία έλλειψη ρεαλιστικότητας στο σχέδιο. Έχουμε καταθέσει προτάσεις για το πώς πρέπει να προχωρήσει η απολιγνιτοποίηση. Καλούμε, αυτή τη στιγμή, τον έγκαιρο παραγωγικό ανασχηματισμό, τον ουσιαστικό, όμως, παραγωγικό ανασχηματισμό, με την ενίσχυση και τη στράτευση εθνικών και ευρωπαϊκών χρηματοδοτήσεων, προς τη δημιουργία ενός Κέντρου Παραγωγής Έρευνας και Τεχνολογίας και παραγωγής Ανανεώσιμων Πηγών Ενέργειας. Να είναι εκεί το επίκεντρο της μετάβασης της Ελλάδας προς την «πράσινη» ενέργεια. Όμως, να είναι ένα επίκεντρο με αναδιανομή, με ενεργειακές κοινότητες, με αναδιανομή αυτών των εισοδημάτων. Όχι να δώσουμε όλα μας τα χρήματα σε τρεις, σε τέσσερις, σε πέντε εταιρείες, χωρίς παραγωγή θέσεων απασχόλησης, χωρίς να καλύψουμε το κενό στον χάρτη που δημιουργεί η απολιγνιτοποίηση, την οποία στηρίζουμε. Όμως, θα πρέπει να συμπληρωθεί με μία δίκαιη μετάβαση που να οδηγεί, πραγματικά, σε μετάβαση και όχι σε κενό.

Ευχαριστώ πολύ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κυρίες και κύριοι Βουλευτές, κύριε Υπουργέ, είναι μία πολύ σημαντική συζήτηση. Οφείλω να πω εισαγωγικά, ότι ο ΣΥΡΙΖΑ με επιστολή των τεσσάρων Τομεαρχών του έχει ζητήσει αυτή τη συζήτηση επίσημα από την Επιτροπή Παραγωγής και Εμπορίου. Νομίζω ότι έπρεπε να αναφερθεί αυτό εισαγωγικά. Θεωρούμε ότι είναι σωστό που γίνεται και να πούμε στον κ. Υπουργό, ότι αντίστοιχη συζήτηση θα έπρεπε να γίνει και για το Σχέδιο Διαχείρισης Απορριμμάτων και για άλλα θέματα, τα οποία περνάνε «πίσω από την πλάτη» της Βουλής. Ελπίζουμε, ότι θα αλλάξετε στάση μετά από τη σημερινή συζήτηση που ακολουθήσατε την πρότασή μας.

Πρώτη παρατήρηση, που την είπε, ήδη, η κυρία Πέρκα, η οποία έχει και τη συγκεκριμένη ευθύνη στην Κοινοβουλευτική Ομάδα του ΣΥΡΙΖΑ. Μιλάμε για έναν σχεδιασμό, ο οποίος δεν γίνεται μαζί με την κοινωνία. Όσο και αν ο διάλογος υπερτονίστηκε από τον κ . Χατζηδάκη, ξέρει πάρα πολύ καλά ο κ. Χατζηδάκης, ότι δεν ακολουθούμε αυτό που λέει η Ευρώπη, γιατί καμία από τις προτάσεις της κοινωνίας δεν έχει γίνει αποδεκτή και γιατί αυτή η συζήτηση έκλεισε πριν την κοινωνία. Είναι χαρακτηριστικό, ότι η Κυβερνητική Επιτροπή ψήφισε το σχέδιο, πριν από τη συνεδρίαση του Περιφερειακού Συμβουλίου και κοροϊδεύει την κοινωνία με αυτόν τον τρόπο η Κυβέρνηση. Να ξέρει η Κυβέρνηση, ότι όλα αυτά τα έχουν καταλάβει και στη Δυτική Μακεδονία και στη Μεγαλόπολη.

Έχετε ένα σχέδιο, κύριε Χατζηδάκη, το οποίο το διαμορφώνετε με τηλέφωνα με υποψήφιους επενδυτές. Αυτό δεν είναι σχέδιο που αφορά, όμως, τις λιγνιτικές περιοχές. Αυτό είναι ένα σχέδιο που αφορά τους επενδυτές. Οι άνθρωποι στην περιοχή, οι επαγγελματίες, οι επιχειρηματίες, η Αυτοδιοίκηση θέλουν ένα σχέδιο για τη ζωή τους. Εσείς φτιάχνετε ένα σχέδιο για την επιβίωση πέντε-δέκα επενδυτών που σας παίρνουν τηλέφωνο. Αυτή είναι η Δεξιά του ΄50 και του ΄60, αλλά εδώ ζούμε στην Ευρώπη. Πρέπει να αλλάξετε κατεύθυνση και δεν μπορεί το σχέδιο αυτό να γίνει πίσω από «κλειστές πόρτες».

Θέλω να ξεκαθαρίσω, ότι εμείς διαφωνούμε, απολύτως, με τη λογική, ότι τα τελικά εδαφικά σχέδια θα γίνουν από κάποιους επιλεγμένους κοινωνικούς εταίρους. Θα κάνετε διαλογή με ποιους θα συζητήσετε, κύριε Μουσουρούλη; Πρέπει να ξεκαθαρίσετε σήμερα, ότι τα εδαφικά σχέδια, που πρέπει να συζητηθούν δημόσια και εκτενώς, θα γίνουν με ανοιχτή διαβούλευση. Και το έχουμε θέσει επανειλημμένως και σας έχουμε επισημάνει, ότι αυτό που έχετε ετοιμάσει δεν είναι το σχέδιο που θέλει η Ευρώπη. Η Ευρώπη θέλει εδαφικά σχέδια και προσδιορισμούς περιοχών.

Πάμε να δούμε, ποιες είναι οι περιοχές που θα ενταχθούν. Υπάρχει σοβαρό ζήτημα, κύριε Μουσουρούλη και κύριε Χατζηδάκη, γι’ αυτές τις περιοχές και αυτά που είπατε, χθες το βράδυ, πρέπει να ξεκαθαριστούν. Τι ρόλο θα έχουν τα νησιά; Είναι εδώ οι Βουλευτές της Δυτικής Μακεδονίας και έχουν ενδιαφέρον. Τι ρόλο θα έχουν τα νησιά στις περιοχές; Δημοσιεύματα αναφέρουν, ότι η Κρήτη, η Μύκονος και η Ρόδος θα επωφεληθούν του Σχεδίου Δίκαιης Μετάβασης, γιατί έχουν απανθρακοποίηση. Όμως, αυτοί οι λίγοι πόροι που έχετε καταφέρει τελικά να κρατήσετε, γιατί έχετε χάσει πάρα πολλούς πόρους στη διαπραγμάτευση, θα πάνε και στα νησιά; Οι άνθρωποι της Δυτικής Μακεδονίας και της Μεγαλόπολης θέλουν μία απάντηση. Να ξεκαθαριστεί, παρακαλώ πολύ, ποια θα είναι η περιοχή που θα έχει αυτές τις χρηματοδοτήσεις. Να μας το ξεκαθαρίσετε, γιατί είδαμε, ότι μπήκαν και οι αρμόδιοι Υπουργοί στην αντίστοιχη Κυβερνητική Επιτροπή. Αυτό είναι σοβαρότατο πρόβλημα και ενδιαφέρει πολλούς ανθρώπους.

Να ξεκαθαριστούν, λοιπόν, βασικά ζητήματα, διότι εμείς βλέπουμε να πανηγυρίζετε για χρηματοδοτήσεις. Αντί, όμως, για πέντε δισεκατομμύρια, προηγουμένως είπατε, ότι είναι μόνο πεντακόσια εκατομμύρια η χρηματοδότηση. Μήπως, κύριε Χατζηδάκη, δεν ξέρω αν το είπατε συνειδητά ή αν σας ξέφυγε, τελικά, η καθαρή χρηματοδότηση είναι μόνο πεντακόσια εκατομμύρια; Αν προσθέσουμε το πολυετές δημοσιονομικό πλαίσιο, το Ταμείο Δίκαιης Μετάβασης και το ΜFF, δηλαδή, ακόμη και τα τριακόσια της αποκατάστασης, δεν είναι πάνω από ένα δις. Εδώ, λοιπόν, έχετε ένα σοβαρό θέμα. Ακόμη και τα τριακόσια που βάζετε από το Ταμείο Ανάκαμψης, που είναι υποθετικά, ακόμη και αν πάρουμε τη βέλτιστη, την πιο αισιόδοξη διατύπωση, φαίνεται ότι έχετε, περίπου, 711-720 εκατομμύρια. Άρα, λοιπόν, μιλάτε για δάνεια τεσσάρων δις, που η περιοχή θα κληθεί να τα αποπληρώσει, που η Ελλάδα θα κληθεί να τα αποπληρώσει, για να κάνουν κάποιοι δικοί σας επενδύσεις. Αυτό είναι πρόβλημα. Αυτή είναι λανθασμένη πολιτική αντίληψη.

Να προχωρήσουμε, λοιπόν, λέγοντας, ότι αποτύχατε και το καταθέτουμε επίσημα. Η κυβέρνηση απέτυχε, κύριε Χατζηδάκη, να διεκδικήσει πόρους για την περιοχή. Πρακτικά, «υποθηκεύσατε» την ποιότητα ζωής και το μέλλον στη Δυτική Μακεδονία και στη Μεγαλόπολη, γιατί φέρατε, αυθαίρετα, ένα σχέδιο «βίαιης» απολιγνιτοποίησης και στην Ευρώπη δεν καταφέρατε να διεκδικήσετε, ακόμη και αυτά που θα μπορούσατε να κερδίσετε. Για παράδειγμα, πανηγυρίζατε για ενάμιση δις. Τώρα, που σας λέμε, ότι είναι, περίπου, στα 700 εκατομμύρια, δεν μπορείτε να το διαψεύσετε. Αυτή είναι η πραγματικότητα. Ακόμη και αυτοί οι λίγοι πόροι, το ξεκαθαρίζω κυρίες και κύριοι Βουλευτές, θα πάνε σε λίγες επιχειρήσεις και όχι στους πολίτες, τους επαγγελματίες και τις επιχειρήσεις της Δυτικής Μακεδονίας και της Μεγαλόπολης. Η μετάβαση, τελικά, για ποιον θα είναι δίκαιη; Γι’ αυτούς που παίρνουν τηλέφωνο τον κ. Χατζηδάκη. Αν μπορείτε να πάρετε τηλέφωνο τον κ. Χατζηδάκη, θα έχετε μία δίκαιη μετάβαση. Αν δεν μπορείτε, όπως όλοι οι πολίτες της περιοχής, δεν θα έχετε δίκαιη μετάβαση. Θα έχετε μία άδικη μετάβαση. Προφανώς, θα «τακτοποιηθούν» κάποιοι επιχειρηματίες που μπορεί να δώσουν κάποιες λίγες θέσεις εργασίας, αναντίστοιχες, όμως, με τις ανάγκες της περιοχής και σε λάθος timing. Δηλαδή, μετά από πολλά χρόνια, ενώ η περιοχή έχει, ήδη, 2.500 χιλιάδες εργαζόμενους.

Εδώ, λοιπόν, υπάρχει ένα σοβαρό θέμα. Αναγκάστηκαν οι Ευρωβουλευτές της Νέας Δημοκρατίας -επιβεβαιώνουν τον ΣΥΡΙΖΑ, διαψεύδουν τη Ν.Δ.- και ψήφισαν τη δική μας τροπολογία για την κατανομή πόρων που ήθελε περισσότερα χρήματα στην Ελλάδα. Δεν τα κερδίσετε εσείς. Το Ευρωπαϊκό Λαϊκό Κόμμα δεν τα ψήφισε στο Ευρωκοινοβούλιο. Και έρχεται ο κ. Μητσοτάκης και λέει στην BILD, ότι «δίκιο έχει ο ΣΥΡΙΖΑ, για τις γερμανικές επιχειρήσεις κάνουμε την απολιγνιτοποίηση. Οι εργαζόμενοι πρέπει να βρουν κάτι άλλο να κάνουν». Αυτό είναι, λοιπόν, το σχέδιο, να το ξεκαθαρίσουμε.

Πάμε, όμως, στο μεγάλο πρόβλημα που έχει η σημερινή συζήτηση. Εμείς θέλουμε να συμβάλουμε. Σας λέμε, λοιπόν, ότι αυτό που έχετε φέρει δεν είναι σχέδιο. Το σχέδιο, κύριε Υπουργέ, χρειάζεται αναπτυξιακή στρατηγική, χωρικό προσδιορισμό, ειδικούς συντελεστές, κλάδους προτεραιότητας. Ένα χωροταξικό αναπτυξιακό σχέδιο είναι αυτό που χρειάζεται η περιοχή. Δεν έχετε καταθέσει τέτοιο σχέδιο και αυτό είναι η «μαύρη τρύπα» που είπε Αλέξης Τσίπρας, ότι ετοιμάζετε για τη Δυτική Μακεδονία και τη Μεγαλόπολη. Το να συλλέξετε δέκα τηλέφωνα από δέκα πιθανές επιχειρήσεις που μπορεί να έρθουν, δεν είναι αναπτυξιακό σχέδιο. Δεν έχει προτεραιοποιήσεις, δεν έχει τοπικούς πόρους, δεν έχει ανθρώπινο δυναμικό, δεν έχει δίκτυα. Όλα αυτά χρειάζονται για να γίνει ένα αναπτυξιακό σχέδιο, το λέει η επιστήμη.

Τι κάνει, λοιπόν, η Νέα Δημοκρατία και ο κ. Χατζηδάκης; Πάει κόντρα στην επιστήμη και στην ευρωπαϊκή λογική. Σε πλήρη αντίθεση με τον προγραμματισμό, έχουν μία, τελείως, αναχρονιστική λογική. Δεν είναι φιλελεύθερο αυτό. Αυτό είναι πιο παλιό και από τα παλιά. Είναι μία λογική, ότι «με πήρε ο τάδε και θα κάνω μία επιχείρηση». Η περιοχή χρειάζεται αναπτυξιακό σχέδιο και διαδικασία χωρικού σχεδιασμού που είναι ο δημοκρατικός προγραμματισμός. Νομίζω, λοιπόν, ότι πίσω από πολλά φιλελεύθερα που λέτε, υπάρχει μία, τελείως, παλαιοκομματική και πολιτικάντικη λογική, με ωραία γραφικά.

Δεν έχετε, για παράδειγμα, χρονισμό επενδύσεων. Δεν έχετε χρονισμό των αναπτυξιακών «εργαλείων». Δεν έχετε ακόμη διαπραγματευτεί με την Ευρώπη τους συντελεστές επιχορήγησης των επιχειρήσεων. Δεν έχετε, δηλαδή, διαπραγματευτεί τα κίνητρα. Έρχεστε ενάμιση χρόνο μετά την «ψεύτικη» εξαγγελία του κ. Μητσοτάκη, να μας πείτε, ότι δεν έχετε ακόμη συντελεστές επιχορηγήσεων. Κύριε Μουσουρούλη, τι κάνετε τόσο καιρό; Δεν έχετε, αυτή τη στιγμή, σχέδιο. Δεν έχετε καν να μας πείτε, πόσο τοις εκατό θα επιδοτείται μία νέα επένδυση, ούτε πώς θα στηρίξουμε τις υφιστάμενες επενδύσεις στην περιοχή, για να συνεχιστούν. Ο συντονιστής, ο κ. Μουσουρούλης το έχει πει. Όλα αυτά είναι υπό την αίρεση των κινήτρων που θα ανακοινωθούν. Εμείς σας φέραμε τροπολογίες στον αναπτυξιακό νόμο. Δεν έχει περάσει ένας χρόνος που σας ζητούσαμε ειδικό αναπτυξιακό πλαίσιο για τη Δυτική Μακεδονία και την Μεγαλόπολη, αλλά δεν το δεχτήκατε.

Άρα, όχι απλά, δεν έχετε κάνει διαπραγμάτευση, δεν δέχεστε ούτε βοήθεια, που εμείς θέλουμε να προσφέρουμε στην περιοχή. Γι’ αυτό σας λέμε, ότι έχετε μία fake απολιγνιτοποίηση. Η εξαγγελία του κ. Μητσοτάκη ήταν απροετοίμαστη, ήταν «ψεύτικη» και έγινε μόνο και μόνο για να κάνουν δυο-τρεις επιχειρήσεις μονάδες φυσικού αερίου για ηλεκτροπαραγωγή, κλείνοντας τους λιγνίτες. Αυτό έχετε κάνει.

Και έρχεστε, στη συνέχεια, για να δείτε πόσο αδύναμο είναι το σχέδιο, να ακυρώσετε την τηλεθέρμανση στη Φλώρινα και στη Μεγαλόπολη και να θριαμβολογήσετε για το Αμύνταιο που το έκανε ο ΣΥΡΙΖΑ. Ευτυχώς, που έχουμε και λειτουργεί η μονάδα του Αμυνταίου. Έρχεστε να αναφερθείτε σε επενδύσεις που οι δύο, τουλάχιστον, της ΔΕΗ και των ΕΛΠΕ υπήρχαν. Απλώς, η μία εταιρεία άλλαξε όνομα. Δηλαδή, προγραμματισμένες επενδύσεις τις παρουσιάζετε ως δικές σας και δεν έχουμε ακούσει τίποτα ακόμη, ούτε για τις αποκαταστάσεις εδαφών, ούτε για τη δουλειά των πανεπιστημίων που μπορούμε να βοηθήσουμε.

Θέλω να θέσω δύο ερωτήσεις. Τα ειδικά πολεοδομικά σχέδια που φαίνεται, ότι θα εκπονήσει η ΔΕΗ, θα αφορούν μόνο τις δικές της επενδύσεις ή θα αφορούν όλη την περιοχή που έχουμε ανάγκη; Δηλαδή, τώρα θα κάνετε και έναν σχεδιασμό α λα καρτ, για να γίνει μόνο από μία επιχείρηση, τη ΔΕΗ, τον ενεργειακό «πυλώνα» της χώρας, μόνο ένα πάρκο φωτοβολταϊκών; Οι άλλοι φορείς τι θα κάνουν; Οι κάτοικοι δεν θα πάρουν καθόλου μερίδιο στη γη; Η τοπική κοινωνία; Οι τοπικοί Δήμοι; Ένα ερώτημα, λοιπόν. Πού απευθύνονται τα ειδικά πολεοδομικά σχέδια; Και πώς θα γίνει αποκατάσταση των εδαφών, χωρίς τη συμμετοχή των τοπικών κοινωνιών;

Δεύτερο ερώτημα είναι τι γίνεται με την Πτολεμαΐδα 5; Μία μονάδα ενάμισι δισεκατομμυρίου -είστε ενάμιση χρόνο στην Κυβέρνηση- και δεν μπορείτε να απαντήσετε τι καύσιμο θα χρησιμοποιεί; Στο πρώτο έτος του Πολυτεχνείου πρέπει να απαντώνται τέτοια ερωτήματα. Ενάμιση χρόνο είστε Κυβέρνηση και δεν ξέρετε να μας πείτε με τι καύσιμο θα λειτουργεί μία μονάδα ενάμιση δισεκατομμυρίου ευρώ.

Να προχωρήσουμε με το τι χρειάζεται η περιοχή, κύριε Πρόεδρε. Θεωρούμε, ότι το μέτρο που είχαμε πάρει, με το Εθνικό Σχέδιο για την Ενέργεια και το Κλίμα, που έγινε πρώτη φορά από τη δική μας Κυβέρνηση και με το πρώτο Ταμείο Δίκαιης Μετάβασης που είχε δημιουργήσει η Κυβέρνηση του ΣΥΡΙΖΑ, ότι ήταν στην κατεύθυνση και του σχεδιασμού και της χρηματοδότησης της επιχειρηματικότητας με νέα εργασία. Και δεν το έχετε ενεργοποιήσει ενάμιση χρόνο τώρα. Και αυτό ήταν έργο ΣΥΡΙΖΑ. Αυτά τα δημιούργησε ο ΣΥΡΙΖΑ, για να καλύψει το κενό που είχατε αφήσει εσείς τόσα χρόνια, με λανθασμένες ενεργειακές πολιτικές και η Νέα Δημοκρατία και το ΠΑΣΟΚ. Προφανώς, απολιγνιτοποίηση, ακόμη και αύριο είχε πει ο Αλέξης Τσίπρας. Έχετε λύσει το θέμα της ενεργειακής ασφάλειας; Όχι. Έχετε λύσει το θέμα του κόστους ενέργειας; Όχι. Αισχροκέρδεια έχουμε τώρα στην αγορά με εσάς και με το Χρηματιστήριο νέα προβλήματα και δίκαιη μετάβαση. Το ερώτημα είναι πάρα πολύ απλό που συζητάμε σήμερα. Πού θα δουλέψουν αύριο οι άνθρωποι της Δυτικής Μακεδονίας και της Μεγαλόπολης; Δυόμισι χιλιάδες εργαζόμενοι θα ψάχνουν δουλειά.

Εμείς, λοιπόν, προσφέρουμε δύο προτάσεις πολύ σημαντικές. Άμεσος βραχυπρόθεσμος σχεδιασμός και μεσοπρόθεσμο πρόγραμμα. Στον άμεσο σχεδιασμό, προτείνουμε άμεσες δημόσιες επενδύσεις στο επίπεδο των ενεργειακών κοινοτήτων. Να βοηθήσει, δηλαδή, η Κυβέρνηση άμεσα τις ενεργειακές κοινότητες στη Δυτική Μακεδονία, κατά προτεραιότητα, και να «ξεπαγώσει» τη χρηματοδότηση που εμείς είχαμε εγκρίνει. Και να σας το πούμε λίγο απλά. Το δικό μας το μοντέλο λέει, ότι για κάθε μεγαβάτ που παράγει μία μεγάλη επιχείρηση, ένας πολύ μεγάλος όμιλος, ένα μεγαβάτ να παράγεται ή από ενεργειακή κοινότητα ή από την Τοπική Αυτοδιοίκηση ή από συνεταιρισμό ή από μικρό φωτοβολταϊκό, είτε στέγης, είτε αγροτικό. Έχετε τα «κότσια» να κάνουμε μία τέτοια μεταρρύθμιση, για να συμφωνήσουν και στις χωροθετήσεις οι κοινωνίες; Ένα προς ένα. Είναι μία μεταρρυθμιστική πρόταση που την καταθέτει τώρα ο ΣΥΡΙΖΑ. Είναι μία μεγάλη τομή και αυτό το μοντέλο το έχει η Ευρώπη.

Ένα δεύτερο ζήτημα έχει να κάνει με δημόσιες επενδύσεις στο επίπεδο της αποκατάστασης εδαφών. Πρέπει το τεχνικό κεφάλαιο και η τεχνική δυναμική της περιοχής να δουλέψει. Λέμε, λοιπόν, κύριε Πρόεδρε, οι εργολάβοι και όλοι οι δορυφόροι γύρω από τη ΔΕΗ να έχουν έργα αποκατάστασης, ώστε να δώσουμε και εδάφη στις τοπικές περιοχές.

Τρίτον, το Πρόγραμμα «Εξοικονομώ» στη Δυτική Μακεδονία και στη Μεγαλόπολη να υπερδιπλασιαστεί, σε σχέση με τις άλλες περιοχές της Ελλάδος, βάζοντας κεντρική χρηματοδότηση. Όχι από το ΠΕΠ μόνο. Να βάλουμε κι εμείς λεφτά. Αυτή τη δουλειά πρέπει να κάνει η Πολιτεία. Βέβαια, να έχουμε και ένα Πρόγραμμα Δημοσίων Επενδύσεων Υποδομών που θα μας φέρει η Αυτοδιοίκηση, η οποία θα συμμετέχει και η ίδια στο Σχέδιο Δίκαιης Μετάβασης, γιατί αυτό μας ενδιαφέρει. Κύριε Πρόεδρε, νομίζω, ότι θα συμφωνήσετε και εσείς, ότι πρέπει οι τοπικοί φορείς να διοικήσουν το Σχέδιο Μετάβασης. Μην μας φέρετε πάλι «γαλάζια παιδιά», για να πληρώνετε και άλλους συμβούλους. Εμείς το θέτουμε αυτό το ζήτημα από τώρα. Το «εργαλείο» της δίκαιης μετάβασης πρέπει να είναι η τοπική της διοίκηση. Αυτό είναι Δημοκρατία και έτσι θα κινητοποιηθούν και οι φορείς της περιοχής.   
Άρα, να έχουμε ένα ισχυρότατο «εργαλείο» και σε ότι αφορά στα μέτρα του «Εξοικονομώ», πολύ υψηλότερο από την υπόλοιπη Ελλάδα.

Να σας πω ένα παράδειγμα. Στη διάσκεψη που κάναμε, στις περιοχές αυτές που πήγαμε και μιλήσαμε, οι επαγγελματίες μεταφορών της Φλώρινας μάς πρότειναν και θέλουν χρηματοδότηση για να κάνουν ενεργειακή κοινότητα. Θα αρνηθείτε στο τοπικό παραγωγικό δυναμικό, να έχει χρηματοδότηση για να βρει το δικό του μέλλον που να είναι ενεργειακά «πράσινο», αλλά να είναι και βιώσιμο;

Αυτά λέμε εμείς, κύριε Χατζηδάκη, και πιέζουμε προς αυτή την κατεύθυνση, γιατί, προφανώς θα ξεκινήσετε μεσοπρόθεσμα και με τον χωρικό σχεδιασμό και με ένα τοπικό «εργαλείο» διοίκησης και με την ενεργειακή παραγωγή, αυτή που εμείς πιστεύουμε. Όμως, δεν μπορείτε σήμερα να σταματήσετε την τηλεθέρμανση. Δεν μπορείτε σήμερα να σταματήσετε τις επενδύσεις στις Ανανεώσιμες Πηγές Ενέργειας και να υστερεί η περιοχή στο «Εξοικονομώ», ειδικά την περίοδο που ζούμε που είναι δύσκολη, λόγω και της πανδημίας.

Κλείνω, λέγοντας, ότι θα πρέπει να βρει η Κυβέρνηση έναν τρόπο να στηρίξει και τη σημερινή επιχειρηματικότητα και τη σημερινή εργασία. Δηλαδή, κύριε Μουσουρούλη, μη επιστρεπτέα ενίσχυση στις επιχειρήσεις που λειτουργούν και κάλυψη ασφαλιστικού και εργατικού κόστους για νέες θέσεις εργασίας, χωρίς να μειωθούν οι υφιστάμενες. Πρέπει να είναι ένα μέτρο που θα το δώσουμε τώρα στη δυτική Μακεδονία και στη Μεγαλόπολη, ώστε οι βιώσιμες επιχειρήσεις να επενδύσουν σε εργασία, για να παραλάβουν την απώλεια εργασίας που, ήδη, η περιοχή έχει, εξαιτίας του κ. Χατζηδάκη. Αυτό πρέπει να το κάνετε γρήγορα και είναι δυνατόν να γίνει. Δεν είναι κάτι παράλογο που σας λέω, είναι «εργαλεία» της επιχειρηματικότητας και της εργασίας που υπάρχουν.

Προφανώς, υπάρχουν και επιμέρους ζητήματα. Μάς έχουν έρθει επιχειρηματίες που επένδυσαν σε εξοπλισμό, πριν από δύο χρόνια, πήραν δάνεια. Πρέπει να βρείτε ένα «παράθυρο» να υποστηρίξουμε την επιχειρηματικότητα που δανείστηκε και κλείνει η επιχείρηση. Μαθαίνουμε, ότι κλείνουν, ήδη, λιγνιτωρυχεία. Ίσως, λοιπόν, να βρείτε μία μετάβαση των υποχρεώσεων, έτσι ώστε ένα τεχνικό έργο ή το «Εξοικονομώ» στην περιοχή να υποστηρίξει αυτή την τεχνική επιχειρηματικότητα και να μην χάσουν τον εξοπλισμό που αγόρασαν οι επαγγελματίες της περιοχής.

Όμως, όλο αυτό θέλει και κάποια οριζόντια επιχειρηματικά μέτρα. Σας είπα για τη μη επιστρεπτέα ενίσχυση, για την επιδότηση εργασίας και ασφάλισης και να προσθέσω και κάτι ακόμη. Το «περιβαλλοντικό τιμολόγιο», που η Κυβέρνηση του ΣΥΡΙΖΑ έκανε για τον πληθυσμό αυτών των περιοχών, πρέπει να επεκταθεί στις επιχειρήσεις. Αυτό θα δώσει ένα κίνητρο, μία δυνατότητα χαμηλού ενεργειακού κόστους, γιατί εμείς θέλουμε να έρθουν επιχειρήσεις στις περιοχές, γιατί θέλουμε να υπάρχει εργασία, αλλά όχι τα πέντε «τηλέφωνα» του κ. Χατζηδάκη. Θέλουμε οι επιχειρηματίες της περιοχής, οι εργαζόμενοι της περιοχής, οι επιστήμονες, οι νέοι της περιοχής να μείνουν και να δημιουργήσουν νέα εργασία. Αυτό δεν μπορεί να γίνει με τους «κολλητούς». Δεν μπορεί να γίνει με μία παλιά λογική, γιατί αυτό, πρακτικά σημαίνει, ότι δημιουργούμε μία νέα «πράσινη» βιώσιμη κοινωνία.

Σας ευχαριστώ πάρα πολύ. Πιστεύω ότι συμβάλλαμε στη συζήτηση.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Τον λόγο έχει ο κ. Αντωνιάδης.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε.Καταρχάς, θέλω να επαναλάβω το σημαντικό που δεν πρέπει να μας διαφεύγει. Το Σχέδιο της Δίκαιης Μετάβασης πρέπει να είναι η «ομπρέλα», κάτω από την οποία θα μπουν όλοι οι πολίτες, όλοι οι φορείς, όλοι οι θεσμικοί εκπρόσωποι, όλες οι παρατάξεις, όλα τα Κόμματα.Πρέπει να είναι ένα σχέδιο που να μας ενώνει και ενώ δόθηκε με την τοποθέτηση της κυρίας Πέρκα, ότι αυτό ισχύει και από την πλευρά του ΣΥΡΙΖΑ, ήρθε ο κ. Φάμελλος να το «αναποδογυρίσει» και να ξαναγυρίσει στο παρελθόν με τις μηδενιστικές αντιμετωπίσεις και τις υπερβολικές τοποθετήσεις τις οποίες είχε.

Το Σχέδιο της Δίκαιης Μετάβασης, κυρίες και κύριοι συνάδελφοι, είναι ένα στοίχημα εθνικό και ευρωπαϊκό. Θα δώσουμε στοίχημα ως χώρα και ως Ευρώπη, εάν μπορούμε, μπροστά σε αυτή την πρόκληση, να τα καταφέρουμε επιτυχώς. Άρα, λοιπόν, είναι κάτι που υπερβαίνει τα στενά όρια μιας Περιφέρειας, εν προκειμένω, της Δυτικής Μακεδονίας και γι’ αυτόν τον λόγο πρέπει όλοι μαζί να εργαστούμε.

Εκ των τοποθετήσεων, οι οποίες προηγήθηκαν, είμαι υποχρεωμένος να απαντήσω και να αποκαταστήσω τις αλήθειες σε κάποια θέματα που ακούστηκαν. Κατ’ αρχάς, ακούγεται, κατά κόρον, ότι «χάθηκαν» είκοσι εκατομμύρια ευρώ από την τηλεθέρμανση της Φλώρινας. Το ακριβές ποσό είναι 13.500.000 ευρώ. Είναι λίγα; Όχι, αλλά αυτό είναι το ακριβές ποσό. Δεν είναι είκοσι εκατομμύρια ευρώ.

Επίσης, αυτό που δεν μας έχουν γνωρίσει έως τώρα, είναι ποιο είναι το πρόγραμμα του ΣΥΡΙΖΑ για το Σχέδιο της Δίκαιης Μετάβασης. Είναι μία τεράστια πρόκληση και για την Ελλάδα και για τη Δυτική Μακεδονία και για την Ευρώπη. Σε μία τέτοια τεράστια πρόκληση, εδώ και τόσους μήνες, ασκείτε μία έντονη κριτική στην Κυβέρνηση. Δεν έχουμε δει μία συγκεκριμένη αντιπρόταση. Εάν συμφωνούν με αυτή την πρόταση, ναι. Εάν όχι, ας μας φέρουν ποια είναι αυτή η πρόταση, να δούμε ποια είναι αυτά τα θετικά, για να τα πάρουμε και να τα ενσωματώσουμε. Στο μόνο που έχουμε ακούσει συγκεκριμένα πράγματα, είναι τα φωτοβολταϊκά στα οποία συμφωνούν, το «Εξοικονομώ» που άκουσα, προηγουμένως, από τον κ. Φάμελλο και οι ενεργειακές κοινότητες. Δεν υπάρχει κάτι άλλο συγκεκριμένο να μας πουν για να το ενσωματώσουμε σε αυτό το οποίο υπάρχει.

Τρίτο θέμα είναι αυτό της διαβούλευσης. Κύριοι συνάδελφοι, διαβούλευση με τις τοπικές κοινωνίες έγινε και, μάλιστα, διεξοδικά. Εάν χρησιμοποιείτε το θέμα του Περιφερειακού Συμβουλίου της Δυτικής Μακεδονίας, για να πείτε ότι δεν έγινε, σας απαντώ, ότι και χρόνος υπήρχε για τη διαβούλευση και παράταση δόθηκε. Πλην, όμως, ο χρόνος είναι αμείλικτος. Η Ευρώπη έχει συγκεκριμένες προθεσμίες και η Κυβέρνηση δεν πρόκειται να καθυστερήσει, εάν κάποιος συμμετέχει ή δεν συμμετέχει ή συμμετέχει λίγο αργότερα. Η Κυβέρνηση προχωράει και θα καταθέσει, εγκαίρως, και πρώτη το σχέδιο, γιατί ο μεγάλος κίνδυνος, σε όλα αυτά που συζητάμε, δεν είναι αν οι εκατό προτάσεις γίνουν εκατόν πενήντα, ή εκατόν δέκα ή ενενήντα. Ο μεγάλος κίνδυνος είναι να μην μπορέσουμε στο τέλος της επταετίας να «απορροφήσουμε» τα δύο δις, συν όλα τα πολλαπλασιαστικά που θα δημιουργηθούν με τα δάνεια, με το Ταμείο Γιούνκερ και με όλα αυτά. Εκεί θα δώσουμε εξετάσεις ως χώρα, ως Κυβέρνηση, ως Δυτική Μακεδονία και ως θεσμοί της Τοπικής Αυτοδιοίκησης.

Πέρα λοιπόν, από την πρόταση του ΣΥΡΙΖΑ, η οποία δεν υπάρχει, θέλω να αναφερθώ στο θέμα του Αμυνταίου, γιατί εκεί έχει γίνει ένα μεγάλο πολιτικό «έγκλημα» σε βάρος των εργαζομένων στον ιδιωτικό τομέα. Να είμαστε ξεκάθαροι. Νιώθω καθημερινά την πίεση και την απελπισία αυτών των ανθρώπων, οι οποίοι έχουν βγει στην ανεργία από τον Μάιο. Όταν λοιπόν, βγαίνει ο ΣΥΡΙΖΑ και κάνει έντονη κριτική -ας την κάνει, καλοδεχούμενη είναι- ότι είναι «βίαιη» η απολιγνιτοποίηση και ότι τα τρία χρόνια ή τα τέσσερα δεν φτάνουν, του απαντώ, ότι για το Αμύνταιο, ήταν πέντε χρόνια στην Κυβέρνηση και δεν είχε βγάλει μία πρόταση για την απασχόληση του εργατικού δυναμικού που θα έβγαινε στην ανεργία. Το ήξερε ο ΣΥΡΙΖΑ, ότι θα κλείσει τις δυο μονάδες του Αμυνταίου. Μερίμνησε μόνο για την τηλεθέρμανση του Αμυνταίου. Δεν τον ενδιέφερε, προφανώς, είτε από ανικανότητα, είτε για άλλους λόγους, τι θα γίνουν όλοι αυτοί οι εργαζόμενοι στα ορυχεία του Αμυνταίου, που υπερβαίνουν τα 700 άτομα, συν τα πάνω από 300 άτομα που δουλεύουν στα μηχανουργεία και τις επιχειρήσεις της περιοχής. Υπάρχει μηχανουργείο που απασχολούσε 150 άτομα και σήμερα απασχολεί 10. Άρα, λοιπόν, ας αφήσουμε τις «μεγαλοστομίες», ας χαμηλώσουμε τους τόνους και ας ασχοληθούμε όλοι σοβαρά, κάνοντας εποικοδομητικές προτάσεις για το συγκεκριμένο θέμα.

Επίσης, θέλω να πω, κύριε Υπουργέ και κύριε Μουσουρούλη, για το θέμα των σχολίων, όταν λέτε ογδόντα πέντε σχόλια, για να καταλαβαίνουν και όσοι μας παρακολουθούν, εννοείτε ογδόντα πέντε παρεμβάσεις-προτάσεις, γιατί δεν κατάλαβε ο κόσμος τι σημαίνει. Άρα, λοιπόν, είναι συγκεκριμένες ομάδες προτάσεων και παρεμβάσεων, τις οποίες έκαναν θεσμικοί φορείς, σύλλογοι, αλλά και ιδιώτες.

Έρχομαι τώρα στην ουσία του θέματος, γιατί αυτό που μας απασχολεί και είναι ένα σοβαρό πρόβλημα για την επιτυχία του προγράμματος, είναι ένα θέμα που έχει προχωρήσει πολύ και αφορά στην κατάρτιση της εκπόνησης των μελετών. Αν συνεχίσουμε με τις διαδικασίες, οι οποίες ισχύουν ως τώρα, σίγουρα θα αποτύχουμε. Πρέπει να βρεθεί ένας τρόπος σύντμησης των προθεσμιών και των χρόνων. Επ’ αυτού, εργάζεται ο κ. Μουσουρούλης και πάμε καλά.

Βεβαίως, αυτό που μας απασχολούσε έντονα και νομίζω, ότι έχει δοθεί μία σημαντική λύση, είναι το θέμα του μεσοδιαστήματος. Ως τη στιγμή, που θα αρχίσουν να «τρέχουν» όλα αυτά τα εκατοντάδες εκατομμύρια, τι θα γινόταν γι’ αυτά τα δύο χρόνια, δηλαδή από τα τέλη του 2020, το 2021 και το 2022. Επ’ αυτού, λοιπόν, με «νονό» τον κ. Μουσουρούλη, βρήκαμε τη «ρήτρα της δίκαιης μετάβασης» και είχαμε και τα πρώτα θετικά αποτελέσματα. Στο σημείο αυτό, οφείλω και εγώ να εκφράσω την ικανοποίησή μου, γιατί ο πρώτος που ασχολήθηκε και έδωσε τον τόνο και το μήνυμα ήταν ο κ. Χατζηδάκης. Πρέπει να τα αναφέρουμε αυτά, για να γνωρίζουν και οι πολίτες, ότι με τα επιπλέον κίνητρα και τα κονδύλια που έδωσε για το θέμα της ηλεκτροκίνησης για τον ενεργειακό άξονα Φλώρινας-Κοζάνης- Μεγαλόπολης, πιάνει και όλη τη Δυτική Μακεδονία.

Επίσης, για το Πρόγραμμα «Εξοικονομώ» για τον ενεργειακό άξονα Φλώρινας- Κοζάνης-Μεγαλόπολης, πιάνει και όλη τη Δυτική Μακεδονία. Στον κ. Βορίδη, για τους νέους αγρότες τα επιπλέον χρήματα. Και, βεβαίως, προσωπικά, ο Πρωθυπουργός, μέσα από την Κυβερνητική Επιτροπή για τα 107 εκατομμύρια που αφορούν, το 2021 και το 2022, όλη τη Δυτική Μακεδονία.

Βεβαίως, να αναφέρουμε, επειδή αναφέρεται συχνά η Αντιπολίτευση, τα τριακόσια εκατομμύρια, τα οποία προσωπικά ο Πρωθυπουργός έχει διαθέσει για τις αποκαταστάσεις και είναι από εθνικούς πόρους. Δεν έχουν σχέση, ούτε με το Σχέδιο Δίκαιης Μετάβασης, ούτε με ευρωπαϊκά προγράμματα. Είναι από εθνικούς πόρους και είναι πολύ σημαντικά. Ήταν απαίτηση της περιοχής, για να μπορέσουμε τους, άμεσα, ανέργους να τους βοηθήσουμε στο να έχουν απασχόληση, μέχρι τη στιγμή, που θα αρχίσουν να τρέχουν τα προγράμματα που αναφέραμε.

Κλείνοντας, θέλω να αναφερθώ σε δύο προβλήματα που έχουμε στην περιοχή μας. Για όλα τα υπόλοιπα, είμαστε σε άμεση επαφή και προσπαθούμε να βρούμε τις όποιες λύσεις που μπορεί να υπάρχουν. Καταρχάς, να πω, κύριε Υπουργέ και κύριε Μουσουρούλη, ότι πρέπει να υπάρχουν σίγουρα διακριτά όρια στο πόσα χρήματα θα δοθούν ως επιδοτήσεις σε μεγάλες επιχειρήσεις, μεσαίες και μικρές. Δηλαδή, δεν μπορούν να έρθουν τρεις επιχειρήσεις μεγάλες, ξένα funds και να πάρουν όλα τα χρήματα. Θέλουμε και τις μεγάλες, γιατί είναι μία διαφήμιση για την περιοχή και δείχνει την εμπιστοσύνη στην περιοχή, για να έρθουν και οι μικροί να επενδύσουν, αλλά πρέπει να υπάρχουν αυτά τα διακριτά όρια.

Επίσης, πρέπει να υπάρχουν διακριτά όρια και στα εδαφικά. Δηλαδή, τι ποσοστό θα δοθεί για γεωργικές εκμεταλλεύσεις, για άλλου είδους εκμεταλλεύσεις, για τα φωτοβολταϊκά. Και σε αυτά πρέπει να υπάρχει ένα όριο. Βέβαια, να πούμε, ότι την επαναπόδοση των εδαφών δεν τη θέλει μόνο ένας θεσμικός φορέας. Την επαναπόδοση εδαφών τη θέλουν οι ίδιοι οι πολίτες, τη θέλουν οι αγρότες, τη θέλουν οι Δήμαρχοι, οι Περιφερειάρχες, οι Αντιπεριφερειάρχες, οι Βουλευτές, οι Υπουργοί, τη θέλουμε όλοι. Αυτό, όμως, πρέπει να γίνει μέσα από μία νόμιμη διαδικασία, για να καλύπτονται και οι Διοικητές της ΔΕΗ και οι Υπουργοί και οι πάντες. Πιστεύω, ότι θα βρούμε τον τρόπο.

Επιπροσθέτως, εξακολουθούμε να έχουμε ένα πρόβλημα, κύριε Μουσουρούλη, με το θέμα των Βαλτόνερων. Στα Βαλτόνερα, υπάρχουν σπίτια που έχουν χαρακτηριστεί «κόκκινα» και σπίτια που έχουν χαρακτηριστεί «κίτρινα». Τα Βαλτόνερα δεν είναι χωριό, είναι ένας οικισμός 250 κατοίκων. Πιστεύω, κύριε Χατζηδάκη, ότι πρέπει να γίνει μία ειδική σύσκεψη για τον οικισμό, καθώς τα σπίτια που είναι προς κατεδάφιση είναι, περίπου, δέκα με είκοσι και άλλα τριάντα είναι προς επισκευή. Θα θέλαμε, όπως υπάρχει το σχέδιο για την Ακρινή, έτσι και τα Βαλτόνερα να γίνουν και αυτά ένας πρότυπος «πράσινος» οικισμός, ένα «πράσινο» χωριό. Να αποζημιωθούν τα σπίτια που θα γκρεμιστούν, εκ των πραγμάτων. Δεν μπορούμε, πλέον, να πάμε σε μετεγκατάσταση, όπως φαίνεται, εκ των πραγμάτων. Όμως, να αποζημιωθούν αυτά τα λίγα σπίτια και να γίνουν επενδύσεις για «πράσινη» ανάπτυξη. Μαζί με την Ακρινή, που είναι το χωριό που θα γίνει «πράσινο», να είναι και τα Βαλτόνερα.

Αν τυχόν πρόκειται να σταματήσει το ορυχείο στην Αχλάδα, να γίνει και η Αχλάδα «πράσινος» οικισμός. Όμως, για την Αχλάδα, η προτεραιότητα είναι να λειτουργεί το ορυχείο, όσο μπορεί περισσότερο. Και όταν τελειώσει τη χρήση του το ορυχείο, τότε και αυτή να γίνει ένας «πράσινος» οικισμός. Αυτοί οι οικισμοί, και οι δύο μαζί, δεν ξεπερνούν σε πληθυσμό τα πεντακόσια άτομα.

Θέλω να πω κάτι τελευταίο που έχει άμεση σχέση και αφορά όλους εκείνους που εργάζονται στα ορυχεία του Αμυνταίου. Κάθε μέρα είμαστε σε επαφή. Το ορυχείο κλείνει οριστικά, αυτές τις μέρες. Δούλευαν εκεί, όσοι φορτηγατζήδες απόμειναν, οι οποίοι είναι σε απόγνωση. Έχω έρθει σε επαφή με τον κ. Στάσση, αλλά θέλω και την παρέμβασή σας, κύριε Υπουργέ. Τουλάχιστον, να δοθεί μία μικρή παράταση, ώστε να δουλέψουν οι φορτηγατζήδες που απασχολούνται στο ορυχείο, έστω για ένα δίμηνο ή τρίμηνο, για να βγάλουν τον χειμώνα. Από την άνοιξη, θα αρχίσουν να «τρέχουν» τα πρώτα εκατομμύρια της ΔΕΗ και της Κυβέρνησης για τις αποκαταστάσεις, οπότε θα απασχοληθούν με τη μεταφορά των χωμάτων.

Κλείνοντας, θέλω να πω, επειδή θέλω να είμαι δίκαιος, καθώς κι εγώ κάνω έντονη κριτική σε πάρα πολλές συνεδριάσεις, ότι ο κ. Χατζηδάκης και ο κ. Μουσουρούλης, πολιτικός τεχνοκράτης και τεχνοκράτης πολιτικός, αντίστοιχα, είναι ένα «δίδυμο» που έχει βοηθήσει πάρα πολύ. Είμαστε ικανοποιημένοι. Απλώς, θέλουμε να συνεχίσετε με τον ίδιο ρυθμό και ζήλο, γιατί πάντα τα προβλήματα έρχονται μπροστά.

Ευχαριστώ πολύ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):**

Στο σημείο αυτό, ο Προεδρεύων της Επιτροπής, έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Βέττα Καλλιόπη, Γιαννούλης Χρήστος, Μαμουλάκης Χαράλαμπος (Χάρης), Παπαηλιού Γεώργιος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Ευάγγελος Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, η πρόταση που μας παρουσιάσατε στηρίζεται σε πέντε «πυλώνες» που εσείς πιστεύετε, ότι θα αλλάξουν το παραγωγικό μοντέλο των συγκεκριμένων περιοχών. Ασφαλώς, θα χρειαστούν για να υλοποιηθούν περίπου πέντε δις συνολικά. Είστε σίγουροι, ότι η Ελλάδα θα πάρει από τον Μηχανισμό Δίκαιης Μετάβασης ανάλογους πόρους, σε σχέση με τα άλλα κράτη;

Το λέω αυτό, γιατί η μεθοδολογία που επέλεξε η Ευρωπαϊκή Επιτροπή είναι, ιδιαιτέρως, πολύπλοκη και αδιαφανής. Σε κάθε περίπτωση, δεν είναι ξεκάθαρο, πώς οι Περιφέρειες της Ένωσης που εξαρτώνται από τον λιγνίτη, θα πάρουν τους αναγκαίους πόρους που τελικά τους αναλογούν για τη μετάβασή τους. Πώς θα αλλάξει, λοιπόν, το παραγωγικό μοντέλο, όταν, όπως φαίνεται στο σχέδιο σας, θα κυριαρχήσουν οι Ανανεώσιμες Πηγές Ενέργειας, τα αιολικά πάρκα και, κυρίως, τα φωτοβολταϊκά της τάξης των 10Gigawatt, όχι μόνο για να καλύψουν τις ανάγκες της «βίαιης» απολιγνιτοποίησης, αλλά και γιατί έχετε, ήδη, κλείσει το «μάτι» στη Γερμανία -ο Πρωθυπουργός παλαιότερα- και στις μεγάλες εταιρείες με την πρόσφατη απόφασή σας για το χαράτσι που επιβλήθηκε στους μικρούς; Ασφαλώς, γνωρίζετε, ότι το οικονομικό πλήγμα στις περιοχές αυτές θα είναι τεράστιο. Η άποψή σας, ότι η εγκατάσταση αυτών των μονάδων θα δημιουργήσει απασχόληση, ασφαλώς, και δεν μπορεί να σταθεί, αφού όλοι ξέρουμε, ότι όλα τα εξαρτήματα θα εισάγονται έτοιμα και ο συνολικός χρόνος εγκατάστασης δεν θα ξεπεράσει τα δύο με τρία χρόνια.

Θέλω, όμως, να προσθέσω και μία άλλη παράμετρο, αυτή της κατανομής των πόρων στη χώρα μας. Πρέπει να είναι δίκαιη και να αντιστοιχεί με την εξάρτηση των τοπικών κοινωνιών από τη χρήση του λιγνίτη. Για να είναι δίκαιη αυτή η μετάβαση πρέπει να συμπεριλάβει και μία άλλη περιοχή, αυτή του Δήμου Αλιβερίου Κύμης, που βίωσε την απολιγνιτοποίηση πρωτύτερα, αλλά δεν έτυχε καμίας μέριμνας για την επόμενη περίοδο. Είναι χαρακτηριστικό, ότι με το οριστικό κλείσιμο των λιγνιτωρυχείων και των λιγνιτικών μονάδων της ΔΕΗ, όχι μόνο παρατηρήθηκε άμεση αύξηση της ανεργίας στην περιοχή, αλλά και μείωση των κατοίκων.

Γνωρίζω, επίσης, ότι υπάρχει ένα μεγάλο ενδιαφέρον για την αγροτική δραστηριότητα στην περιοχή της Δυτικής Μακεδονίας. Θα σας καταθέσω μία καινοτόμα πρόταση για την «έξυπνη» γεωργία που αναφέρατε, που μπορεί να αξιοποιήσει αυτές τις εκτάσεις που έχουν, ήδη, αποκατασταθεί παραγωγικά μετά την εξόρυξη του λιγνίτη, αλλά και γι’ αυτές που στο μέλλον πρέπει, οπωσδήποτε, να αποκατασταθούν.

Στα «συρτάρια» του Υπουργείου Αγροτικής Ανάπτυξης υπάρχει ένα σχέδιο-υπόδειγμα αναπτυξιακής διάσταση που ξεκινήσαμε, πιλοτικά, για την περιοχή της Κοζάνης και της Πτολεμαΐδας για την επόμενη μέρα μετά το λιγνίτη. Έχοντας ως σημείο αναφοράς τη σημαντική καλλιέργεια αρωματικών και φαρμακευτικών φυτών που υπάρχει στην περιοχή και την τράπεζα γενετικού υλικού της Θεσσαλονίκης, μία αξιόλογη ομάδα εργασίας προχώρησε στη σύνταξη ενός στρατηγικού σχεδίου ανάπτυξης αρωματικών και φαρμακευτικών φυτών. Μιλάμε, κύριε Υπουργέ, για ένα σχέδιο σημαντικής κλίμακας μεγέθους σε εγκαταλειμμένες λιγνιτικές περιοχές, όπου θα διασφαλιζόταν και θα διασφαλιστεί η αγροτική ανάπτυξη με προϊόντα ποιότητας σε περιφερειακό και τοπικό επίπεδο. Αναζητήστε το, όπως σας είπα, στα «συρτάρια» του Υπουργείου. Πρόκειται για μία πολύ καινοτόμα δράση με τεράστιες δυνατότητες.

Κλείνω, λέγοντάς σας, μην χρησιμοποιείτε, τουλάχιστον, στην πρώτη φάση της εγκατάστασης των φωτοβολταϊκών, τις εκτάσεις εκείνες που έχουν αποκατασταθεί, γιατί τις έχει ανάγκη ο αγροτικός χώρος. Υπάρχουν εκτάσεις που μπορούν να εγκατασταθούν τα φωτοβολταϊκά τόξα.

Σας ευχαριστώ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Σας ευχαριστώ, κύριε Πρόεδρε. Κυρίες και κύριοι συνάδελφοι, και η απολιγνιτοποίηση εντάσσεται, εκ των πραγμάτων, στους σκοπούς της εθνικής ενεργειακής πολιτικής. Οι σκοποί συνίστανται, αφενός, στην ενεργειακή ισορροπία και στην επάρκεια του ενεργειακού εφοδιασμού, αφετέρου, στην εξασφάλιση χαμηλών τιμών για την κατανάλωση, για τα νοικοκυριά και τις επιχειρήσεις και για την προστασία του περιβάλλοντος. Σε αυτό το πλαίσιο, εντάσσεται η απολιγνιτοποίηση, σημείο αναφοράς της οποίας είναι η δίκαιη μετάβαση.

Το σχέδιο, που υποβάλλετε, χαρακτηρίζεται ως Σχέδιο Δίκαιης Αναπτυξιακής Μετάβασης. Πρώτον, δεν πρόκειται για δίκαιη μετάβαση, γιατί δεν είναι ολιστική και αυτό θα προκύψει από την τοποθέτησή μου. Δεύτερον, γιατί δεν αναφέρεται στις τοπικές κοινωνίες και οικονομίες, μεταξύ αυτών και η Μεγαλόπολη που είναι μία από τις περιοχές με αποθέματα λιγνίτη που σήμερα φιλοξενεί μονάδες της ΔΕΗ και η οποία, ως οικονομία και κοινωνία, έχει δομηθεί γύρω από το εργοστάσιο της ΔΕΗ. Πρέπει, πλέον, να αναζητήσει και να σχεδιάσει διεξόδους για την επιβίωση και την ανάπτυξή της, κατά τη μεταλιγνιτική περίοδο, βάσει των συγκριτικών πλεονεκτημάτων που διαθέτει, με ένα σχέδιο βιώσιμο μακροπρόθεσμα και όχι με τη λογική βραχυπρόθεσμων παρεμβάσεων.

Ο «θάνατος» των λιγνιτικών μονάδων και στη ΔΕΗ της Μεγαλόπολης εξαγγέλθηκε και υλοποιείται με δύο τρόπους. Αποτελεί συντριπτικό πλήγμα για τη Μεγαλόπολη, για ολόκληρη την Αρκαδία και εγώ θα έλεγα και για ολόκληρη την Πελοπόννησο. Θα χαθούν, αμέσως, 1.600 θέσεις εργασίας και έμμεσα πολλές άλλες που θα είναι αποτέλεσμα του «μαρασμού» της περιοχής, εάν δεν υπάρξει σχεδιασμός γι’ αυτή τη μεταλιγνιτική περίοδο.

Το σχέδιο που κατατέθηκε δεν πληροί, ούτε τους διαδικαστικούς, ούτε τους ουσιαστικούς όρους ενός στρατηγικού σχεδίου. Δρομολογήθηκε, χωρίς ουσιαστική διαβούλευση με την τοπική κοινωνία. Ένας από τους λόγους που απορρίφθηκε από το Περιφερειακό Συμβούλιο Πελοποννήσου είναι και αυτός. Δεν υπήρξε διαβούλευση, ούτε με την Περιφέρεια, αλλά, κυρίως, ούτε με την τοπική κοινωνία της Μεγαλόπολης και τους φορείς της. Δεν μιλάω για επιμέρους επαφές που πιθανώς έγιναν με την Κυβέρνηση. Μιλάω για μία διαβούλευση που σημαίνει οργανωμένη συζήτηση που έχει αρχή, μέση και τέλος. Δεν πείθει, λοιπόν, αυτό το σχέδιο, ότι συνιστά ένα συγκροτημένο σχέδιο, για να δοθεί προοπτική στην περιοχή, αφού δεν εκτιμώνται σε αυτό, ούτε οι συνέπειες που θα έχουν, οι όποιες νέες δραστηριότητες, αν υπάρξουν στην τοπική οικονομία και στην απασχόληση, ενώ άγνωστος παραμένει και ο αριθμός των νέων θέσεων εργασίας, αλλά και ο χρόνος δημιουργίας τους.

Προϋπόθεση και προαπαιτούμενο που θα επηρεάσει την εξέλιξη των πραγμάτων, είναι, πράγματι, ο προσδιορισμός της ζώνης απολιγνιτοποίησης. Η ζώνη απολιγνιτοποίησης συνδέεται -ειπώθηκε προηγουμένως από κάποιον συνάδελφο- και με το ιδιοκτησιακό καθεστώς των εδαφών που εξακολουθεί να είναι αμφισβητούμενο και είναι γνωστό αυτό. Συνδέεται, όμως, και με την αποκατάσταση αυτών των εδαφών, για τα οποία η ΔΕΗ έχει αναλάβει δέσμευση υλοποίησής της. Πάντως, το είδος και ο τρόπος αποκατάστασης εξαρτάται από τον προορισμό της μελλοντικής χρήσης τους που προϋποθέτει οριοθέτηση και καθορισμό χρήσεων γης. Γιατί, ακριβώς, προορίζονται;

Κάτι που, επίσης, ελλείπει από το κυβερνητικό σχέδιο είναι οι δημόσιες επενδύσεις και πού αυτές θα πρέπει να κατευθυνθούν. Θα πρέπει να συμμετάσχουν και στην αποκατάσταση των εδαφών και στην κατασκευή έργων υποδομής, ώστε να διευκολύνουν την πρόσβαση και τις επικοινωνίες με την περιοχή και τη σύνδεσή της με τον τομέα της ενέργειας, στον οποίο η Μεγαλόπολη έχει και τεχνογνωσία και μακρά παράδοση.

Επίσης, κάτι που παραλείπεται και που συνδέεται και με την απουσία διαβούλευσης και γενικότερα με την απουσία συζήτησης με την τοπική κοινωνία, είναι η προώθηση των ενεργειακών κοινοτήτων, που οδηγεί στη βελτίωση της οικιακής αυτονομίας, με αξιοποίηση ανανεώσιμων πηγών για ηλεκτροπαραγωγή και συστημάτων αποθήκευσης σε τοπικό επίπεδο. Οι ενεργειακές κοινότητες που θεσμοθετήθηκαν από την Κυβέρνηση του ΣΥΡΙΖΑ, έχουν ως στόχο την εντατικότερη αξιοποίηση των Ανανεώσιμων Πηγών Ενέργειας από φορείς της Τοπικής Αυτοδιοίκησης, επιχειρήσεις και ιδιώτες, ώστε εκτός από καταναλωτές να γίνουν και παραγωγοί ηλεκτρικής ενέργειας, την οποία, είτε θα πωλούν στο δίκτυο, είτε θα συμψηφίζουν με τη δαπάνη για το ρεύμα που καταναλώνουν. Με αυτόν τον τρόπο, αλλά και με διάφορους άλλους που έχουν προταθεί από πλευράς μας, αντιμετωπίζεται, κατά τον πλέον πρόσφορο τρόπο, και η ενεργειακή φτώχεια, κάτι που είναι, ιδιαιτέρως, σημαντικό για την περιοχή της Μεγαλόπολης.

Βεβαίως, σημαντικό ρόλο παίζουν και τα κίνητρα, τα οποία δεν έχουν, ακόμη, προσδιοριστεί, καθώς είναι απαραίτητα για την προσέλκυση επενδύσεων. Εκ των πραγμάτων, η περιοχή της Μεγαλόπολης πρέπει να περιληφθεί στη ζώνη με τα υψηλότερα κίνητρα, με τους υψηλότερους συντελεστές επιχορήγησης, όπως λέγονται. Στη συνέχεια, να υπάρξει διαβάθμιση των κινήτρων και για την ευρύτερη περιοχή και ειδικότερα, για την Περιφερειακή Ενότητα της Αρκαδίας που, εν συνόλω, πλήττεται από τη διακοπή λειτουργίας των λιγνιτικών μονάδων της Μεγαλόπολης.

Έχει προταθεί και από την Τοπική Αυτοδιοίκηση η δημιουργία βιομηχανικού πάρκου, το οποίο θα πρέπει να στεγάζει και ένα κέντρο έρευνας που να συνδέεται με το Πανεπιστήμιο Πελοποννήσου. Το βιομηχανικό πάρκο έχει σημασία για την προσέλκυση επενδύσεων που να εντάσσονται, όμως, σε έναν ευρύτερο σχεδιασμό, ώστε να δημιουργηθεί στέρεη παραγωγική βάση, η οποία θα δημιουργεί μόνιμες θέσεις εργασίας. Από τον κυβερνητικό σχεδιασμό δεν είναι κατανοητό, πώς θα κατανεμηθούν, χρονικά και χωρικά, οι νέες θέσεις εργασίας, οι οποίες, επίσης, δεν προσδιορίζονται. Απλώς, υπάρχει αναμονή ιδιωτικών επενδύσεων. Αναφέρονται κάποιες ελάχιστες, οι οποίες, όμως, εκφράζουν περισσότερο μία επιθυμία, που δεν ξέρω αν είναι μόνο της Κυβέρνησης ή και κάποιων δυνητικών επενδυτών.

Φοβάμαι, ότι δεν υπάρχει και, πράγματι, δεν υπάρχει σχεδιασμός, γιατί οι επενδύσεις πρέπει να συνδέονται με την ευρύτερη κυβερνητική πολιτική, με την πολιτική η οποία ασκείται. Θα πρέπει να επιλέγονται εκείνες οι επενδύσεις που συνδέονται στρατηγικά με την πρόοδο και ανάπτυξη της τοπικής οικονομίας.

Τα φωτοβολταϊκά, κυρίες και κύριοι συνάδελφοι, δεν συνιστούν δραστηριότητα εντάσεως εργασίας, ώστε να δημιουργούνται θέσεις εργασίας. Ο δε προτεινόμενος σχεδιασμός στερείται επιχειρηματικής ωρίμανσης και δεν συμπεριλαμβάνει ανοιχτή συμμετοχή της τοπικής κοινωνίας και των φορέων της.

Πρέπει, επίσης, να επισημανθεί -κι αυτό το λέω ως βασικό άξονα της τοποθέτησής μου- ότι το χρονοδιάγραμμα για την απολιγνιτοποίηση το θέσατε ως το 2023. Οι λιγνιτικές μονάδες, όμως, της Μεγαλόπολης διακόπτουν τη λειτουργία τους πολύ νωρίτερα και η μετάβαση στη μεταλιγνιτική εποχή θα οδηγήσει σε αρνητικές συνέπειες την περιοχή, αφού είναι ασαφές και άγνωστο, τι θα ακολουθήσει μετά τη διακοπή λειτουργίας των λιγνιτικών μονάδων. Επομένως, για την τοπική κοινωνία προστίθεται και η ανασφάλεια.

Η τοπική κοινωνία, εν προκειμένω της Μεγαλόπολης, που πλήττεται άμεσα από την κυβερνητική πολιτική, θα πρέπει να είναι ενεργή και να κινητοποιηθεί, ώστε να υπάρξει αλληλεπίδραση με όποιες προτεινόμενες πρωτοβουλίες. Σε αυτό το πλαίσιο, νομίζω, ότι πρέπει, έστω και καθυστερημένα, να υπάρξει διαβούλευση ουσιαστική και σοβαρή και με την τοπική κοινωνία και με τους εργαζόμενους για την προετοιμασία της μεταλιγνιτικής περιόδου, ώστε να προσδιοριστεί η κατεύθυνση της παραγωγικής ανασυγκρότησης και η δημιουργία θέσεων εργασίας, όταν θα παύσει η εξάρτησή της από τον λιγνίτη και αυτό βάσει των συγκριτικών πλεονεκτημάτων της περιοχής. Μην ξεχνάμε, ότι η Μεγαλόπολη είναι το κέντρο της Πελοποννήσου. Οι υποδομές σε ορυχείο και ΑΗΣ, οι μεγάλες εκτάσεις που πρέπει να αποκατασταθούν και ένα από τα καλύτερα, τεχνικά, καταρτισμένο προσωπικό που, βέβαια, θα χρειαστεί επανακατάρτιση, είναι σημεία αναπτυξιακής προοπτικής. Διαφορετικά, η Μεγαλόπολη και η ευρύτερη περιοχή θα καταστεί «κρανίου τόπος».

Κλείνω, λέγοντας, ότι για όλα αυτά χρειάζεται διασφάλιση πόρων. Είναι καίριας σημασίας. Οι «πηγές» χρηματοδότησης είναι αυτές που, επί διακυβέρνησης του ΣΥΡΙΖΑ είχαν ανακοινωθεί και βάσει αυτών είχε προωθηθεί ένας αρχικός σχεδιασμός. Έτσι είχε διαμορφωθεί η στρατηγική για τη χρηματοδότηση της ομαλής και δίκαιης μετάβασης με τη δημιουργία του Εθνικού Ταμείου Δίκαιης Μετάβασης. Βέβαια, ας μην λησμονείτε, ότι στο πλαίσιο των διαπραγματεύσεων - συζητήσεων για τη δημιουργία του Ταμείου Ανάκαμψης, λόγω της πανδημίας, περιεκόπησαν κατά 2/3 προβλεπόμενοι πόροι από το Ταμείο Δίκαιης Μετάβασης.

Αυτό που διαπιστώνεται σήμερα, μετά τις αρχικές παλινωδίες, με την απόφαση της Κυβέρνησης να προχωρήσει σε «βίαιη» απολιγνιτοποίηση, είναι μία σύγχυση, σχετικά με το τι μέλλει γενέσθαι. Η κυβερνητική πρόταση δεν εγγυάται, ούτε την ομαλή, ούτε τη δίκαιη, ούτε την ολιστική μετάβαση. Η ανησυχία, η αβεβαιότητα και ο φόβος της τοπικής κοινωνίας για τις επιπτώσεις της μη σχεδιασμένης και ασυντόνιστης «βίαιης» απολιγνιτοποίησης που προωθείται από την Κυβέρνηση είναι και μεγάλη και δικαιολογημένη. Μπορεί να μην εκφράζεται προς το παρόν, όμως, ο τόπος βράζει. Μην ξεχνάμε και την απόφαση του Περιφερειακού Συμβουλίου Πελοποννήσου που απορρίπτει το κυβερνητικό σχέδιο και δέχεται ένα άλλο, αυτό της Αντιπολίτευσης.

Η αναγκαία, λοιπόν, ενεργειακή μετάβαση με το λιγότερο δυνατό οικονομικό κόστος και τον αναπτυξιακό επαναπροσανατολισμό της περιοχής πρέπει να είναι ήπια και ομαλή και δίκαιη. Η τοπική κοινωνία, μέσω της Αυτοδιοίκησης και των τοπικών φορέων, οι οποίοι δεν έχουν εισακουστεί, οι οποίοι δεν έχουν συμμετάσχει στη διαβούλευση, παρά μόνο προσχηματικά, μπορεί να διαδραματίσουν σημαντικό κοινωνικό και αναπτυξιακό ρόλο. Χρειάζεται, όμως, χρόνος που αποτελεί και κρίσιμο μέγεθος για την επιτυχία του εγχειρήματος και αυτόν τον χρόνο δεν τον δίδετε, παρά τις συνθήκες που επικρατούν στον τόπο και λόγω της πανδημίας.

Είναι μία ευκαιρία, είναι ένα «πάτημα». Δυστυχώς, το χρησιμοποιείτε για άλλους λόγους, όχι, όμως, για να υπάρξει χρόνος ουσιαστικής διαβούλευσης που θα οδηγήσει στον επαναπροσανατολισμό της ανάπτυξης της περιοχής, ώστε να μην γίνει «μαύρη τρύπα», όπως και άλλες περιοχές της χώρας.

Σας ευχαριστώ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Ο κ. Υπουργόςζήτησε να κάνει μία παρέμβαση ο Υπουργός και θα συνεχίσουμε με τον κατάλογο των ομιλητών.

Ο κ. Υπουργός έχει τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, ζήτησα να κάνω μία παρέμβαση σε αυτό το σημείο, απολογούμενος γι’ αυτό, γιατί, δυστυχώς, είμαι αναγκασμένος να φύγω -θα συνεχίσει ο κ. Μουσουρούλης- γιατί πρέπει να μιλήσω σε ένα συνέδριο και δεν γίνεται να πάει πιο πίσω η ομιλία μου. Ο κ. Μουσουρούλης θα μιλήσει και για τη διαβούλευση και για τη χρηματοδότηση και για τα χωροταξικά θέματα και για τα θέματα των κινήτρων και για όλα τα υπόλοιπα θέματα που ετέθησαν.

Πρώτα απ’ όλα, η συζήτηση αυτή είναι χρήσιμη για τους Έλληνες πολίτες και ιδιαίτερα για τους κατοίκους των λιγνιτικών περιοχών, στον βαθμό, βεβαίως, που μας παρακολουθούν όλους. Είναι χρήσιμη για την ενημέρωσή τους και για να κρίνουν τις θέσεις όλων μας και της Κυβέρνησης και των Κομμάτων της Αντιπολίτευσης.

Δεύτερον, η συζήτηση αυτή είναι χρήσιμη και για εμάς, από την πλευρά της Κυβέρνησης. Δεν θεωρούμε, ότι είμαστε οι κάτοχοι της απόλυτης αλήθειας και γι’ αυτόν τον λόγο έχουμε κάνει εκτεταμένη διαβούλευση και κάνουμε και τη σημερινή συζήτηση στη Βουλή. Έχουν λεχθεί πράγματα, τα οποία τα λαμβάνουμε υπόψιν, χρήσιμες τοποθετήσεις από διάφορους συναδέλφους. Υπάρχουν και σημεία άδικης ή, εξαιρετικά, άδικης κριτικής, αλλά εν πάση περιπτώσει, σε αυτή τη φάση το αντιπαρέρχομαι. Άλλωστε, αυτή είναι η φύση της Δημοκρατίας. Ούτως ή άλλως, όλοι κρινόμαστε.

Το επόμενο που θέλω να σημειώσω, και ήταν παράλειψη μου που δεν το είπα, είναι, ότι σε σχέση με τη συμμετοχή των κατοίκων στις επενδύσεις, υπάρχει μία ενδιαφέρουσα πρόταση της ΔΕΗ, δια του Διευθύνοντος Συμβούλου της, έτσι ώστε στις μεγάλες επενδύσεις που θα γίνουν στα φωτοβολταϊκά, να συμμετέχουν οι κάτοικοι σε ένα ποσοστό 5%. Αυτό σημαίνει, ότι οι κάτοικοι στις περιοχές αυτές μπορούν να γίνουν μικροεπενδυτές, εξασφαλίζοντας ένα σίγουρο, εν πολλοίς, εισόδημα στη συνέχεια. Αυτό είναι κάτι που δεν μπορεί να υποτιμηθεί από κανέναν. Είναι νομίζω μία σημαντική συμβολή της ΔΕΗ στη συνολική προσπάθεια και η Κυβέρνηση δεν μπορεί παρά να στηρίξει αυτήν την πρωτοβουλία.

Το τελευταίο που θέλω να πω έχει να κάνει με τους αγρότες. Θέλω να πω, ότι υπάρχουν μεγάλες δυνατότητες στον αγροτικό τομέα στις περιοχές αυτές και ιδιαίτερα στη Δυτική Μακεδονία, με την εκμετάλλευση των φραγμάτων και των λιμνών για άρδευση των χωραφιών της περιοχής αυτής, έτσι ώστε να υπάρχει μία ποιοτική παραγωγική και σύγχρονη γεωργία. Είναι κάτι που το έχουμε συζητήσει, κατ’ επανάληψη, και με τον Περιφερειάρχη, ενώ στις επισκέψεις μου έχω δει και τις δυνατότητες που υπάρχουν. Μπορούμε να αναφέρουμε ως παράδειγμα τη Λίμνη Πολυφύτου. Όμως, γενικότερα για τη γεωργία ήθελα να υπογραμμίσω, ότι υπάρχουν δυνατότητες που σε συνεργασία με το Υπουργείο Αγροτικής Ανάπτυξης θα επιχειρήσουμε να μεγιστοποιήσουμε.

Αυτά ήθελα να πω και πάλι ζητώ συγνώμη που είμαι αναγκασμένος να αποχωρήσω.

Ευχαριστώ πολύ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Τον λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Υπουργέ, αυτό που θα προτείνω, θα σας το καταθέσω εγγράφως. Κύριε Πρόεδρε, έχω την «τύχη» να μην ανήκω στους συναδέλφους Βουλευτές των περιοχών που δέχονται την πίεση, ούτε στα αρμόδια κυβερνητικά στελέχη που, επίσης, δέχονται την πίεση αυτής της περιόδου με την απολιγνιτοποίηση. Έτσι, λοιπόν, θεωρώ, ότι μπορώ να δω τα πράγματα από κάποια απόσταση.

Μέσα από αυτή την απόσταση, λοιπόν, οφείλω να ομολογήσω, ότι για πρώτη φορά υπάρχει ένα πλαίσιο, στο οποίο ο καθένας από τους Βουλευτές, από τα Κόμματα και από την τοπική κοινωνία μπορεί να πάρει θέση. Μέχρι τώρα, υπήρχαν στρατηγικοί στόχοι, οι οποίοι, ουσιαστικά, δεν περιελάμβαναν στο τέλος ένα σχέδιο, ένα στοχοδιάγραμμα. Όποιος είναι μηχανικός, όποιος ασχολείται με project, ξέρει, ότι δεν φτάνει να έχεις έναν στόχο, οφείλεις να μπορείς τον στόχο να τον μετατρέψεις σε επιμέρους στάδια, ακόμη, να χρησιμοποιήσεις τα χρονοδιαγράμματα και τα σχέδια ΠΕΠ, για να καταλήξεις κάπου. Φαντάζομαι, ότι η Κυβέρνηση, σιγά σιγά, αυτό το πλαίσιο που παρουσίασε, θα το εξειδικεύσει με νομοθετικές παρεμβάσεις, με υπουργικές αποφάσεις, που θα του δώσουν «σάρκα και οστά».

Η δεύτερη παρατήρηση είναι, ότι στη σημερινή συζήτηση είδα προτάσεις από την Αντιπολίτευση, οι οποίες προέρχονται από το γενικότερο φιλοσοφικό ή πολιτικό ή ιδεολογικό πλαίσιο, στο οποίο κινείται ο καθένας. Θα ήθελαν περισσότερο χώρο για τους δημόσιους φορείς, ενώ άκουσα και πολλή συζήτηση για τον τρόπο, με τον οποίο γίνεται αυτή η συζήτηση. Φαντάζομαι, ότι, επειδή είναι σημαντικό το θέμα για τις τοπικές κοινωνίες, θα υπάρχουν και άλλες παρεμβάσεις από τους φορείς των κοινωνιών.

Μην θέλοντας να ξεφύγω από το πλαίσιο αυτό, θέλω να κάνω δύο παρατηρήσεις τεχνοκρατικού περιεχομένου. Η πρώτη είναι, κατά πόσο ο νέος αναπτυξιακός νόμος θα συνδυάσει όλα αυτά που λέμε σήμερα για το Σχέδιο Δίκαιης Μετάβασης. Ήδη, οι ΚΑΔ του νέου αναπτυξιακού νόμου διαμορφώνονται τώρα. Σε ποιο επίπεδο είναι η συζήτηση του συντονιστή του κ. Μουσουρούλη και του Υπουργού με το αρμόδιο Υπουργείο Ανάπτυξης, ώστε όλα αυτά που λέμε για κίνητρα και μάλιστα για κίνητρα της μικρομεσαίας επιχείρησης, να πάρουν «σάρκα και οστά» με τον αναπτυξιακό νόμο;

Το δεύτερο που θεωρώ πολύ σημαντικό, γιατί έχω επαφή με τα θέματα ΔΕΗ, ως ηλεκτρολόγος μηχανικός που είμαι, είναι το πόσο είναι διατεθειμένη η ΔΕΗ τον σχεδιασμό της για τις ψηφιακές και τηλεφωνικές υπηρεσίες να τις κάνει στη Δυτική Μακεδονία. Κατά τη γνώμη μου, επειδή ακούω, ότι ο σχεδιασμός της είναι να τις κάνει στην Αττική, πρέπει να αναθεωρήσει τον συγκεκριμένο σχεδιασμό. Ήδη, επεκτείνεται στον τομέα αυτό. Γνωρίζω καλά, ότι, ήδη, λειτουργούν εργολαβικοί κύκλοι διακόσια άτομα σε αυτόν τον τομέα. Θεωρώ, ότι το κέντρο της πρέπει να είναι στη Δυτική Μακεδονία. Σε πρώτη φάση, μπορεί να συμπεριλάβει τριακόσιους εργαζόμενους, οι οποίοι είναι κοντά στη συνταξιοδότηση, όχι, όμως, τόσο κοντά, ώστε να μπορούν να συμμετάσχουν στην εθελούσια έξοδο. Με τον τρόπο αυτό, να χρησιμοποιήσει και μέσα από την κατάρτιση προσωπικό που έχει αυτές τις δυνατότητες. Εδώ οι πολυεθνικές πηγαίνουν και εγκαθίστανται στην Ινδία. Είναι δράση, και απευθύνομαι περισσότερο στον κ. Μουσουρούλη, η οποία μπορεί, άμεσα, να ενεργοποιηθεί. Καλά κάνει η ΔΕΗ και θέλει να πάρουν το 5% οι τοπικές κοινωνίες για τα μεγάλα φωτοβολταϊκά πάρκα, αλλά να που υπάρχει και ένα πεδίο δόξης λαμπρό, για να δείξουμε, ότι ευνοούμε την αποκέντρωση, όχι μόνο στα λόγια, αλλά και στις πράξεις, όπως το έχουμε αποδείξει και σε άλλα θέματα.

Θεωρώ, λοιπόν, ότι υπάρχουν χώροι, μέσα στους οποίους η Κυβέρνηση μπορεί να φροντίσει να γίνει η αποκέντρωση. Εκτός απ’ αυτό που πρότεινα, υπάρχουν, προφανώς, και άλλα πεδία. Με τον τρόπο αυτό, όχι μόνο μέσα από τις επενδύσεις των ιδιωτών, αλλά και μέσα από τις επενδύσεις του Δημοσίου θα μπορέσουμε αυτή τη μετάβαση να την κάνουμε, απολύτως, δίκαια. Ευχαριστώ πολύ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ πολύ. Όταν ο κ. Μητσοτάκης, στο Συνέδριο για την Κλιματική Αλλαγή του ΟΗΕ, μίλησε για την απολιγνιτοποίηση μέχρι το 2023 και το 2028 με τη Μονάδα Πτολεμαΐδα 5, έκανε μία βιαστική κίνηση. Μία κίνηση που προήλθε, χωρίς να υπάρχει προηγούμενη επεξεργασία από την πλευρά της Κυβέρνησης. Αυτό είναι που οδηγεί σε αυτό που λέμε «βίαιη» απολιγνιτοποίηση και αν δεν γίνουν, γρήγορα και άμεσα, βήματα στη δημιουργία μιας «μαύρης τρύπας». Αυτό δεν το λέμε εμείς, ως Αντιπολίτευση, αλλά το παραδέχεται και το ίδιο το επικαιροποιημένο σχέδιο που μας έστειλε, χθες το βράδυ, το Υπουργείο Ενέργειας, όπου στο προοίμιό του λέει, ότι «η Ευρωπαϊκή «Πράσινη» Συμφωνία αποτελεί τον χάρτη πορείας για τη μετάβαση της Ευρωπαϊκής Ένωσης προς την κλιματική ουδετερότητα με ορίζοντα το 2050».

Εμείς, λοιπόν, βάζουμε έναν ορίζοντα, είκοσι επτά χρόνια νωρίτερα, και τρέχουμε για να προλάβουμε να καλύψουμε μία πολύ γρήγορη χρονική απόσταση, δημιουργώντας έναν σχεδιασμό που θα καθορίσει, για δεκαετίες, το μέλλον της Δυτικής Μακεδονίας. Δεν θα επεκταθώ περισσότερο σε αυτά τα θέματα. Θα συμφωνήσω με αυτά που είπε ο κ. Φάμελλος. Όμως, θέλω να κάνω έναν σχολιασμό και να πω, ότι, τελικά, φαίνεται σε αυτό το σχέδιο, όπως κατατέθηκε, ότι δεν υπάρχει γνώση της κατάστασης της Δυτικής Μακεδονίας από τους συντάκτες του.

Και εξηγούμαι. Όλα τα προηγούμενα χρόνια, για δεκαετίες, και οι τέσσερις Περιφερειακές Ενότητες της Δυτικής Μακεδονίας, λόγω της δραστηριότητας της ΔΕΗ, είχαν αρνητικές συνέπειες, γιατί από την Ευρωπαϊκή Ένωση θεωρούνταν και οι τέσσερις Ενότητες άρρηκτα τμήματα της Δυτικής Μακεδονίας. Το πλασματικό, λοιπόν, υψηλό ΑΕΠ που αποδιδόταν στην περιοχή μας, λόγω της λειτουργίας της ΔΕΗ, οδηγούσε σε μεμονωμένα κονδύλια από τα κοινοτικά πλαίσια στήριξης και από το ΕΣΠΑ για το σύνολο της Δυτικής Μακεδονίας, με αποτέλεσμα, ειδικά, οι Περιφερειακές Ενότητες της Καστοριάς και των Γρεβενών, για δεκαετίες, να κάνουν χρηματοδοτήσεις, επενδύσεις και, άρα, θέσεις εργασίας. Αυτό, όμως, ποτέ δεν το εξισορροπούσε ούτε η απόδοση του λιγνιτικού πόρου που αποδιδόταν πάντα στις καθαρά λιγνιτικές περιοχές.

Ενώ, λοιπόν, μας έβλεπαν ως ενιαία ενότητα, όλα αυτά τα χρόνια της λιγνιτικής δραστηριότητας, τώρα, στην απολιγνιτοποίηση υπάρχει διαχωρισμός. Δράττομαι της ευκαιρίας της συμμετοχής σε αυτή τη συζήτηση, για να ζητήσω από την Κυβέρνηση, αυτή την αδικία που φαίνεται να δημιουργείται από το Σχέδιο Δίκαιης Μετάβασης, να τη διορθώσει.

Για παράδειγμα, όταν μιλάμε για επενδυτικά κίνητρα, δεν μπορεί, κατά τη γνώμη μας, να μην είναι ίδια στο σύνολο της Δυτικής Μακεδονίας και να δίνουν στις καθαρά λιγνιτικές περιοχές ποσοστά χρηματοδοτήσεων μέχρι και 80%, ενώ στην Καστοριά και στα Γρεβενά να δίνουν ποσοστά που είναι κατά πολύ μικρότερα, από 40% μέχρι 60%.

Το σχέδιο αυτό είναι ανεπαρκές. Η αλήθεια είναι, ότι θα οδηγήσει στην ερημοποίηση της Δυτικής Μακεδονίας. Θα έπρεπε, όμως, ακόμη και με αυτόν τον σχεδιασμό, η Καστοριά και τα Γρεβενά να μην καταδικαστούν. Θα γίνουμε ένα απέραντο «γηροκομείο». Όταν βλέπουμε, για παράδειγμα, ότι υπάρχει στο Πρόγραμμα «Εξοικονομώ» ένα 10%, επιπλέον, στις καθαρά λιγνιτικές περιοχές και όχι σε εμάς, που όλες αυτές τις δεκαετίες είχαμε επιπτώσεις, όταν βλέπουμε να προτείνεται πρόγραμμα για νέους αγρότες που αποκλείει την Καστοριά και τα Γρεβενά, πραγματικά, θεωρώ, ότι αυτό εμάς θα μας καταστρέψει. Δεν το λέω αυτό για να καταστροφολογήσω, αλλά γιατί αυτό προδιαγράφεται με αυτό το σχέδιο.

Το σχέδιο θα πρέπει, επίσης, να λάβει υπόψιν τα συγκριτικά πλεονεκτήματα της περιοχής μας. Βλέπουμε, για παράδειγμα, στις δράσεις του σχεδίου, ότι παρουσιάζεται ως «εμβληματική» δράση η δημιουργία ενός Κέντρου Αποκατάστασης με ΣΔΙΤ, με ιδιωτικά κεφάλαια, τη στιγμή, που η Κυβέρνηση έχει κλείσει την 24ωρη λειτουργία του Κέντρου Φυσικής Αποκατάστασης, στο Άργος Ορεστικό, που είναι πολύ υψηλών προδιαγραφών, ενώ έχει, ήδη, στο Αμύνταιο Δημόσιο Κέντρο Αποκατάστασης. Αυτό, κατά τη δική μου κρίση, δείχνει, ότι ακόμη και στον τομέα της Υγείας, βλέπουμε τους ασθενείς ως «πελάτες» και εμπορευματοποιούμε αυτόν τον πολύ κρίσιμο τομέα και μάλιστα, σε μία εποχή που έχει αποδείξει πόσο χρήσιμο είναι το δημόσιο σύστημα υγείας.

Στο σχέδιο αυτό, όπως φαίνεται, ευνοούνται τα μεγάλα φωτοβολταϊκά πάρκα, ίσως, για να εξυπηρετηθούν οι γερμανικές εταιρείες, όπως είπε ο Πρωθυπουργός σε συνέντευξή του τον Μάιο του 2020 στην εφημερίδα Bild. Τι σημαίνει αυτό; Σημαίνει, ότι τα χρήματα για την απολιγνιτοποίηση θα τα επιδοτήσουν γερμανικές εταιρείες, οι οποίες θα παράγουν ενέργεια που εμείς θα αγοράζουμε και θα τους χρηματοδοτούμε για να την αγοράζουμε. Πριν από λίγο, άκουσα τον Υπουργό να λέει, ότι το 5% για τα φωτοβολταϊκά θα αφορά κατοίκους της περιοχής. Το υπόλοιπο 95% τι θα αφορά, κύριε Υπουργέ;

Θεωρώ, λοιπόν, ότι θα πρέπει με μεγαλύτερη υπευθυνότητα να γίνει ένα συνεκτικός σχεδιασμός, ώστε να είναι ωφέλιμος για τους πολίτες της Δυτικής Μακεδονίας και όχι μόνο για μεγάλες επιχειρήσεις.

Ένα άλλο παράδειγμα που δείχνει, ότι, ακόμη, και αυτές οι «εμβληματικές» δράσεις, τα τέσσερα προγράμματα που ανακοίνωσε το Υπουργείο Ενέργειας για την επιχορήγηση της ανεργίας, δεν απευθύνονται…(διακοπή σύνδεσης) αποκλειστικά…(διακοπή σύνδεσης) και για επιδότηση διαμονής ανέργων από άλλες περιοχές. Θεωρώ ότι πρέπει να ληφθεί υπόψιν η πρόταση των τοπικών φορέων. Αυτό θα πρέπει να γίνει, έστω και την τελευταία στιγμή.

Καλώ την Κυβέρνηση να συμπεριλάβει στο σχέδιο το σύνολο της Δυτικής Μακεδονίας, στον βαθμό, βέβαια, που αναλογεί σε κάθε Περιφερειακή Ενότητα. Δεν μπορεί, απλά, να προκρίνει τη χρήση του φυσικού αερίου και των φωτοβολταϊκών, εις βάρος άλλων παραγωγικών δραστηριοτήτων, όπως για παράδειγμα, εις βάρος του πρωτογενή τομέα, όπου δεν βλέπουμε να υπάρχουν τεκμηριωμένα χρονοδιαγράμματα ή τεκμηριωμένες προτάσεις για την προώθηση και τη στήριξη των, πραγματικά, πολύ σημαντικών τοπικών προϊόντων της περιοχής μας, για την αξιοποίηση του υδροφόρου ορίζοντα της περιοχής μας -είμαστε η Περιφέρεια με τις δώδεκα λίμνες και τα πολλά ποτάμια- για την προσφορά του χαμηλού κόστους ενέργειας στις γεωργικές εκμεταλλεύσεις, για τις νέες τεχνικές καλλιέργειας και κτηνοτροφικών εκμεταλλεύσεων, για τις στοχευμένες δράσεις στην προσέλκυση νέων αγροτών.

Θεωρώ, ότι το σχέδιο είναι ελλιπές και ανεπαρκές. Παρ’ όλα αυτά, όμως, και παρ’ όλο που έχει εγκριθεί και από το Υπουργικό Συμβούλιο, καλώ την Κυβέρνηση να το αναθεωρήσει, ώστε να μην ωφεληθεί, για παράδειγμα, από το σχέδιο αυτό η Κρήτη, η Μύκονος και τα άλλα νησιά και να μείνουν ζημιωμένες οι περιοχές της Δυτικής Μακεδονίας, που όλα αυτά τα χρόνια είχαν επιπτώσεις από τη δημιουργία και τη λειτουργία της ΔΕΗ. Διαφορετικά, θα μου επιτρέψετε να πω, ότι αν συνεχίσει η Κυβέρνηση σε αυτή τη λογική, πιστεύω, ότι κοροϊδεύει τους κατοίκους της περιοχής και ειδικά τους κατοίκους των δύο Περιφερειακών Ενοτήτων που μένουν, τελείως, εκτός.

Ευχαριστώ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Τον λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:**  Ευχαριστώ, κύριε Πρόεδρε. Κυρίες και κύριοι συνάδελφοι, η σημερινή συνεδρίαση της Επιτροπής, σχετικά με το master plan για την απολιγνιτοποίηση, προστίθεται σε μία σειρά αδιαμφισβήτητων γεγονότων που αποδεικνύουν, ότι η Κυβέρνηση δεν ενδιαφέρεται καθόλου για την κοινωνική αποδοχή του εγχειρήματος. Οι μόνοι συνομιλητές της είναι τα στενά κομματικά στελέχη, ιδιαίτερα, όσα έχουν αυτοδιοικητική ή θεσμική ιδιότητα και τα ενεργειακά συμφέροντα που περιμένουν να δραστηριοποιηθούν στην περιοχή της Δυτικής Μακεδονίας.

Υπενθυμίζω στα μέλη της Επιτροπής, αλλά και σε όσους μας παρακολουθούν, επιγραμματικά κάποια πράγματα. Η εξαγγελία του Πρωθυπουργού από τον ΟΗΕ έγινε χωρίς καμία ενημέρωση και χωρίς καμία συζήτηση με την τοπική κοινωνία, τόσο προεκλογικά, όσο και μετεκλογικά. Απλώς, ανακοινώθηκε. Πέντε μήνες μετά, σε μία συνάντηση που έγινε, εν κρυπτώ, στην Πτολεμαΐδα, που ο κ. Χατζηδάκης θέλει να τη λέει διαβούλευση, οι δυνάμεις καταστολής έδωσαν τον τόνο σε μία, καθ’ όλα, ειρηνική συγκέντρωση, γεγονός που ώθησε τους αυτοδιοικητικούς παράγοντες σε ομαδική αποχώρηση, χωρίς να γίνει κανένας διάλογος με την τοπική κοινωνία με ευθύνη της Κυβέρνησης. Μάλιστα, ο κ. Χατζηδάκης, με την οικεία σε όλους μας αλαζονεία, έφτασε στο σημείο να ειρωνεύεται ανθρώπους που έκλαιγαν λόγω των δακρυγόνων.

Στο σχέδιο του master plan, δεν υπάρχει καμία συμπερίληψη πρότασης από το πακέτο των μέτρων που εισηγήθηκαν οι θεσμικοί φορείς. Οι Δήμαρχοι, για παράδειγμα, στηλίτευσαν, εγγράφως και επίσημα, το γεγονός, ότι οι προτάσεις τους «πετάχτηκαν στο καλάθι των αχρήστων». Η διαβούλευση έγινε μέσα στην περίοδο των περιοριστικών μέτρων, που στην Κοζάνη είχαν τεθεί σε εφαρμογή νωρίτερα, ενώ παρά τις εκκλήσεις για μικρή παράταση, δεν δόθηκε καθόλου χρόνος, γεγονός που οδήγησε σε λίγες μόνο παρατηρήσεις από τους ενδιαφερόμενους.

Την Πέμπτη 26 Νοεμβρίου δε, την ίδια ακριβώς ώρα που ήταν σε εξέλιξη διευρυμένη σύσκεψη του Περιφερειακού Συμβουλίου με τους Βουλευτές της περιοχής, τους Δημάρχους και τον κ. Μουσουρούλη, σχετικά με τις επισημάνσεις και τις διευκρινίσεις για το σχέδιο απολιγνιτοποίησης, ανακοινώθηκε από το ΥΠΕΝ η οριστική έγκριση του σχεδίου. Πρόκειται, δηλαδή, για αποθέωση της υποκρισίας, της εξαπάτησης και των προειλημμένων αποφάσεων σε βάρος της Δημοκρατίας και της συναίνεσης.

Να υπενθυμίσω, ότι ο ΣΥΡΙΖΑ, χωρίς να υπάρχει αυτό το χρονοδιάγραμμα που έχουμε τώρα, από την άνοιξη του 2018, είχε ξεκινήσει τη συζήτηση, με αφορμή και την υλοποίηση του «Πράσινου» Ταμείου, με τους αρμόδιους φορείς για τη σταδιακή μετάβαση σε ένα νέο ενεργειακό μοντέλο, επιδιώκοντας συγκλίσεις σε έναν κοινό οδικό χάρτη. Μπορείτε να κρίνετε και να συγκρίνετε.

Σήμερα, ενημερώνουν τη Βουλή για το master plan, δύο μέρες μετά την έγκριση από το Υπουργικό Συμβούλιο, ενώ ο κ. Χατζηδάκης δίνει τόση σημασία, σε αυτή την τόσο σημαντική συζήτηση, που αποχώρησε για να πάει να μιλήσει κάπου άλλου. Ας προγραμματίζαμε αυτήν την Επιτροπή κάποια άλλη μέρα που θα μπορούσε να παρευρίσκεται.

Αυτή είναι η πραγματικότητα και δεν μπορεί κανείς να την αντικρούσει. Εσείς μπορείτε να την ονομάσετε αναπτυξιακό σχέδιο, επιτελικό κράτος, δίκαιη μετάβαση ή όπως θέλετε. Η πραγματικότητα είναι, ότι δεν είναι τίποτα άλλο από παραπλάνηση, ιδεοληπτική εμμονή και αυταρχικότητα.

Επί της ουσίας, αν και η διαδικασία προϊδεάζει για το περιεχόμενο, η κριτική που μπορεί να ασκήσει κανείς στο master plan εδράζεται σε πολλά επίπεδα. Θα περιμέναμε, κατ’ αρχήν, το σχέδιο για τη μετάβαση σε ένα νέο παραγωγικό μοντέλο, να λάβει υπόψη του τις συνιστώσες της «σφοδρής» υγειονομικής και οικονομικής κρίσης που βιώνουμε το τελευταίο δεκάμηνο. Δυστυχώς, δεν το έκανε, θαρρείς και η πραγματικότητα που βιώνουμε, με επίσημα στοιχεία για ύφεση 11,5% στο 3ο τρίμηνο του 2020, η χειρότερη επίδοση της Ευρώπης, είναι η ίδια με αυτή προ ολίγων μηνών.

Θα έρθω τώρα σε κάποια ζητήματα και ερωτήματα που έθεσα στον δημόσιο διάλογο. Πρόσφατα, τα έθεσα και στον κ. Μουσουρούλη και περιμένω σαφείς, κοστολογημένες και, χρονικά προσδιορισμένες, απαντήσεις. Πρώτα απ’ όλα, πώς αξιολογείτε το γεγονός, ότι οι τοπικοί φορείς, θεσμικοί και παραγωγικοί, επισημαίνουν, ότι δεν λήφθηκαν υπόψη τα υπομνήματα που σας είχαν παραδώσει; Επίσης, όλοι οι φορείς, ακόμη και οι φιλικότεροι προς την Κυβέρνηση, συνομολογούν, ότι δεν υπάρχει πουθενά πρόνοια, για το ποιος θα χειρίζεται τη διακυβέρνηση του συνολικού εγχειρήματος.

Τρίτον οι, άμεσα και οι έμμεσα, εργαζόμενοι στον τομέα της ενέργειας, ανέρχονται σε 20.500 έως 40.000, ανάλογα με τη μελέτη. Συγκεκριμένα, οι άμεσες θέσεις εργασίας είναι, περίπου, 5.000, ενώ οι έμμεσες είναι, τουλάχιστον, 15.000, με τις, πλέον, μετριοπαθείς εκτιμήσεις. Σε περιοχές, όπως η Εορδαία, η απασχόληση στην ενέργεια φθάνει στο 40% του ενεργού εργατικού δυναμικού. Την ίδια ώρα, η σημερινή ανεργία, χάρη και στην απόφαση της Κυβέρνησης, υπερβαίνει το 25%, αριθμός που είναι, ιδιαίτερα, υψηλός. Να σας θυμίσω, ότι σύμφωνα με τον ΟΑΕΔ, από τον Σεπτέμβρη του 2019 ως τον Σεπτέμβρη του 2020, προστέθηκαν άλλοι 3.000 άνεργοι. Θα έπρεπε αυτό, να σας προβληματίσει, ακόμη περισσότερο, στη διαδικασία για την αλλαγή του παραγωγικού μοντέλου.

Επίσης, το master plan, δεν εξειδικεύει τον χρονισμό των επενδύσεων και της επεξεργασίας, την κατανομή των θέσεων, χρονικά και χωρικά. Στην πιο αισιόδοξη εκδίπλωση των σεναρίων σας, οι νέες θέσεις θα ανέλθουν από 8.000-11.000. Τι θα γίνει με εκείνους που περισσεύουν; Θα πρέπει να βρουν κάτι άλλο να κάνουν, όπως υποστήριξε ο Πρωθυπουργός στην Bild;

Επίσης, οι μελέτες δείχνουν απώλειες στο ΑΕΠ 1,3 δις, κατ’ έτος στην περιοχή, μέχρι το 2028. Σύνολο, δηλαδή, μέχρι το 2028, περίπου, 10 δις. Την ίδια ώρα, σημειώνεται, ότι οι δημόσιες επενδύσεις θα ανέλθουν, περίπου, στο 1,5 δις, ενώ περιμένετε 3,5 δις, περίπου, από ιδιωτικές επενδύσεις, χωρίς να έχετε ενσωματώσει κανένα δυσμενές σενάριο. Τι απαντάτε, ειδικά για τις άμεσες απώλειες στο ΑΕΠ για τα προσεχή χρόνια, οι οποίες θα προέλθουν από τις πολιτικές σας; Παραδοχές για 3,5 δις ιδιωτικών επενδύσεων, έγιναν με βάση ποια οικονομικά στοιχεία; Είδαμε τον Μάρτιο, τον Υπουργό Οικονομικών να κάνει λόγο για ύφεση από 0% έως 2% για το 2020 και ανάπτυξη τύπου «V» το 2021. Τώρα που συζητάμε, η ύφεση έχει ξεπεράσει το 10%, ενώ η ανάπτυξη θα είναι «αναιμική» το επόμενο έτος. Και αυτή, βέβαια, με πολλούς αστερίσκους.

Σε ότι αφορά στην χρηματοδότηση, ειπώθηκαν κάποια πράγματα. Στο master plan περιλαμβάνονται προτάσεις για φορολογικά κίνητρα και ενισχύσεις, για τις οποίες περιμένουμε την έγκριση από την Ευρωπαϊκή Επιτροπή. Δηλαδή, ακόμη και σήμερα, δεν έχουμε εξασφαλίσει την ευνοϊκή αντιμετώπιση των επενδύσεων, όπως δεν είχαμε εξασφαλίσει, παρά τις θριαμβολογίες της Κυβέρνησης, το 1,7 δις από το Ταμείο Ανάκαμψης, που τελικά, είναι το πολύ 700 εκατομμύρια ευρώ, ενώ κι’ αυτό είναι, ακόμη, συζητήσιμο. Όπως, δεν έχουμε εξασφαλίσει πόρους από άλλα ευρωπαϊκά ταμεία, όπως δεν έχουμε εξασφαλίσει τη δανειοδότηση για επενδύσεις φυσικού αερίου. Η σιγουριά αυτή είναι προϊόν υπερβολικής αισιοδοξίας ή ηθελημένης παρανάγνωσης της πραγματικότητας;

Συνεχίζοντας, γιατί απουσιάζει στον σχεδιασμό σας οποιαδήποτε αναφορά για δράση σε άλλους Δήμους της Περιφερειακής Ενότητας Κοζάνης, πλην των άμεσα ενεργειακών; Πρακτικά, από άποψη στελέχωσης, μπορούν οι τοπικοί φορείς της Αυτοδιοίκησης και οι παραγωγικοί εταίροι να αναλάβουν αυτό το εγχείρημα ή θα έρθετε στο μέλλον και θα τους ρίξετε τις ευθύνες για τις καθυστερήσεις που, σίγουρα, θα συμβούν;

Επίσης, γιατί δεν «υιοθετείτε» την πρόταση από τον Δήμο Εορδαίας να συνυπολογίζεται και η ανεργία ως κριτήριο «βαρύτητας» για την κατανομή πόρων του Ταμείου Ανάκαμψης; Θα ενταχθούν οι μετεγκαταστάσεις οικισμών, λόγω της λιγνιτικής δραστηριότητας, στη χρηματοδότηση του Μηχανισμού Δίκαιης Μετάβασης ή του Ταμείου Ανάκαμψης; Αν όχι, όπως, ήδη, απαντήσατε για την Ακρινή -που εγώ δεν άκουσα ότι θα γίνει «πράσινη- τι θα κάνετε για να λύσετε αυτό το πρόβλημα;

Ανέφερε, επίσης, ο κ. Υπουργός, ότι συνεργάστηκε -σωστά κάνει- με το Πανεπιστήμιο της Δυτικής Μακεδονίας. Ωστόσο, ξέχασε να μας πει, ότι η Κυβέρνηση ακύρωσε έξι Τμήματα, ενώ δεν προσέλαβε κανένα μέλος ΔΕΠ τη φετινή χρονιά.

Προχωρώ, ακόμη, σε κάποια ακόμα ερωτήματα. Δεν γίνεται, επίσης, καμία αναφορά στην ολοκλήρωση σημαντικών υποδομών, όπως η αποκατάσταση της σιδηροδρομικής σύνδεσης, ο κάθετος άξονας της Εγνατίας προς Νίκη, ο εμπορευματικός σταθμός, η αναβάθμιση του αεροδρομίου, το χρονοδιάγραμμα έλευσης του φυσικού αερίου. Τι απαντάτε σε αυτά; Τι θα γίνει με τον εξοπλισμό της ΔΕΗ που «λιμνάζει» σε διάφορες εγκαταστάσεις; Θα τον αξιοποιήσετε και με ποιον τρόπο; Ή θα τον εκποιήσετε ως scrap; Ποιος θα αναλάβει αυτό το κόστος της απομάκρυνσης των δεκάδων χιλιάδων τόνων μηχανολογικού εξοπλισμού;

Δυο λόγια, επίσης, για τα αποκατεστημένα εδάφη, τα οποία σύμφωνα με μελέτες, είναι εύφορα, γόνιμα και ίσης αξίας με τις υφιστάμενες καλλιέργειες. Προκαλεί, πραγματικά, μεγάλη εντύπωση, ότι δεν υπάρχει καμία αναφορά για απόδοση των, περίπου, 160.000 στρεμμάτων, που κατέχει η ΔΕΗ, στον αγροτικό τομέα. Παρατηρώ, επιπλέον, ότι δεν λαμβάνεται υπόψιν, η πρόταση της Παγκόσμιας Τράπεζας για ένα μοντέλο επαναπόδοσης των εδαφών με διαφορετικές χρήσεις και όχι μονοδιάστατο. Γιατί αποστερείτε από τον πρωτογενή τομέα και από τους νέους αγρότες ένα «εργαλείο» ανάπτυξης; Ουσιαστικά, γιατί αλλάζετε μία «μονοκαλλιέργεια» σε άλλη. Γιατί το κάνετε αυτό;

Θα ήθελα, τέλος, να κάνω μία ειδικότερη επισήμανση για τα φωτοβολταϊκά πάρκα, τα οποία συνιστούν μία επένδυση που πρέπει να γίνει με ιδιαίτερη σύνεση στην περιοχή, ώστε να αποφύγουμε μία νέα «μονοκαλλιέργεια», που απ’ ότι φαίνεται, δεν θα έχει και ιδιαίτερα οφέλη, ούτε για την περιοχή, ούτε για τους κατοίκους της. Στο master plan δεν υπάρχει καμία αναφορά σε μικρότερα έργα που θα μπορούσαν να συμπεριλάβουν τη μέριμνα για τις τοπικές κοινωνίες. Παραδείγματος χάρη, σε ενεργειακές πρώτες ύλες, πρωτοβουλία που, ήδη, έχει αναστείλει η Κυβέρνηση. Τι απαντάτε πάνω σε αυτό;

Πριν κλείσω, θα κάνω μία σύντομη αναφορά σε μία πρόσφατη δημοσκόπηση που έγινε στη Δυτική Μακεδονία και τη Μεγαλόπολη για την απολιγνιτοποίηση και τις συνέπειές της, από μία εταιρεία που κανείς δεν μπορεί να τη συσχετίσει, ούτε με τον ΣΥΡΙΖΑ, ούτε με άλλες αντιπολιτευόμενες απόψεις. Εκεί αναφέρεται, λοιπόν, ότι το 58% των ερωτώμενων στην Περιφερειακή Ενότητα Κοζάνης, εξαρτάται πολύ ή αρκετά από τη συγκεκριμένη ενεργειακή δραστηριότητα. Το 86,8% των ερωτώμενων θεωρεί, ότι η απολιγνιτοποίηση με τον τρόπο που γίνεται, θα έχει αρνητικές συνέπειες στην οικονομική ανάπτυξη της περιοχής, ενώ ένα, μόλις, ένα 5,6%, συμφωνεί με τις εξαγγελίες σας, θεωρώντας, ότι θα υπάρχει καλυτέρευση των οικονομικών όρων.

Το ίδιο συμβαίνει και στις ερωτήσεις για την ανεργία. Το 87% πιστεύει, ότι θα επιδεινωθεί, ενώ ενδιαφέρον παρουσιάζει το γεγονός, ότι η επιθυμία της κοινωνίας για στήριξη του πρωτογενούς τομέα είναι στο 53% από τους ερωτηθέντες. Αυτό δεν εμφανίζεται πουθενά, όπως είπα και πριν, στο master plan. Μάλλον, σας ενδιαφέρει η εξυπηρέτηση των ενεργειακών συμφερόντων του φυσικού αερίου και των μεγάλων εταιρειών που δραστηριοποιούνται στον χώρο των φωτοβολταϊκών πάρκων.

Η τελευταία μου ερώτηση είναι, τι απαντάτε σε όλους αυτούς τους κατοίκους της περιοχής που διαπιστώνουν με απογοήτευση και οργή, ότι το, δήθεν, σχέδιό σας, θα φέρει υποβάθμιση και απαξίωση της ζωής τους; Τι απαντάτε, επίσης, σε όλους αυτούς, που σας επισημαίνουν εύλογα, ότι αντικαθίσταται ένα ορυκτό ρυπογόνο καύσιμο, με ένα, επίσης, ορυκτό καύσιμο; Εμείς, τουλάχιστον, έχουμε ξεκάθαρη απάντηση. Είμαστε υπέρ μιας ουσιαστικής οικολογίας, της απανθρακοποίησης, που σέβεται, ταυτόχρονα, και το περιβάλλον, αλλά και τις ανθρώπινες ανάγκες.

Όσο και αν δε σας ενδιαφέρει ή έχετε άλλους συνομιλητές, στο τέλος της διαδρομής, όλοι πιστεύω, ότι κρινόμαστε γι’ αυτά που λέμε, αλλά, κυρίως, γι’ αυτά που κάνουμε. Δυστυχώς, αυτά που σχεδιάζετε να κάνετε στην Περιφερειακή Ενότητα Κοζάνης και στη Δυτική Μακεδονία, θα οδηγήσουν σε μία, άνευ προηγουμένου, ερημοποίηση και φτωχοποίηση. Ελπίζω και πρέπει να επανεξετάσετε όλο αυτό το εγχείρημα και βασικά, το χρονοδιάγραμμα, πριν να είναι αργά για τους κατοίκους και τις περιοχές μας.

Ευχαριστώ πολύ.

**ΜΙΧΑΗΛ ΠΑΠΑΔΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κωνσταντινίδης.

**ΣΤΑΘΗΣ ΚΩΝΣΤΑΝΤΙΝΙΔΗΣ:** Ευχαριστώ πολύ. Κύριε Μουσουρούλη, κύριοι συνάδελφοι, γίναμε σήμερα μάρτυρες μιας αντιφατικής στάσης των εκπροσώπων της Αξιωματικής Αντιπολίτευσης. Ήμουν κι εγώ έτοιμος να καλωσορίσω τη συναινετική στάση της εκπροσώπου του ΣΥΡΙΖΑ, της κυρίας Πέρκα και, ταυτόχρονα, την αναγνώρισης των καθυστερήσεων, για όσα έπρεπε να είχαν γίνει μέχρι σήμερα, αλλά, δυστυχώς δεν φρόντισαν οι προηγούμενες κυβερνήσεις να γίνουν. Πρωτίστως, η διακυβέρνηση του ΣΥΡΙΖΑ, η οποία συνέπεσε, χρονικά, με τη λήψη των σημαντικών αποφάσεων σε επίπεδο Ευρωπαϊκής Ένωσης για τη μετάβαση στις εναλλακτικές μορφές ενέργειας και την απεξάρτηση από τον λιγνίτη και, εν γένει, τον άνθρακα.

Υπ’ αυτή την έννοια, λοιπόν, αποτελεί σίγουρα μία ομολογία, ότι το προηγούμενο διάστημα θα έπρεπε να είχαν «τρέξει» πολύ σημαντικά ζητήματα, τα οποία ξεκινούν από την εξασφάλιση των εργασιακών σχέσεων των ανθρώπων που εργάζονται σε λιγνιτικές μονάδες προς απόσυρση. Επίσης, είχαν προγραμματιστεί και από την προηγούμενη Κυβέρνηση οι εργασίες αποκατάστασης των εδαφών, η χάραξη των χωρικών σχεδίων και των χρήσεων γης, η οριοθέτηση των πολεοδομικών σχεδίων των περιοχών σε μετάβαση. Όλα αυτά, δηλαδή, τα απολύτως αναγκαία συστατικά, προκειμένου να καταστεί δίκαιη και ομαλή αυτή η διαδικασία, η οποία, ασφαλώς, συνοδεύεται από αγωνίες και από έναν σημαντικό ευρύτατο διάλογο.

Μία άλλη αντίφαση που εντοπίζεται είναι, ότι ο Πρόεδρος του ΣΥΡΙΖΑ, όπως συνομολόγησε και ο κ. Φάμελλος στην τοποθέτησή του λέει, «αν ήταν δυνατόν να τελειώναμε και σήμερα με τον λιγνίτη». Και πώς θα μπορούσαμε να τελειώσουμε σήμερα με τον λιγνίτη, αν δεν ξεκινούσαμε αυτή τη διαδικασία άμεσα, με την ανάληψη της ευθύνης της διακυβέρνησης της χώρας από τη Νέα Δημοκρατία, και το «σφιχτό», ομολογουμένως, χρονοδιάγραμμα που έθεσε ο Πρωθυπουργός, Κυριάκος Μητσοτάκης; Αποτέλεσμα, λοιπόν, αυτού του διαλόγου και αυτής της προσπάθειας ήταν μέσα σε έναν περίπου χρόνο να έχει συντελεστεί έργο που δεν είχε υλοποιηθεί και δεν είχε καν ξεκινήσει όλη την προηγούμενη δεκαετία. Έχουν, λοιπόν, έχουν υλοποιηθεί πολύ σημαντικοί όροι και αναγκαίες προϋποθέσεις για την ολοκλήρωση αυτής της διαδικασίας για την εκπόνηση του σχεδίου.

Υπάρχει, όμως, και μία άλλη αντίφαση. Η κυρία Πέρκα είπε, ότι «χαιρόμαστε που ενσωματώθηκαν σε αυτό το σχέδιο δικές μας προτάσεις και ερχόμαστε να συνεισφέρουμε στον διάλογο αυτό, που ορθώς ελέχθη, είναι δυναμικός και θα εξελιχθεί και το επόμενο διάστημα». Από την άλλη, όμως, καταγγέλλεται, αυτή η προσπάθεια, ότι έγινε ερήμην των πολιτικών και των κοινωνικών εταίρων, ενώ είναι γνωστό σε όλους, ότι ο κ. Μουσουρούλης, βεβαίως και η πολιτική ηγεσία και όλοι οι εμπλεκόμενοι Υπουργοί με αυτή τη διαδικασία, ήρθαν σε επαφή με ανθρώπους του τόπου, με παραγωγικούς φορείς, κατέγραψαν τα αιτήματά τους, η Περιφέρεια συμμετείχε με ικανό αριθμό εκπροσώπων στις ομάδες εργασίας και προέκυψε αυτό το σχέδιο που εγκρίθηκε και από την Υπουργική Επιτροπή.

Βλέπω μία διάσταση και στο ζήτημα των μεγάλων φωτοβολταϊκών. Η κυρία Πέρκα τα καλωσόρισε. Οι υπόλοιποι Βουλευτές, που συντάχθηκαν με τη θέση του κ. Φάμελλου, μάλλον, έχουν αντίθετη άποψη. Την ίδια στιγμή, ανησυχούν για τη διασφάλιση του ενεργειακού ισοζυγίου από το κλείσιμο των λιγνιτικών μονάδων. Όλα αυτά δεν είναι συμβατά μεταξύ τους και όλα αυτά αποδεικνύουν, ότι, στην πραγματικότητα, ο ΣΥΡΙΖΑ δεν είχε σχέδιο και δεν έχει, ακόμη και σήμερα, σχέδιο.

Αυτό που θέλω να ζητήσω και από τον κ. Υπουργό και από τον κ. Μουσουρούλη είναι να συμπεριληφθούν διαστάσεις σε αυτό το πρόγραμμα, οι οποίες θα δίνουν την υπεραξία των νέων επενδύσεων στην περιοχή, προκειμένου να δημιουργηθούν συνθήκες βιωσιμότητας και αειφορίας.

Αναφέρθηκε ο κ. Υπουργός στο ποσοστό 5% -πολύ σημαντικό- που θέλει να δώσει η ΔΕΗ από τα δικά της ενεργειακά project στους πολίτες του τόπου. Νομίζω, ότι θα πρέπει να αναζητήσουμε τρόπους επαύξησής του, όπως και την ικανοποίηση του αιτήματος των ΟΤΑ της περιοχής για την ανταπόδοση από τα μεγάλα ενεργειακά έργα ενός τέλους προς την περιοχή. Αναφέρθηκε και σε αυτό ο κ. Υπουργός. Πρέπει να δούμε το ύψος του, ούτως ώστε να είναι και συμφέρον για τους επενδυτές, αλλά να αφήνει και ένα ικανό ποσό στην περιοχή για την ανάπτυξη και την υλοποίηση δράσεων.

Αναμένουμε, λοιπόν, την πορεία προς την ολοκλήρωση των χωρικών σχεδίων και του επιχειρησιακού σχεδίου. Γι’ αυτό καλούμε όλες τις πολιτικές, τις περιφερειακές και τις τοπικές δυνάμεις να συνδράμουν σε αυτή την προσπάθεια. Πρέπει όλοι να υπερβούμε εαυτούς, προκειμένου να τα καταφέρουμε. Η συγκυρία, ο χρόνος, είναι ο, απολύτως, κατάλληλος γι’ αυτό το εγχείρημα. Μπορούμε, πραγματικά, να ξεπεράσουμε τους υπόλοιπους ανταγωνιστές, που προέρχονται απ’ όλες τις χώρες της Ευρωπαϊκής Ένωσης, σε αυτή τη διαδικασία, δηλαδή, στην προσέλκυση επενδύσεων και στην ανάπτυξη των επιχειρηματικών πλάνων που θα τα συνοδεύουν. Θα είναι εντονότατος ο ανταγωνισμός και σε αυτόν τον τομέα.

Είναι πάρα πολύ σημαντικό για την περιοχή να κεφαλαιοποιήσει μέρος των επενδύσεων και την υπεραξία από τις επενδύσεις που θα προσελκύσει το Σχέδιο Δίκαιης Αναπτυξιακής Μετάβασης. Αναφέρομαι συγκεκριμένα στο ανταποδοτικό τέλος που έχουν ζητήσει η Περιφέρεια και οι Δήμοι της περιοχής από τα ενεργειακά project που θα υλοποιηθούν στη Δυτική Μακεδονία και στην, κατά το δυνατόν, προσαύξηση της συμμετοχής του 5%, για την οποία έχει δεσμευθεί ο Πρόεδρος της ΔΕΗ, για τη συμμετοχή πολιτών με αυτό το ποσοστό στα ενεργειακά έργα, ώστε να μείνουν οι υπεραξίες στην περιοχή και να δημιουργήσουν προϋποθέσεις βιώσιμης ανάπτυξης, ενίσχυσης των εισοδημάτων των πολιτών και των φορέων της Τοπικής Αυτοδιοίκησης και προϋποθέσεις αειφορίας για την δυτική Μακεδονία.

Οι συνθήκες είναι, απολύτως, κατάλληλος. Έχουμε καθυστερήσει και πρέπει να «τρέξουμε». Πρέπει να συμμετέχουμε όλοι σε αυτή την προσπάθεια, οι πολιτικές δυνάμεις και οι εκπρόσωποι των περιοχών σε μετάβαση, ώστε στον «σκληρό» ανταγωνισμό που θα προκύψει το επόμενο διάστημα, ανάμεσα στις περιοχές που βρίσκονται σε αντίστοιχη κατάσταση με τη δική μας, να βγούμε νικητές.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ζητήσει η κυρία Πέρκα για κάτι διευκρινιστικό.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε. Θα ήθελα να ξεκαθαρίσω κάτι, διότι, μάλλον, δεν μας κατάλαβε ο κ. Κωνσταντινίδης. Το πρώτο και φυσικό είναι, ότι έχουμε, προφανώς, την ίδια στάση όλοι. Οι τοποθετήσεις και των δυο μας, δηλαδή του Σωκράτη Φάμελλου και η δική μου, η μία συνεχίζει την άλλη.

Αυτό που επεσήμανα, ενώ κάναμε και κοινοβουλευτική ερώτηση για τα εδαφικά σχέδια, που μέχρι τώρα δεν είχαν μπει στην κουβέντα, είναι, ότι, επιτέλους, σε αυτό το master plan καταλάβατε πόσο κρίσιμο είναι τα εδαφικά σχέδια. Έχει μπει, λοιπόν, και καλώς έχει μπει.

Σε ότι αφορά στα μεγάλα φωτοβολταϊκά, δεν ξέρω τι δεν καταλαβαίνουμε. Η αγωνία μας είναι να μην γίνουν δύο-τρεις μεγάλες επενδυτικές εταιρείες οι μόνοι φορείς της μετάβασης. Άρα, θέλουμε και στηρίζουμε τις επενδύσεις μικρής κλίμακας επιχειρηματικότητας. Ίσως, ο κ. Κωνσταντινίδης παρεξήγησε αυτό που είπα, ότι μπορεί να υπάρχει και κάποια μεγάλη επένδυση, κατά προτεραιοποίηση. Βεβαίως. Όμως, σε αυτό δεν υπάρχει καμία διαφοροποίηση στην ομάδα του ΣΥΡΙΖΑ.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μετά τη διευκρίνιση της κυρίας Πέρκα, συνεχίζουμε με τον κ. Φόρτωμα.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ, κύριε Πρόεδρε. Υπάρχει ένα Σχέδιο Δίκαιης Αναπτυξιακής Μετάβασης των λιγνιτικών περιοχών, το οποίο έχει καταρτιστεί από την Κυβέρνηση και το οποίο έχει τεθεί σε δημόσια διαβούλευση. Περιλαμβάνει, φυσικά, πολλές επενδύσεις προς τη σωστή κατεύθυνση, αλλά και προγράμματα επανακατάταξης δεδομένων. Επίσης, όπως διαβάσαμε και στο έγγραφο που μάς εστάλη, έχουν εξασφαλιστεί οι οικονομικοί πόροι για την υλοποίηση αυτού του σχεδίου, ύψους περίπου πέντε δισεκατομμυρίων, αν θυμάμαι καλά.

Όμως, εγώ διαβάζω λίγο παρακάτω το έγγραφο και θα ήθελα να ρωτήσω κάποια πράγματα σχετικά με τα νησιά. Διαβάζω, ότι εντάσσεται η απεξάρτηση από τον άνθρακα, το οποίο και αποτελεί προαπαιτούμενο για την έγκριση του νέου υπηρεσιακού Προγράμματος Δίκαιης Αναπτυξιακής Μετάβασης. Αυτό συμπεριλαμβάνει και τις λιγνιτικές περιοχές, επιτρέποντας μία ολοκληρωμένη προσέγγιση για τη μετάβαση των λιγνιτικών περιοχών. Μεταξύ αυτών, περιλαμβάνεται και ο σχεδιασμός ενός εναλλακτικού εδαφικού σχεδίου.

Θα ήθελα μια διευκρίνιση, από τον κύριο Μουσουρούλη, πάνω σε αυτό. Επίσης, θα ήθελα να μάθω, εάν έχει αποφασιστεί, μέχρι τώρα, η λογική κατανομής των πόρων.

Και κάτι τελευταίο. Διερωτώμαι αν αυτή η περιοχή της Δυτικής Μακεδονίας, που δεν είναι και στις υψηλότερες θέσεις στην Ευρωπαϊκή Ένωση σε επίπεδο ανταγωνιστικότητας, μπορεί να προσελκύσει ένα τέτοιο ύψος επενδύσεων και τι προτίθεται να κάνει η Κυβέρνηση γι’ αυτό.

Ακούστηκε, επίσης, ότι περιλαμβάνονται και τα νησιά σε αυτό το σχέδιο υλοποίησης. Θα ήθελα, λοιπόν, κάποιες διευκρινήσεις, σχετικά με την Έκθεση και με αυτά, στα οποία παραπέμπει το έγγραφο που μας έχετε αποστείλει.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Μουσουρούλης.

**ΚΩΝΣΤΑΝΤΙΝΟΣ ΜΟΥΣΟΥΡΟΥΛΗΣ (Πρόεδρος-Συντονιστής της Επιτροπής του Σχεδίου Δίκαιης Αναπτυξιακής Μετάβασης των Λιγνιτικών περιοχών):** Καταρχάς, θα ήθελα, να ευχαριστήσω για τη σημερινή συζήτηση, την κατάθεση προτάσεων, προβληματισμών και ερωτημάτων, τα οποία θεωρώ απολύτως δικαιολογημένα.

Κατά δεύτερον, να πω ότι δεν μπορεί να διεκδικήσει κανείς πνευματικά δικαιώματα, copyright, στις σωστές ιδέες, όταν αυτές διατυπώνονται δημόσια και είναι τεκμηριωμένες.

Πράγμα που σημαίνει, ότι στον δυναμικό αυτό σχεδιασμό, εμείς είμαστε έτοιμοι ως μηχανισμός συντονισμού της δίκαιης μετάβασης να τις υιοθετήσουμε, όπως, φαντάζομαι,-και η Κυβέρνηση.

Ένα τρίτο σημείο που θα ήθελα να θίξω εισαγωγικά, αφορά σε ορισμένα ζητήματα στα οποία θα μπορούσαμε να συμφωνήσουμε, χωρίς να τιθέμεθα εκτός εαυτού.

Πρώτον, στις διαπιστώσεις. Μπορούμε πράγματι να συμφωνήσουμε ότι η απολιγνιτοποίηση, με βάση τ αναμφισβήτητα στοιχεία, είναι μία διαδικασία στην οποία η Ελλάδα ενεπλάκη ακριβώς λόγω της συμμετοχής της στην Ευρωπαϊκή Ένωση, μέσα από την υλοποίηση ενός πακέτου οδηγιών για την απελευθέρωση της αγοράς στο οποίο η τιμολόγηση του άνθρακα είχε σημαντικό ρόλο, όπως και η ένταξη στο ενεργειακό μας ισοζύγιο μονάδων - πιο ανταγωνιστικών από τις λιγνιτικές, η είσοδος των Ανανεώσιμων Πηγών Ενέργειας, η διακύμανση, βεβαίως, των τιμών των ρύπων και, τέλος, η οικονομική κρίση που μείωσε τη ζήτηση ηλεκτρικής ενέργειας. Όλα αυτά συνέβαλαν στην κατάρρευση των λιγνιτικών δαπανών της ΔΕΗ, δηλαδή των δαπανών για εκσκαφή προς απόληψη λιγνίτη με σκοπό την καύση αυτού στους λιγνιτικούς σταθμούς της χώρας.

Επίσης, μπορούμε να διαπιστώσουμε από κοινού ότι η απολιγνιτοποίηση είχε μεγάλη ταχύτητα τα τελευταία πέντε χρόνια. Πράγματι αυτό αποτυπώνεται όχι μόνο στα οικονομικά στοιχεία, αλλά και στα στοιχεία της απασχόλησης. Γνωρίζουμε δε όλοι, και σε μπορούμε να συμφωνήσουμε, ότι οι δαπάνες της ΔΕΗ έχουν ισχυρό πολλαπλασιαστικό αποτέλεσμα στον κύκλο των τοπικών οικονομιών. Ο πολλαπλασιαστής μπορεί και να υπερβαίνει το 3.

Άλλη μια κοινή διαπίστωση που μπορεί να γίνει αφορά στο υφιστάμενο παραγωγικό μοντέλο. Η εξάρτηση από τον λιγνίτη, χωρίς να κρίνω αν είναι καλή ή κακή -πριν από δεκαετίες ήταν πάρα πολύ καλή- επηρέασε το παραγωγικό μοντέλο των περιοχών μετάβασης.

Απόδειξη; Δεν υπάρχει ούτε ένας παραγωγικός κλάδος, π.χ. πρωτογενής τομέας, τομέας υπηρεσιών και λοιπά που να συμβάλλει σε ποσοστό διψήφιο στο τοπικό ΑΕΠ. Τι σημαίνει αυτό; Αυτό σημαίνει ότι το δεδομένο μοντέλο οδήγησε στην εγκατάλειψή τους και αυτό δεν έχει να κάνει με την έλλειψη ιδιωτικών επενδύσεων αλλά και υποδομών. Οι τομείς αυτοί θα πρέπει τώρα να «αναστηθούν».

Χαρακτηριστικό παράδειγμα αποτελεί ο πρωτογενής τομέας στην Κοζάνη, που συμμετέχει κατά 8% περίπου στο ΑΕΠ. Είναι αναγκαίο λοιπόν να ενισχύσουμε τον πρωτογενή τομέα. Αποτυπώθηκε μάλιστα και ως επιθυμία της τοπικής κοινωνίας σε πρόσφατη δημοσκόπηση της διαΝΕΟσις. Να τον ενισχύσουμε λοιπόν σημαντικά με κίνητρα, αλλά λείπουν οι υποδομές. Για παράδειγμα ο νομός Κοζάνης είναι ο νομός με τα περισσότερα νερά και τις λιγότερες αρδευόμενες εκτάσεις στη χώρα.

Και αυτό, η εγκατάλειψη δηλαδή του συγκεκριμένου κλάδου, ήταν μια συνέπεια της απολιγνιτοποίησης, όπως και η εγκατάλειψη των λοιπών κλάδων οι οποίοι θα πρέπει τώρα να πάρουν μπροστά.

Δεύτερον, και για τις επιπτώσεις της εξάρτησης μπορούμε να συμφωνήσουμε. Το θέμα δεν είναι να ζυγίσουμε το πότε ήταν περισσότερο ή λιγότερο έντονες. Πάντως, λέω με σιγουριά ότι ο χαρακτηρισμός της απολιγνιτοποίησης ως βίαιης με αφορμή το χρονοδιάγραμμα που ετέθη στο ΕΣΕΚ είναι άδικος, με την εξής απλή έννοια: αν, στο ανταγωνιστικό και διασυνδεδεμένο ενεργειακά περιβάλλον στο οποίο ζει η χώρα, όλο αυτό το σύστημα να εξελιχθεί από μόνο του, θα βλέπατε ότι, μάλλον, τα χρονοδιαγράμματα της απολιγνιτοποίησης, σε όρους πραγματικής ζωής και του Εθνικού Σχεδίου Ενέργειας και Κλίματος θα ταυτίζονταν.

Τρίτον, μπορούμε επίσης να συμφωνήσουμε ότι η απολιγνιτοποίηση και η δίκαιη μετάβαση αποτελούν ένα συλλογικό εγχείρημα που δεν υλοποιείται χωρίς τις τοπικές κοινωνίες, ούτε ερήμην του κράτους. Και ασφαλώς, χωρίς τη συμμετοχή της ΔΕΗ.

Τέταρτον, ως προς τους βασικούς στόχους της δίκαιης μετάβασης, τα διαθέσιμα μέσα, τον τρόπο με τον οποίο θα επιτευχθεί και σε ποιο χρόνο. Αυτά έχουμε να συζητήσουμε.

Συμφωνούμε ως προς τους στόχους της δίκαιης μετάβασης, δηλαδή ως προς την ανάγκη δημιουργίας ενός διαφοροποιημένου, ισορροπημένου, βιώσιμου παραγωγικού μοντέλου, όπου όλοι οι τομείς θα δουλέψουν ταυτόχρονα. Αυτό είναι το master plan. Θέτει πέντε αναπτυξιακούς άξονες απόλυτα συμβατούς με τους πέντε στόχους πολιτικής της Ευρωπαϊκής Ένωσης.

Και ως προς τα διαθέσιμα μέσα μπορούμε να συμφωνήσουμε. Έχουμε ήδη εξασφαλισμένη χρηματοδότηση από τα διαρθρωτικά ταμεία της Ευρωπαϊκής Ένωσης, από το νέο Ταμείο Δίκαιης Μετάβασης, από εθνικούς πόρους, από το Πράσινο Ταμείο κ.λπ..

Χρειάζονται κι άλλα; Ασφαλώς και χρειάζονται. Όπως χρειάζονται και άλλα εργαλεία, νέα, σύγχρονα, ικανά, να «τρέξουν» με ταχύτερους ρυθμούς σε σχέση με τα υφιστάμενα. Δυστυχώς όμως, το αναπτυξιακό μας σύστημα, όπως έχει διορθωθεί όλα αυτά τα χρόνια είναι αρκετά δυσκίνητο. Αυτό θα πρέπει να το θεραπεύσουμε.

Ως προς τον τρόπο με τον οποίο θα επιτευχθεί η δίκαιη μετάβαση.

Αξιότιμοι Βουλευτές και κύριε Πρόεδρε, διαφωνεί κανείς ότι προϋπόθεση για το σχεδιασμό είναι η ύπαρξη ορισμένων μελετών βάσης όπως π.χ. η αποτύπωση της υφιστάμενης κατάστασης, της διάρθρωσης του ενεργειακού και παραγωγικού μοντέλου στις περιοχές μετάβασης, του κοινωνικού ιστού, ή ακόμα η εκτίμηση των επιπτώσεων, των αναγκαίων αντισταθμιστικών μέτρων κ.λπ.;

Οι μελέτες αυτές ολοκληρώθηκαν, αλλά χρειάστηκε κάποιο χρονικό διάστημα για να ολοκληρωθούν. Οι μελέτες παίρνουν χρόνο. Καταλαβαίνω ότι ο πολιτικός χρόνος είναι περιορισμένος, αλλά και ο τεχνικός χρόνος είναι απαραίτητος ώστε τα στοιχεία τα οποία θα υποστηρίξουν τον σχεδιασμός να είναι αξιόπιστα. Και τα στοιχεία αυτά είναι πλέον δημόσια, αναρτήθηκαν στην ιστοσελίδα του Σχεδίου Δίκαιης Αναπτυξιακής Μετάβασης και είναι διαθέσιμα σε όλους.

Θα ήταν μάλιστα χρήσιμο να τοποθετηθεί κανείς επί αυτών. Έχουμε λοιπόν μια κοινή βάση αναφοράς με αυτές τις μελέτες καθώς και με τη μελέτη της Παγκόσμιας Τράπεζας που χρηματοδότησε η Ευρωπαϊκή Επιτροπή. Μπορούμε λοιπόν να συζητήσουμε τον τρόπο με τον οποίο θα επιδιώξουμε τη δίκαιη μετάβαση

Ως προς τη διαβούλευση του Σχεδίου Δίκαιης Αναπτυξιακής Μετάβασης. Εκτός από την πράξη Υπουργικού Συμβουλίου, η οποία προσδιορίζει το περιεχόμενο του Master Plan και τον τρόπο με τον οποίον θα εκπονηθεί, δεν υπάρχει στην ελληνική έννομη τάξη άλλη νομική βάση που να ορίζει τη διαδικασία, τον τρόπο δηλαδή με τον οποίον θα γίνει η διαβούλευση. Εκτιμώ, όμως, ότι η διαβούλευση αυτή έγινε με τον καλύτερο δυνατό τρόπο, οργανωμένο και θεσμικό.

Κατ’αρχάς, σε επίπεδο Συντονιστικής Επιτροπής με τη συμμετοχή των Περιφερειαρχών, αλλά και με άλλους σοβαρούς μηχανισμούς τόσο ως προς τον ιδιωτικό, όσο και ως προς τον Δημόσιο τομέα. Δεν χρειάζεται να τα επαναλάβω. Περιγράφονται όλα στο επικαιροποιημένο κείμενο του Master Plan.

Εν όψει της επερχόμενης θεσμικής διαβούλευσης για το Επιχειρησιακό Πρόγραμμα Δίκαιης Μετάβασης 2021-2027, παρακαλώ θερμά να μας υποδείξετε αν και πού κάναμε λάθος ως προς τη διαβούλευση του Σχεδίου Δίκαιης Αναπτυξιακής Μετάβασης.

Ακούστηκε ότι το Σχέδιο το ενέκρινε η κυβερνητική επιτροπή πριν να το εγκρίνουν οι περιφέρειες κ.λπ.. Εδώ θέλω να είμαι σαφής.

Εμείς τα εξηγήσαμε όλα από την πρώτη φορά. Το έλεγα και εγώ στις παρεμβάσεις μου, ότι το Master Plan δεν είναι «οι Δέκα Εντολές του Μωυσή». Μάλιστα υπήρξε και ένα σατυρικό μοντάζ που μου άρεσε πολύ. Υπάρχει χιούμορ το οποίο χρειάζεται όταν δουλεύεις τόσο σκληρά σε αυτό το αντικείμενο.

Είπα λοιπόν ότι είναι ένα δυναμικό κείμενο γιατί είναι δυναμικό το εγχείρημα και θα πρέπει να εξελίσσεται και να προσαρμόζεται στις απαιτήσεις του κύριου χρηματοδότη που είναι η Ευρωπαϊκή Ένωση. Αυτές οι απαιτήσεις, εξ όσων γνωρίζετε και γνωρίζω, δεν έχουν ολοκληρωθεί κανονιστικά. Ακόμα η συζήτηση στην Ευρωπαϊκή Επιτροπή βρίσκεται σε εξέλιξη. Δεν είναι λοιπόν, πρόωρο να διερωτάται κανείς γιατί δεν έχουν ετοιμαστεί ακόμα τα εδαφικά σχέδια, γιατί δεν έχει παρουσιαστεί το σύστημα διακυβέρνησης ή γιατί δεν έχουν εγκριθεί τα νέα κίνητρα από την Ευρωπαϊκή Επιτροπή;

Ως προς τα κίνητρα. όπως γνωρίζετε υπάρχει ο ισχύον χάρτης περιφερειακών ενισχύσεων για τις λεγόμενες περιφερειακές ενισχύσεις που εδράζονται στο άρθρο 107 παρ.3Α της Συνθήκης για τη Λειτουργία της Ευρωπαϊκής Ένωσης. Η ισχύς του χάρτη παρατάθηκε κατά ένα χρόνο, δηλαδή έως τέλους του 2021, σε σχέση με το ΕΣΠΑ που ολοκληρώνεται στο τέλος του 2020. Αρκούν τα όρια ενισχύσεων του χάρτη αυτού ο οποίος εφαρμόζεται σε επίπεδο περιφέρειας; Όχι, γιατί αποτυπώνουν μια αδικία που επί χρόνια επισημαίνεται. Ότι δηλαδή, λόγω της λιγνιτικής δραστηριότητας και του υψηλού ΑΕΠ ολόκληρη η περιφέρεια Δυτικής Μακεδονίας καθηλώθηκε σε χαμηλά ποσοστά ενίσχυσης 25%, 35% 45% ανάλογα με το μέγεθος της επιχείρησης. Και ναι μεν η Κοζάνη και η Φλώρινα ωφελήθηκαν από την λιγνιτική δραστηριότητα σε όρους απασχόλησης και εισοδήματος, όμως η Καστοριά και τα Γρεβενά, σε όρους έντασης ενισχύσεων υπέστησαν βλάβη.

Ολοκληρώθηκε η διαπραγμάτευση σε επίπεδο Ευρωπαϊκής Ένωσης των 27 για το νέο χάρτη περιφερειακών ενισχύσεων που θα ισχύσει από την 1η Ιανουαρίου του 2022 και θα διορθώνει την αδικία; Όχι. Η διαπραγμάτευση αυτή είναι σε εξέλιξη. Όμως η δουλειά που έχουμε κάνει μέχρι τώρα, έδωσε την ευκαιρία να αναπτυχθούν ισχυρότατα επιχειρήματα που δείχνουν ότι η ένταση ενίσχυσης θα ανέβει πάνω και από τις προτάσεις που έχει κάνει η ίδια η Ευρωπαϊκή Επιτροπή, ξεπερνώντας το 60% για τις μικρές επιχειρήσεις, σε επίπεδο περιφέρειας. Το πώς θα ασκήσει περιφερειακή πολιτική το κράτος, κάτω από τα όρια αυτά, είναι όμως δικό του θέμα. Αφού, λοιπόν, εγκριθούν τα νέα αυτά όρια, η κυβέρνηση, τη στιγμή εκείνη, θα αποφασίσει πώς θα αντιμετωπίσει την κατανομή τους. Υπάρχει μοντέλο. Στο παρελθόν με τον επενδυτικό νόμο 3299/2004, ασκήθηκε πραγματική περιφερειακή πολιτική, λαμβάνοντας υπόψη τη διασυνοριακότητα και άλλες παραμέτρους.

Εμείς τι προσπαθούμε να κάνουμε τώρα; Για κάποιες επενδύσεις που είναι απολύτως αναγκαίες και επιλέξιμες για το Ταμείο Δίκαιης Μετάβασης προσπαθούμε να «τρυπήσουμε την οροφή» του χάρτη, του υφισταμένου έως το 2021 και του επόμενου έως το 2027, ζητώντας μεγαλύτερη ένταση ενίσχυσης.

Ακούστηκε από κ. Καραθανασόπουλο, ότι οι προτάσεις μας θα οδηγήσουν σε σκανδαλώδεις ενισχύσεις. Να διευκρινίσω λοιπόν ότι τα ποσοστά αυτά αφορούν στη ενίσχυση μέχρι ενός συγκεκριμένου ορίου ως προς το συνολικό κόστος μιας επένδυσης, προκειμένου να καλύψουν το χρηματοδοτικό της κενό. Με δυο λόγια, αν μια επένδυση κοστίζει 100 εκατομμύρια το ποσοστό δεν θα εφαρμόζεται στα 100 εκατομμύρια, αλλά στο ποσό που προσδιορίζεται ως χρηματοδοτικό κενό, λαμβάνοντας, βεβαίως, υπόψη και τον βαθμό απόδοσης που θα έχει η επένδυση με την επιδότηση που θα λάβει.

Ως προς το θέμα των πρακτικών της 8ης Συντονιστικής Επιτροπής. Τα πρακτικά αυτά δεν αναρτήθηκαν στην ιστοσελίδα γιατί δεν κρατήθηκαν πρακτικά. Στην 8η Συντονιστική Επιτροπή έγινε η πλήρης παρουσίαση του προσχεδίου του master plan. Αλλά και τις εισηγήσεις μου, με πολλή χαρά να τις ανεβάζουμε και αυτές στο διαδίκτυο. Όπως γνωρίζουν τα μέλη της Συντονιστικής, τις εισηγήσεις αυτές τις διαβιβάζω πριν από τις συνεδριάσεις διατυπώνοντας προτάσεις με σκοπό τη για λήψη αποφάσεων. Στη συγκεκριμένη 8η Συντονιστική δεν υπήρξε καμία τέτοια πρόταση, αφού η έγινε μόνο παρουσίαση του Master Plan. Γι’ αυτό και δεν κρατήθηκαν και πρακτικά.

Ως προς το αν εισακούστηκαν ή όχι οι προτάσεις Περιφέρειας Δυτικής Μακεδονίας. Πράγματι, η Περιφέρεια Δυτικής Μακεδονίας έκανε σημαντικές προτάσεις, ορισμένες από τις οποίες είχαν ήδη ενταχθεί στο προσχέδιο του master plan. Αν έχετε το χρόνο και την όρεξη, μπορώ να σας υποδείξω τα σημεία μέσα στο κείμενο που λάβατε. Συνοπτικά, όλες οι προτάσεις ενσωματώθηκαν εκτός από την παράταση του χρονοδιαγράμματος της απολιγνιτοποίησης το οποίο απορρέει από το Εθνικό Σχέδιο Ενέργειας και Κλίματος, εκτός από την πρόταση –όπως είπε και ο κ. Χατζηδάκης, για την για την καταβολή του 15% των κερδών των επενδύσεων ΑΠΕ ως αντιστάθμισμα και με την λογική του λιγνιτικού πόρου και εκτός από το θέμα της μονάδας Πτολεμαΐδα 5. Όπως καταλαβαίνετε, θέματα ενεργειακής πολιτικής, που ρυθμίζουμε με το ΕΣΕΚ, δε μπορούν να ανατρέπονται σε ένα στρατηγικό σχέδιο, ούτε να σχολιάζονται, γιατί, κακά τα ψέματα, σχεδιασμός χωρίς μια σταθερή βάση αναφοράς, δεν γίνεται.

Μια σημαντική πρόταση αφορούσε και στις εξωηλεκτρικές χρήσεις του λιγνίτη. Δεν αναφέρεται μεν στο κείμενο, πλην, όμως, να σημειώσω ότι έχει γίνει μια μελέτη και από την Επιτροπή Ενέργειας της Ακαδημίας Αθηνών και από το ΕΑΓΜΕ ως προς τον τρόπο με τον οποίο μπορεί να αξιοποιηθεί ο λιγνίτης για εξωηλεκτρικές χρήσεις, τις οποίες έχουμε λάβει υπόψη.

Ως προς τις επενδύσεις. Να διευκρινίσω, και παρακαλώ για την προσοχή σας, ότι οι επενδύσεις που εμφανίστηκαν ως εμβληματικές, είναι αποτέλεσμα μιας στιγμιαίας φωτογραφικής αποτύπωσης. Κι όταν λέω «στιγμιαίας», εννοώ το διάστημα που μεσολάβησε από την ανακοίνωση του χρονοδιαγράμματος του Εθνικού Σχεδίου Ενέργειας και Κλίματος μέχρι και την περίοδο κατάρτισης του προσχεδίου Master Plan. Κατά το διάστημα αυτό, υπήρξε σημαντικό επενδυτικό ενδιαφέρον. Με αφορμή τον στρατηγικό μας σχεδιασμό, η Δυτική Μακεδονία και η Μεγαλόπολη βρέθηκαν στο επίκεντρο - επιτρέψτε μου να πω - όχι μόνον του εγχώριου, αλλά και του διεθνούς επενδυτικού ενδιαφέροντος. Όλοι το γνωρίζουν ότι δεν πρόκειται να παραμείνουμε εκεί. Έρχονται επιχειρησιακά προγράμματα, έρχονται εδαφικά σχέδια, έρχονται προσκλήσεις, έρχονται εξειδικεύσεις και μαζί τους έρχονται και νέες επενδύσεις, ιδιωτικές και δημόσιες. Άρα, λοιπόν, δεν μπορούσε ποτέ ένα στρατηγικό σχέδιο να αποτελεί έναν ανοιχτό κατάλογο έργων.

Κατανοώ ότι ορισμένοι δεν είδαν τη φωτογραφία τους μέσα στο κείμενο. Όταν λέω «ορισμένοι», δεν εννοώ ιδιωτικούς, αλλά δημόσιους φορείς, την Τοπική Αυτοδιοίκηση. Το να λείπει το έργο οδικής σύνδεσης μιας περιοχής με μια άλλη δεν είναι λάθος. Το επίπεδο του στρατηγικού σχεδιασμού δεν είναι το κατάλληλο για να παραθέτεις ονοματισμένα έργα.

Ως προς τις αποκαταστάσεις των εδαφών. Ειπώθηκε «Γιατί να δίνουμε 300 εκατομμύρια € από το Ταμείο Ανάκαμψης στη ΔΕΗ, ενώ είναι υποχρέωσή της η αποκατάσταση των εδαφών;».

Πολύ απλά, αυτό που είπε ο κ. βουλευτής εδράζεται στην Αρχή «ο ρυπαίνων πληρώνει». Πέρα από το γεγονός ότι η επιτομή της δίκαιης μετάβασης είναι η αποκατάσταση των εδαφών και ότι το 30% των πόρων του Πολυετούς Δημοσιονομικού Προγραμματισμού της Ευρωπαϊκής Ένωσης, δηλαδή του νέου της προϋπολογισμού για την περίοδο 2021-27 αλλά και του Μηχανισμού EU Next Generation που περιλαμβάνει το EU React και το Ταμείο Ανάκαμψης προορίζεται για επενδύσεις στον τομέα της πράσινης ανάπτυξης στις οποίες εντάσσονται ως απόλυτα επιλέξιμες και οι αποκαταστάσεις των εδαφών, να αναφέρω ότι η ΔΕΗ έχει πράγματι υποχρέωση αποκαταστάσεως των εδαφών. Με βάση όμως εγκεκριμένους περιβαλλοντικούς όρους για συγκεκριμένες χρήσεις. Όμως την περίοδο αυτή, με βάση το Master Plan, αλλάζουν οι χρήσεις γης. Θα αλλάξουν λοιπόν και οι όροι. Άρα, δεν είναι βέβαιο, είναι σχεδόν απίθανο, να συμπίπτουν κοστολογικά. Αυτή η απάντηση νομίζω ότι σας καλύπτει προς το παρόν.

Σε σχέση με το όχημα, ειδικού σκοπού για τα εδάφη που θα αποδεσμεύσει η ΔΕΗ. Οι σχετικές συζητήσεις βρίσκονται σε εξέλιξη και έχουν τεράστιες νομικές – όχι πολιτικές – πτυχές. Απαιτείται χρόνος για να γίνει σωστά η διαδικασία.

Για την νέα εταιρεία «Μετάβαση Α.Ε.». Πράγματι, μετά από πρότασή μας, ελήφθη μια απόφαση από το Διοικητικό Συμβούλιο της «Εγνατία Οδός Α.Ε.», να δημιουργήσει μια θυγατρική εταιρεία, η οποία θα λειτουργεί επιτόπου και θα έχει ως αποκλειστικό σκοπό την υποστήριξη των φορέων και την εκτέλεση των δημοσίων έργων που είναι αναγκαία για την υλοποίηση της Δίκαιης Αναπτυξιακής Μετάβασης.

Θεωρώ πως είναι μία καλή πρωτοβουλία. Ως χώρα, θα πρέπει σαν χώρα να βασιζόμαστε στους φορείς που έχουμε και να τους βελτιώνουμε. Δεν χρειάζεται να ανακαλύπτουμε πάλι τον τροχό. Ελπίζω να προχωρήσουμε γρήγορα στο θέμα αυτό.

Ως προς το ΚΕΦΙΑΠ, το Κέντρο Φυσικής Ιατρικής και Αποκατάστασης. Ειπώθηκε πως πρέπει να γίνει με δημόσιο χρήμα. Κοιτάξτε, αν θέλουμε να πολλαπλασιάσουμε την αξία της χρηματοδότησης που θα έρθει κυρίως από την Ευρωπαϊκή Ένωση, θα πρέπει να ενεργοποιήσουμε και άλλους μηχανισμούς όπως τα ΣΔΙΤ, θέμα το οποίο έχει, αν μου επιτρέπετε, και μία ιδεολογική πτυχή. Η συζήτηση θα πρέπει να γίνει κάποια άλλη στιγμή, όχι τώρα. Η παροχή υπηρεσιών υγείας είναι υποχρέωση του Κράτους. Η παροχή είναι υποχρέωση του Κράτους. Η παραγωγή τους όμως μπορεί και να μην είναι, σε όλες τις περιπτώσεις. Πάντως, αν το έργο μπορεί να γίνει με σύμπραξη δημόσιου ιδιωτικού τομέα, ας το εξετάσουμε, ας μη στερήσουμε το πρόγραμμα από πόρους που θα μπορούσαν να χρηματοδοτήσουν άλλα δημόσια έργα. Να το εξετάσουμε, αυτό λέμε.

Ως προς τα εδαφικά σχέδια. Οι κανονισμοί είναι σαφείς, εξηγούν με ποιον τρόπο θα πρέπει τα επηρεαζόμενα εδάφη να αποτυπώνονται σε εδαφικά σχέδια και ποια είναι τα εδάφη αυτά και πως τεκμηριώνεται ότι επηρεάζονται από τη μετάβαση περισσότερο σε σχέση με άλλα. Θα τα συζητήσουμε όλα στη Συντονιστική Επιτροπή στην οποία μετέχουν οι Περιφέρειες, λαμβάνοντας υπόψη το κανονιστικό πλαίσιο και τις προϋποθέσεις που τίθενται από αυτό. Δεν υπήρξε λοιπόν κάποιο λάθος ή σκοπιμότητα ή κάτι άλλο που απέκλεισε περιοχές από το Ταμείο Δίκαιης Μετάβασης. Θα μου πείτε ότι πρέπει να βρεθούν αντισταθμιστικά για τις περιοχές αυτές. Ασφαλώς. Και είμαστε εδώ για να ακούσουμε τις Περιφέρειες και, ως Συντονιστική Επιτροπή, να εισηγηθούμε στην Κυβέρνηση, να ακούσουμε όμως πρώτα τις Περιφέρειες να δούμε ποιες είναι οι συγκεκριμένες προτάσεις τους. Πάντως κάποια πρώτα βήματα έγιναν. Για παράδειγμα τα 107 εκατομμύρια ευρώ που θα χορηγηθούν μέσω του ΟΑΕΔ για τη στήριξη της απασχόλησης, θα αφορούν και σε νομούς εκτός Ζωνών Απολιγνιτοποίησης, που συμπίπτουν με τις Περιφερειακές Ενότητες Κοζάνης και Φλώρινας.

Αντίστοιχα, έχουμε εισηγηθεί και κατά την εξειδίκευση των προγραμμάτων του Πράσινου Ταμείου. Ο κ. Φάμελλος γνωρίζει πολύ καλά, γιατί ήταν ο συντάκτης της υπουργικής απόφασης του 2018 που προδιέγραφε λίγο ως πολύ το περιεχόμενο των προγραμμάτων, όπως π.χ. το πρόγραμμα για τις ενεργειακές κοινότητες. Εμείς όμως κάναμε την εξειδίκευση σε επτά συγκεκριμένα προγράμματα. Και κατά την εξειδίκευση αυτή, επεκτείναμε τα προγράμματα για την αειφόρο ενέργεια και το κλίμα και για την κυκλική οικονομία και στους μη λιγνιτικούς δήμους. Στο σημείο αυτό να ανοίξω μια παρένθεση και να ζητήσω να σκεφτούμε τον νομοθέτη που θέσπισε τους δικαιούχους του λιγνιτικού πόρου. Τι είχε στο μυαλό του; Το θέμα το θέτω προς ευρύτερη συζήτηση.

Και μιας που αναφέρθηκα στις ενεργειακές κοινότητες, ως ενός από τα επτά προγράμματα του Ταμείου Δίκαιης Μετάβασης, να σημειώσω τα εξής. Διαπιστώθηκαν ζητήματα συμβατότητας με το ευρωπαϊκό δίκαιο ως προς την εντοπιότητα σε σχέση με την προτεραιότητα πρόσβασης στο σύστημα καθώς και έλλειψη ενός οδηγού για το πώς συγκροτείται και λειτουργεί μία ενεργειακή κοινότητα. Ακριβώς αυτό έρχεται να θεραπεύσει το πρόγραμμα του Πράσινου Ταμείου. Θα εκπονηθεί ένας σαφής οδηγός με τα αναγκαία βήματα και τις προϋποθέσεις που είναι πολύ περισσότερες από μια επίσκεψη σε συμβολαιογράφο για την ίδρυση μιας ενεργειακής κοινότητας. Όλα πρέπει να γίνουν σωστά και αυτό απαιτεί χρόνο, το καταλαβαίνω.

Είναι όμως αναγκαίο, γιατί -να ξέρετε- αν γίνει κάτι λάθος, ο χρόνος που θα απαιτηθεί για να διορθωθεί, είναι πολλαπλάσιος από αυτόν που απαιτείται για να γίνει σωστά.

Για τη χρηματοδότηση που είπε ο κ. Φάμελλος, ας κάνουμε το λογαριασμό και ας είναι «μπακαλική». Βέβαια, τα ποσά αποτυπώνονται όλα στο σχέδιο που έχετε λάβει εχθές και αναφέρονται μέχρι λεπτού του ευρώ. Έχουμε λοιπόν, 281 εκατομμύρια ευρώ από το Ταμείο Ειδικής Μετάβασης. Τα αρχικό ποσό ήταν 294 εκατομμύρια ευρώ, αλλά η διαφορά παρακρατείται υπέρ του πυλώνα 2 του Μηχανισμού Δίκαιης Μετάβασης, που είναι το Invest EU, το γνωστό πλάνο Γιουνκέρ.

Έρχονται επίσης 462 εκατομμύρια ευρώ από το ΕΣΠΑ 2021-2027 με ένα συντελεστή μόχλευσης 1,64% και «κλειδώνουν» στο ταμείο δίκαιης μετάβασης, δηλαδή στο νέο επιχειρησιακό πρόγραμμα δίκαιης μετάβασης. Σύνολο 743 εκατομμύρια ευρώ.

Με βάση τις αποφάσεις του Ευρωπαϊκού Συμβουλίου του Ιουλίου του 2020, προστίθενται και τουλάχιστον 430 εκατομμύρια ευρώ που έρχονται κατευθείαν από το ταμείο ανάκαμψης και «κλειδώνουν» και αυτά μέσα στο πρόγραμμα.

Σύνολο σήμερα, 1,173 δις. Αυτά είναι τα χρήματα της Ε.Ε.. Όπως γνωρίζετε πολύ καλά, σε κάθε επιχειρησιακό πρόγραμμα εκτός από την κοινοτική συνδρομή υπάρχει και η εθνική συμμετοχή. Η συμμετοχή αυτή μέχρι στιγμής -γιατί δεν έχουν καταρτιστεί οι χρηματοδοτικοί πίνακες αφού δεν έχει υποβληθεί ακόμα επίσημα η Συμφωνία Εταιρικής Σχέσης 2021-2027, από κανένα κράτος-μέλος, με μια σχέση 70-30% υπολογίζεται σε 503 εκατομμύρια ευρώ. Σύνολο περίπου 1,7 δις ευρώ. Δημόσιο, ευρωπαϊκό και εθνικό, χρήμα, «κλειδωμένο» μέσα σε ένα επιχειρησιακό πρόγραμμα στο οποίο θα υπάρχουν τρία εδαφικά σχέδια, ένα για την Κοζάνη και τη Φλώρινα, ένα για τη Μεγαλόπολη και ένα για τα νησιά.

Πάνω σε αυτό το ποσό έρχονται και προστίθενται 300 εκατομμύρια ευρώ που αποφασίστηκε να χορηγηθούν από το Ταμείο Ανάκαμψης για τις αποκαταστάσεις των εδαφών. Το ποσό αυτό, χωρίς εθνική συμμετοχή, ανεβάζει τον λογαριασμό της δημόσιας χρηματοδότησης για τη δίκαιη αναπτυξιακή μετάβαση στα 1,976 δις ευρώ. Αυτή είναι η πραγματικότητα.

Είναι λίγα; είναι πολλά; Θα μου επιτραπεί όμως να πω κάτι ότι ποτέ μα ποτέ, διαχρονικά σε αυτή τη χώρα, δεν μας έλειψαν οι δημόσιοι πόροι για την ανάπτυξη. Απεδείχθη όμως ότι οι πόροι αυτοί ήταν πάντα περισσότεροι από την ικανότητά μας να τους απορροφήσουμε, να τους αξιοποιήσουμε. Και εδώ ακριβώς μπαίνει και το μεγάλο στοίχημα που θα πρέπει να κερδηθεί οπωσδήποτε ως προς τον Μηχανισμό Δίκαιης Μετάβασης.

Για τα νησιά ούτε να καθησυχάσω θέλω, ούτε να διασκεδάσω τους φόβους ορισμένων. Στο επικαιροποιημένο Master Plan το οποίο λάβατε χθες, φαίνεται ξεκάθαρα ότι η συγχρηματοδότηση για το εδαφικό σχέδιο των νησιών θα κυμανθεί σε ένα μικρό ποσοστό των πόρων του ταμείου δίκαιης μετάβασης και αυτό είναι απολύτως λογικό καθώς οι κοινωνικές και οικονομικές επιπτώσεις της εξάρτησης των νήσων από τον άνθρακα δεν έχουν καμία απολύτως σχέση με τις αντίστοιχες στις λιγνιτικές περιοχές. Επίσης, η σταδιακή διασύνδεση των νησιών με το ηπειρωτικό σύστημα απελευθερώνει επενδύσεις ΑΠΕ στα νησιά διευρύνοντας τον ηλεκτρικό χώρο.

Άρα λοιπόν τι θα περιέχουν τα εδαφικά σχέδια των νησιών; Εμείς θα κάνουμε αυτά τα λίγα χρήματα του ταμείου δίκαιης μετάβασης να μοχλεύσουν πόρους και από τα περιφερειακά προγράμματα ώστε να σχεδιάσουμε ένα ωραίο πρόγραμμα για το πρασίνισμα των νησιών, μικρών και μεγάλων. Είναι σημαντικό για τα νησιά και θα πρέπει να γίνει. Μάλιστα, επιφυλάσσουμε ρόλο και στο Συμβούλιο Νησιωτικής Πολιτικής και στο Υπουργείο Ναυτιλίας και ασφαλώς, στις ίδιες τις Περιφέρειες.

Ως προς το σύστημα διακυβέρνησης. Και αυτό το ζήτημα είναι αναπόσπαστο μέρος της συζήτησης για το ταμείο δίκαιης μετάβασης. Για το ποιοι εταίροι θα εμπλακούν με βάση τους κανονισμούς, ήδη έχουμε λάβει γραπτώς από την περιφέρεια Πελοποννήσου την πρότασή της. Ζητήσαμε να μας υποδείξουν με βάση τις κανονιστικές προδιαγραφές, ποιους θεωρούν ως καταλληλότερους προκειμένου να συμμετέχουν στο νέο σύστημα. Αναμένουμε και από τη Δυτική Μακεδονία τον ίδιο. Μόνον τότε θα ξεκινήσει η προσπάθεια, οργανωμένης με βάση τους κανονισμούς, διαβούλευσης. Θα συμφωνήσετε επίσης μαζί μου ότι για να ξεκινήσει η διαδικασία αυτή θα πρέπει πρώτα να πάρουν Ευρωπαϊκό ΦΕΚ οι Κανονισμοί. Πρέπει το θέμα αυτό να κλείσει. Αισιοδοξώ ότι θα κλείσει.

Ως προς τις επενδύσεις. Είπε ο κ. Φάμελλος ότι ο κατάλογος καταρτίστηκε τηλεφωνικά. Να διευκρινίσω τα εξής. Ακολουθήσαμε μια πολύ καινοτόμο διαδικασία. Δημιουργήσαμε μια τεχνική επιτροπή, η οποία προχώρησε σε δημόσια πρόσκληση υποβολής επενδυτικών προτάσεων και σχεδίων ήδη από το μήνα Ιούλιο του 2020, χωρίς δεσμευτικό χαρακτήρα και χωρίς χρονοδιάγραμμα για την υποβολή αυτήν.

Αυτή η συγκεκριμένη Επιτροπή θέσπισε ορισμένα κριτήρια αξιολόγησης τα οποία έχουν δημοσιοποιηθεί στην ιστοσελίδα της Συντονιστικής Επιτροπής και στις σχετικές προσκλήσεις, στα ελληνικά και στα αγγλικά. Τα επενδυτικά σχέδια που υποβάλλονται, αξιολογούνται με βάση τα κριτήρια αυτά. Η καινοτόμος αυτή πρωτοβουλία είχε δύο θετικά αποτελέσματα.

Πρώτον, μας έδωσε χρήσιμη πληροφόρηση για την κατάρτιση του πλέγματος κινήτρων και δεύτερον, βοήθησε τους επενδυτές να προσεγγίσουν τις επιλεξιμότητες του Ταμείου Δίκαιης Μετάβασης, έτσι ώστε να προετοιμάσουν κατάλληλα τις προτάσεις τους, ώστε όταν θα ενεργοποιηθούν, θα «ανοίξουν» τα προγράμματα και θα εκδώσουν τις σχετικές προσκλήσεις, να μπορούν να υποβάλουν σωστές προτάσεις. Αυτό δεν έχει ξαναγίνει. Θα μου πείτε, έχει νόημα μια πρόσκληση χωρίς χρηματοδότηση; Ναι. Έχει και αυτό την αξία του και τη σημασία του. Επίσης, πάντα σε σχέση με τις επενδύσεις, πραγματοποιήθηκε με πολύ μεγάλη επιτυχία ένα διαδικτυακό φόρουμ σε συνεργασία με την Enterprise Greece, το παλιό ΕΛΚΕ, στο οποίο συμμετείχαν οι επιχειρήσεις της Δυτικής Μακεδονίας και της Μεγαλόπολης που έχουν ενδιαφέρον στο αντικείμενο και ενδέχεται να επενδύσουν κατά τη διαδικασία μετάβασης, όπου συζητήθηκαν τα πάντα, επενδυτικά σχέδια, κίνητρα, εφαρμογή κ.λπ.. Με αφορμή το φόρουμ αυτό, και παρακαλώ να το σημειώσετε, συμφωνήθηκε με το Enterprise Greece και ήδη δημιουργήθηκε εντός του φορέα αυτού, μία ομάδα κρούσης -θα δούμε τη μετεξέλιξή της- η οποία θα αποτελεί σημείο υποδοχής και υποστήριξης των επενδυτών που ενδιαφέρονται να επενδύσουν στη Δυτική Μακεδονία και στη Μεγαλόπολη. Είναι σημαντικό.

Νομίζω ότι τα έχω καλύψει όλα. Δύο φράσεις ακόμα, κύριε Πρόεδρε, και κλείνω. Θα ήθελα βεβαίως να μιλήσω περισσότερο για την πράσινη ανάπτυξη σε σχέση με το ενεργειακό μείγμα της χώρας αλλά δεν υπάρχει χρόνος. Πράσινη ανάπτυξη είναι όπως γνωρίζετε και η εξοικονόμηση ενέργειας. Αν προσέξετε την κατανομή του «ΕΞΟΙΚΟΝΟΜΩ» θα διαπιστώσετε ότι το ποσό που έχει δεσμευτεί για την Περιφέρεια Δυτικής Μακεδονίας, είναι υπερδιπλάσιο, υπερτριπλάσιο ίσως, σε σχέση με τα πληθυσμιακά δεδομένα.

Θα διαπιστώσετε επίσης ότι δεν πρόκειται μόνον για χρήματα του ΠΕΠ αλλά και άλλων προγραμμάτων και πηγών χρηματοδότησης.

Ολοκληρώνω με τον τουρισμό. Ο τουρισμός είναι πράγματι ένας ισχυρός πυλώνας του Σχεδίου Δίκαιης Μετάβασης. Θα μου επιτραπεί όμως μια προσωπική κρίση. Η ανάπτυξη στον χώρο του τουρισμού δεν έχει πάντα θετικό πρόσημο. Τι θέλω να πω με αυτό; Υπάρχουν έργα τα οποία δεν είναι βιώσιμα, πλην όμως, δημιουργούν γύρω από αυτά ένα οικοσύστημα βιώσιμων επενδύσεων.

Στο μυαλό μου έχω το «Βαγονέτο», ένα έργο που καθιστούσε επισκέψιμα παλαιά εγκαταλειμμένα μεταλλεία και ορυχεία. Το έργο αυτό δεν έβγαινε οικονομικά, πλην όμως, η περιοχή κυριολεκτικά αναστήθηκε. Τέτοιου είδους καινοτόμες δράσεις μπορούμε να τις κάνουμε. Ας τις δούμε με μεγάλη προσοχή. Το σύστημα οινικού τουρισμού στα πρότυπα της Βόρειας Ιταλίας είναι προς τη σωστή κατεύθυνση.

Επιπλέον, στη Δυτική Μακεδονία υπάρχει πλούσιο πολιτιστικό κτιριακό απόθεμα, το οποίο μπορεί να ενταχθεί στο νέο τουριστικό προϊόν που πρόκειται να συνθέσουμε.

Όλα αυτά τα εντάσσουμε σε έναν σχεδιασμό, ο οποίος, εκτός από το Ταμείο Δίκαιης Μετάβασης, θα βασιστεί ασφαλώς και στα Τομεακά Προγράμματα π.χ. Μεταφορών, Υποδομών, Περιβάλλοντος και, βεβαίως, στο Περιφερειακό Επιχειρησιακό Πρόγραμμα.

Ζητώ συγγνώμη που ήμουν τόσο αναλυτικός, αλλά τα θέματα που τέθηκαν ήταν πολλά. Το γραφείο μου είναι πάντα ανοιχτό σε όλους, στη Συμπολίτευση, στην Αντιπολίτευση, για οποιαδήποτε συζήτηση και εμβάθυνση πάνω στα θέματα αυτά. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Βλέπετε ότι συζητάμε, περίπου, τέσσερις ώρες, που σημαίνει, ότι δεν ήταν, απλά, μία ενημερωτική συνεδρίαση, καθώς είχε πολύ ενδιαφέρον. Για κάποιες περιοχές το ενδιαφέρον ήταν ζωτικής σημασίας και αυτό φάνηκε και από τις απαντήσεις των συναδέλφων.

Στο σημείο αυτό, κυρίες και κύριοι συνάδελφοι, ολοκληρώθηκε η συνεδρίαση, όπου μετά την κατάρτιση του Σχεδίου Δίκαιης Αναπτυξιακής Μετάβασης των Λιγνιτικών περιοχών και της ολοκλήρωσης της δημόσιας διαβούλευσης, επ’ αυτού, ο Υπουργός Περιβάλλοντος και Ενέργειας ζήτησε να ενημερώσει τα μέλη της Διαρκούς Επιτροπής Παραγωγής και Εμπορίου, βάσει του άρθρου 36 παρ. 5 του Κανονισμού της Βουλής, μαζί με τον Πρόεδρο της Συντονιστικής Επιτροπής του Σχεδίου Δίκαιης Αναπτυξιακής Μετάβασης των Λιγνιτικών περιοχών, τον κ. Κώστα Μουσουρούλη.

Καλή συνέχεια σε όλους. Ελπίζω ότι ακούστηκαν χρήσιμα πράγματα. Να είστε καλά.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σιμόπουλος Ευστράτιος (Στράτος), Βέττα Καλλιόπη, Παπαηλιού Γεώργιος, Γκόκας Χρήστος, Συντυχάκης Εμμανουήλ, Βιλιάρδος Βασίλειος και Λογιάδης Γεώργιος.

Τέλος και περί ώρα 14:15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**